
Comoara de lut 


Octavian șterpeli şapca de pe cuierul din hol și fugi afară atât de repede, încât 
salutul său, „Sărut-mâna, mamă!” rămase în urmă, suspendat în aer ca zgomotul 
motorului unei maşini de viteză. Avea multe de făcut, aşa că nu-și pierdu vremea prea 
mult timp prin curte — doar atât cât să se înarmeze cu o lopată mică și o găletușă de 
metal, pe care le primise în dar de la bunici. Astăzi avea mult de lucru și nu era nici un 
moment de pierdut. Odată ieşit în drum, aproape se ciocni nas în nas cu prietenul său 
Cornel, care pornise cu același avânt spre locul lor de joacă din acea vară: șantierul din 
curtea vecinilor de la capătul străzii. Nimeni nu știa cine erau și nu putea spune că-i 
văzuse vreodată. 

De fapt, întreaga poveste a şantierului era misterioasă şi lăsa loc destul 
imaginaţiei bogate a copiilor. Cu mai bine de doi ani în urmă, familia Rotaru, pe care toţi 
vecinii îi strigau bunica Sanda şi bunicul Ghiţă îşi vânduseră pe nepusă masă casa și 
grădina şi se mutaseră în alt oraș, în apropierea fiului lor. Cumpărători nu se arătaseră 
niciodată pe acolo sau, dacă o făcuseră, nimeni nu-i observase. În schimb, peste puțină 
vreme, o echipă de muncitori se instalase în grădina din fața căsuţei vechi şi dărăpănate 
și în mai puţin de o săptămână, o demolaseră în întregime. În locul ei, rămăsese doar un 
morman mic de pământ și moloz. Alături, aceeași echipă de muncitori începuse 
săpăturile pentru temelia unei noi case dar, într-o dimineaţă, locul fusese eliberat brusc. 
Nici o urmă de muncitori sau de utilajele lor gălăgioase. Trecuseră doi ani de atunci și 
încet, curtea întreagă fusese invadată de buruieni. Nimeni nu se îngrijea de locul în care 
fusese odată o grădină plină de flori. Doar copiii mai treceau dincolo de gardul dărăpănat 
în căutare de aventuri. Nu se știe exact cine începuse să răspândească pentru prima dată 
zvonul cu privire la curtea părăsită dar, în timp, acesta ajunsese o poveste întreagă pe 
care toți copiii o știau pe dinafară și și-o spuneau atunci când se adunau la joacă sau 
când venea în vizită vreun neștiutor. Se spunea că terenul ascunde o comoară îngropată 
acolo de Stan cel Groaznic și că cei care ar încerca să o dezgroape ar fi loviți de o groază 
neașteptată. Alţii chiar pretindeau că echipa de muncitori a plecat în grabă mare cu doi 
ani în urmă tocmai pentru că unul dintre ei lovise din greșeală cu târnăcopul lada de lemn 
în care era ascunsă comoara. Alţii, cu o imaginaţie și mai bogată, susțineau că, de fapt, în 
locul acela există o ușă secretă spre un tunel subteran care ducea spre laboratorul de 
experimente al doctorului Crud Pindea, care poate să facă orice lucru invizibil și că 
oricine găsește acea ușă și îndrăznește să intre pe ea, nu mai este văzut de cineva 
vreodată. Desigur că toate acestea erau doar invenţii menite să-i sperie pe cei mai mici şi 
să-i distreze pe cei mai mari. 

Octavian și Cornel auziseră poveștile de multe ori şi fuseseră speriați multă 
vreme de pericolele care i-ar putea pândi dincolo de gardul dărăpănat ce le părea o gură 
imensă cu dinți stricati. Dar, de puţină vreme, îşi învinseseră teama și se aventuraseră în 


locul cel atât de periculos dar şi de interesant. Și, fiindcă nimic groaznic nu li se 
întâmplase, îl declaraseră baza lor de joacă. 

În dimineaţa despre care povestim, îşi plănuiseră să pornească la o căutare de 
comori. Se străduiseră din greu în ziua precedentă să deseneze o hartă a locului și 
hotărâseră că locul cel mai bun pentru a începe săpăturile era groapa deja săpată și 
înecată în buruieni. Acolo pământul era moale şi mult mai afânat decât în restul grădinii, 
așa că puteau săpa o groapă mare. Erau convinşi că dacă vor ajunge îndeajuns de adânc, 
vor găsi o comoară. Îşi petrecuseră multe amiezi sufocante visând la comoara pe care o 
vor găsi, la felul în care o vor împărți şi la câte lucruri și-ar putea cumpăra de pe urma 
el. 

Se opriră în faţa porţii lui Octavian ca să se sfătuiască. 

— Ai adus lopata? întrebă Cornel repede. 

— Sigur că da. Cum altfel? 

— Foarte bine, fiindcă eu n-am putut s-o găsesc pe a mea. 


— Dar tu, ai adus metrul de tâmplărie al bunicului tău? continuă Octavian 
verificarea echipamentului. 

— Uite-l aici în buzunarul de la spate. 

— Perfect! Acum putem să pornim la vânătoarea de comori. Sunt sigur că vom 
găsi ceva grozav! 

Se strecurară tiptil pe lângă gardurile vecinilor, ca niște pui de vulpe la pândă și 
trecură cu mare grijă în curtea părăsită printr-o spărtură largă din gardul şi aşa prea 
dărăpănat pentru a mai merita acest nume. Priviră împrejur cu mâna la ochi, așa cum un 
alpinist admiră frumuseţile din valea de unde a pornit la urcușul greu. Apoi măsurară 
zece paşi de la marginea gropii pentru fundaţie și Octavian marcă locul cu un băț. Își 
așezară tabăra sub un tufiș din apropiere. Curăţară de buruieni un loc mic și începură să 
sape cu avânt, în speranța că vor găsi în curând comoara sau, dacă nu, măcar ceva 
interesant. Dar săpatul era o treabă mai grea decât se gândiseră, așa că în curând se opriră 
pentru o pauză. Chiar atunci, dintr-un tufiș din apropiere se auzi un șuierat care îi făcu să 
sară în picioare, ca și cum niște arcuri imense s-ar fi destins dintr-o dată sub locul pe 
care se odihniseră mai devreme. 

— Un şarpe! șopti înlemnit Octavian. 

— Să fugim! îi aruncă peste umăr Cornel, aruncând deja pământ în urma 
picioarelor sale iuți. 

Mai multe râsete vesele îi opriră fuga rușinoasă. 

— Cine e acolo? întrebă Octavian când spaima îi returnă glasul pe care i-l 
confiscase. leşiți imediat! 

Cu multă voie bună și nişte zâmbete puţin zeflemitoare, din tufiș se arătară trei 
băieți de vreo 12-13 ani, în frunte cu Adi. Acesta din urmă era renumit pentru farsele pe 
care le făcea tuturor cu singurul scop de se amuza pe seama lor. 

— Cu ce drept aţi venit aici în tabăra noastră? se repezi Cornel din locul în care 
rămăsese țintuit. 

— l-auzi! răspunse Adi batjocoritor. Şi de când, mă rog, e asta tabăra voastră? 

— De astăzi dimineaţă, răspunse Octavian răspicat. 

— Şi aţi cerut permisiunea să vă instalaţi tabăra aici? 

— N-avem nevoie să cerem permisiunea cuiva, zise Cornel din ce în ce mai 
aprins. 

— Înseamnă că nu ai învăţat încă cine e șeful aici, spuse Adi din ce în ce mai 
apăsat, ștergându-—și zâmbetul de mai devreme. 

— Nu e nimeni şeful aici, răspunse Cornel. Şi dacă e, în nici un caz nu ești tu. 

— Așa deci! Vino să-ţi arăt eu cine e şeful! Spuse Adi încruntat, ca şi cum i-ar fi 
crescut coarne în priviri. 

Cornel era gata să-l înfrunte și își pregătise pumnii, când Octavian interveni 
împăciuitor. 

i — Nu rezolvăm nimic dacă ne certăm. Aţi vrea să vă jucaţi cu noi mai degrabă? 
Impreună putem face mai multe. 


E CI a III i 

Adi se simţi dezarmat de invitaţia surprinzătoare și ar fi vrut să spună ceva de 
genul: „Noi nu ne jucăm cu ţânci ca voi.” Dar Octavian îl privea atât de senin și de 
binevoitor, încât nu-l lăsă inima să-i sfărâme în bucăţi gândul bun. 

— Dar ce faceţi aici? 

— Săpăm să găsim o comoară. 

— O comoară? Pufni Adi şi prietenii săi îi ținură isonul. Ce credeți că aţi putea 
găsi între buruienile astea? 

— Eu cred că trebuie să fie ceva, răspunse Cornel mai împăciuitor. Doar știți și 
voi despre doctorul Crud Pindea. 

— Astea sunt scorneli de speriat copiii, răspunse Adi cu dispreţ. Nu există niciun 
doctor Pindea. 

— Dar ceva tot trebuie să existe, îi răspunse Cornel încrezător. Cred că dacă vom 
căuta suficient de adânc, vom găsi. 

— Vreți să săpăm împreună? Putem face chiar și un tunel, îi rugă Octavian. 

— la să vedem ce aveţi aici, zise Adi cercetând locul. În primul rând aveţi nevoie 
de unelte mai bune. Altfel nu veţi ajunge nicăieri. la aduceţi—mi un hârleţ și un târnăcop 
de la voi de acasă, comandă el iar cei doi prieteni, ca două umbre mute se grăbiră spre 
casele lor și se întoarseră în doar câteva minute cu uneltele cerute. 

Până la prânz, în groapa de fundaţie se ivise o altă groapă mai mică, dar mai 
adâncă, din care Octavian și Cornel abia se mai zăreau. Adi și prietenii lui ajutaseră 
nesperat de mult la săpături şi le oferiseră celor doi prieteni mai mici ocazii dese de 
odihnă. 

Tocmai se pregăteau să dea o pauză şi uneltelor și să-și caute rostul pe lângă 
mesele pe care mamele lor pregăteau prânzul, când Octavian lovi cu hârlețul ceva tare. 
Se opri şi încercă să dea pământul la o parte cu mâinile. 

— Cred că am găsit ceva! strigă el. 

Ceilalţi copii se înghesuiră aproape pentru a vedea. 

— Lasă-mă pe mine! ordonă Adi fără a lăsa loc pentru vreun protest. 

Nerăbdător, scoase la iveală un vas de lut turtit, cu o toartă mică într-o parte, 
vopsit în alb și maro. 

— Ce gunoi! zise el după ce-l ţinu în mână pentru o clipă. Uite-vă ciobul de 
comoară! mai adăugă cu obișnuitul său ton zeflemitor şi îi aruncă lui Octavian la picioare 
vasul. 

Apoi, își îndemnă tovarăşii de farse: 

— Haideţi să mergem! Ne-am pierdut prea mult timpul pe aici. 

În urma lor, Octavian se aplecă și începu să studieze cu atenţie vasul rămas pe 
jos. Îl şterse cu grijă cu marginile tricoului, gândindu-se că mama nu va fi prea încântată 
de tehnica lui de curăţire. Apoi îl admiră în bătaia soarelui. 

— Ştii ceva? îi zise el lui Cornel, care-l urmărea mirat dar ușor dezamăgit. N—o fi 
asta comoara la care ne aşteptam, dar cred că e un vas special. 

— Un vas de lut! Ce-i mare lucru? îl întrebă prietenul său. 

— Nu cred că e un vas oarecare. Pare un vas vechi. 


— O vechitură. Ce-am putea face cu o vechitură? 

— Nu-i chiar așa, îl contrazise Octavian. Am auzit eu pe cineva spunând că 
lucrurile foarte vechi sunt valoroase. Ele ne spun despre cum trăiau oamenii cu multă 
vreme înaintea noastră. 

— Pe cine ai auzit tu spunând așa ceva? 


9 


PER E——————————> 

— Pe doamna Todireanu. E prietena mamei şi vine în vizită aproape în fiecare 
vară. E arheolog. 

- Arheolog? Ce mai e şi asta? 

— Ei, nu știi nimic, se burzului Octavian. Asta e profesia ei. Sapă în pământ după 
tot felul de lucruri vechi și apoi le duce la muzeu. 

Între noi fie spus, explicația lui Octavian nu era chiar cea mai corectă, dar o 


putem considera suficient de aproape de adevăr pentru un băieţel de șapte ani. Inspirat de 
amintirea prietenei mamei, Octavian avu o idee strălucită. 


za 


oi IDEL ati) ere 


NI sai : 


— Îi voi trimite vasul doamnei Todireanu. Ea ne va spune dacă e valoros sau nu. 

Și se grăbi spre casă lăsându-l în urmă pe Cornel. După amiază, când arşița 
izgonise până şi vrăbiile la umbră, Octavian se îndreptă nerăbdător spre oficiul poştal cu 
un pachet mare, legat cu sfoară, pe care scria cu litere de tipar: FRAGIL. Mama îl ajutase 
să împacheteze bine vasul în mai multe materiale moi Și îi scrisese adresa cu grijă pe 
capac. Cornel îl însoțea neconvins de necesitatea tuturor acestor eforturi și transpirat 
până la piele. Totuși, nu voia să piardă nimic din aventura prietenului său mai mare, așa 
că nu se plângea de nimic. 

PETE 
Timpul trecu repede peste joaca băieților și uitară cu desăvârşire de căutarea de 

comori până într-o seară când, întorcându-se de la un meci de baschet organizat în 

curtea lui Cornel, Octavian fu întâmpinat de mama care îl anunţă cu un zâmbet larg: 

— Tocmai a sunat la telefon Ana Todireanu. Se pare că vasul pe care i l-ai trimis 
este din perioada romană. E foarte încântată de descoperirea ta şi va veni chiar mâine să- 
i arăţi unde l-ai găsit. 

Octavian era atât de surprins şi de fericit încât uită să întrebe ce înseamnă 
perioada romană. Își imagina că însemna cu multe sute de ani în urmă și chiar avea 
dreptate. În seara aceea adormi greu iar dis de dimineaţă fu primul care se smulse din 
îmbrățișarea patului. Peste câteva ore o conducea pe doamna Todireanu la groapa ce 
rămăsese părăsită de când opriseră căutarea de comori. 

— E bine că nu ați mai săpat, spuse doamna Todireanu după ce inspectă locul. 
Te-ai comportat ca un cunoscător. Locul acesta poate ascunde adevărate comori 
arheologice. 

— Vezi! îi spuse Octavian cu un aer victorios lui Cornel care tocmai li se 
alăturase. Până la urmă am găsit o comoară. 

După câteva săptămâni, timp în care doamna Todireanu obținu aprobări pentru a 
organiza săpături în locul de unde provenea vasul, în faţa terenului de la capătul străzii 
apăru o nouă echipă. De astă dată era vorba despre o echipă de arheologi și studenți la 
arheologie, care începură prin a studia terenul cu diferite instrumente, realizând hărți 
amănunțite ale locului. Apoi porniră să sape cu mare atenţie pentru a nu distruge ceva 
din „comorile” adăpostite în pământ. Se întinseră cu săpăturile mult dincolo de gardurile 
grădinii ai cărei proprietari misterioși erau, de fapt, o familie cu doi copii, ce se mutase 
într-o țară străină și abandonase ideea de a-și construi o casă. Octavian asista cu 
încântare la tot acest proces, adresând o mie de întrebări în fiecare zi. Spre bucuria sa, 
doamna Todireanu le cerea studenţilor să-i explice totul ca parte a lecţiilor pe care ei 
înșiși le aveau de făcut. 

— Nu există metodă mai bună de învăţare decât aceea de a le explica unui copil, 
le spunea ea cu blândețe. 

La finalul săpăturilor, care durară mai multe săptămâni lungi, Octavian văzu cu 
ochii lui cum de sub pământul înţelenit ies la iveală ruinele unei aşezări pe care oameni 
necunoscuți și—o construiseră cu mai multe sute de ani în urmă. Era fascinant să asculte 
povestea lor, aşa cum era spusă de zidurile de apărare ale așezării, construite în mai 
multe rânduri, pe măsură ce valurile de războaie și cotropitori îşi suflau amenințările. 
Privea cu încântare vasele scoase la iveală, încercând să-și imagineze meșterul olar care 
le făcuse sau femeile care le purtaseră la apă. Era fericit atunci când putea admira 
monezile, săbiile și scutul pe care studenţii le curăţau cu grijă într-un cort amenajat chiar 
lângă drum și se gândea la soldatul care le folosise cândva și, poate, le arătase mândru 
copiilor săi. Prin ochii întredeschişi privea înapoi în timp, când ruinele de sub pământ 
erau o așezare omenească, plină de viaţă și de forfotă. Mângâia zidurile de piatră ale 
locuințelor mai mari sau mai mărunte, imaginându-și mâinile aspre care zidiseră totul 

din temelii. Altă dată, coborât lângă ziduri, păşea atent pe aleile pietruite, încercând să 
surprindă în gând pașii care le străbătuseră de nenumărate ori cu aşa de mult timp în 
urmă, când poporul român era un nou născut, adică abia se înfiripase din părinții săi, 
dacii și romanii. Se simţea o bucăţică din plămădeala care unise aceste două mari 
popoare şi din care, de-a lungul timpului, se înfiripaseră strămoșii săi, până la bunicii și 
părinţii dragi. 

După cum avea să le povestească el însuși studenților săi peste ani, vara aceea a 
fost prima dată când Octavian a prins gustul pentru istorie. Și tot în acea vară a învățat 
că, de cele mai multe ori, comorile au forme neașteptate și numai cel care le priveşte cu 
mintea deschisă le poate afla valoarea. 


PERNE 
Detectivii căsuţei din copac 


În ziua în care a împlinit șase ani, Aurelia a primit cel mai frumos cadou: o 
căsuță așezată în stejarul mare din spatele curții — o căsuță adevărată pe care tata o 
construise în secret pentru ea. Avea o scăriță de funie, care urca până la ușă, iar în 
interior mama îi aşezase o măsuță cu trei scăunele, un covoraş și chiar perdele la 
fereastră. Se simţea ca o prințesă adevărată. Își duse în căsuţa ei păpuşile, ursuleţii și 
setul de farfurioare de jucărie pe care le primise cadou de la mătușa Andreea, cu un an în 


urmă. 

În scurt timp, căsuţa Aureliei deveni un loc de pelerinaj al tuturor copiilor care 
locuiau pe aceeași stradă. Cu toții o rugau frumos pe fetiţă să îi primească în jocul ei și 
işi aduceau cele mai frumoase jucării pentru a o convinge. Aurelia nu era o fetiță egoistă, 
așa că îi primea cu drag pe toţi, atâta timp cât mama îi dădea voie. Dar, cel mai drag îi 
era să se joace cu trei prieteni speciali: Dănuţ, Luciana și Petrina. Împreună, cei patru 
copii inventau cele mai frumoase jocuri și căsuţa din stejar era locul lor de întâlnire. 

Într-o dimineață, imediat ce s-a terminat micul dejun, Aurelia se îndreptă cu mare 
nerăbdare spre căsuţa ei specială. Avea o surpriză pregătită din ajun: primise o cutie 
mare de biscuiţi de la mama și avea de gând să joace un joc nou cu prietenii săi: „de-a 
cofetăria”. Avea să fie foarte amuzant. Ea era vânzătoarea, iar Luciana, Petrina și Dănuţ 
erau clienţii. Se hotărâse să folosească nişte pietricele în loc de bani, cu care toți clienţii 
vor plăti marfa. Intră bucuroasă în căsuţa ei. Era un plan bun. Când deschise uşa, rămase 
uimită în prag. Pe jos, zăcea desfăcută preţioasa ei cutie cu biscuiţi care era goală, și pe 
toată podeaua se puteau observa firimituri — urme ale unui ospăț pe cinste. Oare cine era 
hoţul care făcuse aşa ceva? Alergă în casă cu lacrimi în ochi. 

— Mămico! Cineva mi-a furat toți biscuiţii pe care mi i-ai dat ieri! 

Mama o privi surprinsă. 

— Cum? Ce s-a întâmplat? întrebă ea. 

— Am mers să pregătesc jocul pentru astăzi și am găsit cutia pe jos, goală. Vino 
să vezi! 

Mama lăsă vasele pe care tocmai le spăla și se îndreptă spre căsuţa Aureliei. 

— Nu îmi dau seama ce s-a întâmplat, spuse ea tristă să-și vadă fetița atât de 
necăjită. Lasă, nu-i nimic. Mai am o cutie în cămară Și, dacă vii cu mine, ţi-o voi da 
imediat. 

— Mulţumesc, mami! spuse Aurelia recunoscătoare. 

Totuşi, nu putea uita ce s-a întâmplat. Trebuia neapărat să afle cine era hoţul de 
biscuiţi. Când prietenii ei sosiră, o găsiră necăjită pe unul dintre scăunelele din căsuţă. 

— Ce s-a întâmplat, Aurelia? se mirară toţi trei. 

— Aveam aici, în căsuţă, o cutie cu biscuiţi, ca să ne jucăm de-a cofetăria. 

— Ce joc frumos! exclamară Luciana și Petrina. 

— Dar cineva mi i-a furat, continuă Aurelia. 

— Oh! se arătară dezamăgite fetele. 

— Nu cumva a venit unul dintre voi aseară și i—a luat? îi chestionă Aurelia. Aţi 


vrut cumva să-mi faceți o glumă urâtă? 
A ae 

— Nuuuu! se apărară toţi trei într-un glas. 

— Eu am plivit grădina cu mama și tata până seara târziu, argumentă Dănuţ. 

— Pe mine nu mă lasă ai mei să ies din curte seara, le aminti Luciana. 

— lar mie mi-e frică de întuneric, mărturisi rușinată Petrina. 

Aurelia îi crezu pe toți trei. Erau cei mai buni prieteni ai ei şi știa că nu sunt în 
stare să facă ceva atât de rău. 

— Atunci cine ar putea fi? se întrebă ea. 

— Uite, ai aici o cutie plină de biscuiţi, observă Dănuţ. 

— Da, mama mi-a dat o cutie nouă azi-dimineaţă. 

— Asta înseamnă că încă ne putem juca de-a cofetăria?! se bucurară fetele. 

— Am o idee mai bună! spuse Dănuţ cu entuziasm. Am putea să ne jucăm de-a 
detectivii. 

— De-a detectivi? 

— Da! Noi suntem detectivii și trebuie să prindem hoțul de biscuiţi. 

— Ce idee grozavă! Dar cum o să facem? 

— În primul rând, ar trebui să ne gândim la martori, spuse Dănuţ serios, ca un 
detectiv veritabil. Aurelia, tu ești martorul principal. Unde ai lăsat cutia cu biscuiţi? 

— Aici, pe masă, lângă farfuriile de plastic. 

— ŞI ce ai găsit atunci când ai venit dimineaţa în căsuţă? 

— Păi, cutia era ruptă şi aruncată pe jos, farfurioarele erau căzute lângă masă, iar 
pe podea erau peste tot firimituri de biscuiţi. Mama m-a ajutat să le mătur. 

— Aţi făcut foarte rău, spuse Dănuţ grav, dând din cap. 

— De ce? se miră Aurelia. Mie îmi place ordinea. Era aşa urât cu toate lucrurile 
împrăștiate. 

— Ai distrus dovezile de la locul faptei. Poate că am fi putut afla ceva. Ai putea 
să ne arăţi unde erau toate? 

Aurelia încercă să-și amintească exact unde erau toate obiectele și, după ce 
reconstituiră scena, Dănuţ trase concluziile: 

— Oricine a fost, e o persoană foarte neîndemânatică. În timp ce lua biscuiţii a 
dărâmat farfuriile. În plus, nu e foarte ordonat. A mâncat biscuiţii aici și a aruncat cutia 
pe jos, în loc să o ia cu el. Probabil că îi era foarte foame. 

— Parcă ai vorbi despre Sabin, își dădu cu părerea Luciana. El face așa chiar și la 
el acasă. 

— Aha! El este suspectul nostru! hotărî Dănuţ. 

Toti patru merseră la Sabin acasă. Pe drum, Dănuţ le instrui pe fetiţe: 

— Mă lăsaţi să pun eu întrebările. Trebuie să fim atenți. 

— Bine. 

Sabin se juca împreună cu surioara lui mai mică în curtea din spate. De fapt, e un 
fel de a spune că se juca. Îi luase jucăriile și le ridica în sus pentru ca fetiţa să nu le 
ajungă. Aurelia, Luciana și Petrina se încruntară. Știau ce necăjită era surioara lui Sabin 
atunci când acesta îi lua jucăriile. 

PPE NOTE 

— Salut, Sabin! Ce mai faci? întrebă Dănuţ. 

În timp ce Dănuţ era ocupat să-l întrebe pe Sabin despre biscuiţi, fetele îi luară 
jucăriile și i le înapoiară fetiţei. 

— Nu mai plânge, Nicoleta, o mângâiară ele. 

Preocupate cu surioara lui Sabin, cele trei prietene nu au auzit prea multe din 
discuţia celor doi băieți. Imediat ce au ajuns din nou în stradă, Dănuţ le informă cu 
privire la concluziile lui. 

— Sabin nu e vinovatul. 

— Eşti sigur? 

— Da! Aseară a avut grijă de surioara lui cât timp părinţii săi au fost plecaţi într-o 
vizită. În plus, lui îi plac plăcintele, nu biscuiţii. Ții minte, Aurelia, la aniversarea ta nici 
nu s-a atins de biscuiţi. 

— Aşa e. Aceasta înseamnă că am ajuns de unde am plecat. Cred că trebuie să ne 
lăsăm păgubaşi, oftă Aurelia când ajunseră din nou în căsuţa din stejar. Haideţi să 
mâncăm biscuiţii de la mama. Uite, Dănuţ! Tu meriti să primești primul pentru că te-ai 
străduit să mă ajuţi să găsesc hoţul. 

Dănuţ întinsese deja mâna pentru a lua biscuiţii, când îi veni o altă idee: 

— Cred că ştiu cum putem găsi hoțul! strigă el. 

— Cum? Deja am încercat tot ce ne-a trecut prin minte. 

— E simplu! zise Dănuț cu mai mult curaj. Hai să lăsăm și în seara aceasta un 
pachet cu biscuiţi în căsuţă, drept momeală. Şi vom aranja o capcană. 

— O capcană? 

— Da! Îl voi ruga pe Radu să ne ajute să aranjăm o capcană, în aşa fel încât, 
atunci când hoţul va veni la biscuiţi, uşa să se închidă şi să îl prindă înăuntru. Gata! Nu 
mai mâncaţi biscuiţi. Hai să-i păstrăm pentru momeală. 

Toată ziua cei patru au lucrat în secret, iar spre după-amiază li s-a alăturat și 
Radu, fratele mai mare al lui Dănuţ. Nimeni, nici măcar părinții, nu știau taina 
detectivilor din căsuţa din stejar. Când, în sfârşit, era vremea de mers la culcare, Aurelia, 
Dănuţ, Luciana și Petrina s-au despărțit cu greu, promițând să se întoarcă dis-de- 
dimineaţă pentru a vedea ce s-a întâmplat cu ingenioasa lor capcană. 

Noaptea a trecut parcă mai greu decât de obicei. Dis-—de-dimineaţă, când soarele 
de-abia își arăta ochii spre lume, Aurelia a coborât în verandă pentru a-şi aștepta 
prietenii. Aceştia nu s-au lăsat prea mult așteptați şi când au apărut, mai aveau încă felii 
de pâine de la micul dejun în mâini, iar părul răvăşit demonstra că, în grabă, uitaseră să 
se întâlnească cu pieptenele. 

— Sunteţi gata? Haideţi să mergem! porunci Dănuţ, ca un adevărat șef de 
expediţie. 

Tatăl Aureliei, care lucra în grădină, îi văzu mărşăluind spre căsuţa din stejar și 
merse după ei, curios să înțeleagă ce căutau cu toții așa de dimineață. Copiii urcară cu 
grijă scara de la căsuţă și, auzind zgomote dinăuntru, se apropiară cu mare atenție. Când, 

în sfârșit, Dănuţ îşi adună curajul să deschidă uşa — surpriză! În camera răvășită alerga 
speriată, dar sătulă o veveriță poznașă. 

— Tati, vino să vezi! strigă Aurelia. Am prins hoţul de biscuiţi. 

Dar, până să ajungă tata sus în căsuţă, veverița o zbughi pe uşă afară. Ce s-au 
mai distrat în dimineaţa aceea! 

— Şi noi care credeam că era Sabin, râdea Luciana. 

- A fost un joc de-a detectivii pe cinste, 
concluzionă Aurelia. 

Începând din acea zi, cei patru locatari ai căsuţei | 
din stejar au avut o nouă prietenă — veverița care venea 
să se înfrupte din nucile, alunele sau biscuiţii pe care îi 
găsea pregătiți într-un loc special de la pervazul 
ferestrei. Și, pentru că au devenit prieteni buni, hoțul de 
biscuiţi a primit şi un nume: Stufi. (Puteţi ghici de unde 
îi venea numele.) Ce vară a fost! Căsuţa din stejar era 
plină de râsete şi Jocuri în fiecare zi. Deși era un loc atât 
de mic, cei patru copii și o veveriță găseau acolo o lume 
întreagă. 


7 5 Cotta Ap si 

Astăzi am văzut Pământul 


Ploaia se pornise dintr-un cer aproape senin. Turna cu stropi mari care se 
rostogoleau pe pavajul încins al orașului. Răzvan și Daniel alergau râzând și 
împiedicându-se de sacoşele pe care le purtau. În spatele lor, gâfâind, bunicul încetase 
să-i mai urmărească. Purta în spate prea mulți ani ca să-i mai poată ajunge. Dar ploaia se 
înteţea şi cei doi fraţi simțiră oboseala mai devreme decât se așteptau. Chiar atunci, din 
cer se revărsă un val de mărgăritare de gheață şi, surprinși de acest atac neașteptat, 
Răzvan şi Daniel se refugiară în cea mai apropiată clădire, fără să o privească cu atenţie. 
Închiseră ușa după ei râzând şi scuturându-se de ploaia care le îngreuna gecile şi 
sacoşele. Apoi, precum îi șade bine oricărui aventurier, începură să exploreze camera în 
care tocmai nimeriseră din greșeală. 


Era o sală nu prea mare, dar înaltă, cu pereţii acoperiţi de tot felul d 
planşe dar fără nici un mobilier. 

— O fi vreun fel de muzeu. Murmură Daniel apropiindu-se de o planșă. 
Răzvan 1 se alătură și silabisi titlul mare de pe un afiș: 

— Ob-ser-va-to-rul As-tro—no-—mic. 

e afișe și 

— Nu e deschis încă, băieți! se auzi o voce clară și puțin severă la care cei doi 
băieți tresăriră speriaţi. 

Se întoarseră pentru a vedea în spatele lor un domn înalt, destul de în vârstă, 
aproape ca bunicul. 

— Bună ziua! spuse Răzvan curajos. Ne-am adăpostit aici de ploaie. Aţi văzut ce 
rău plouă afară? 

Oarecum surprins de curajul băiatului, domnul îi răspunse privind spre uşa pe 
care intraseră băieţii. 

— Da, am văzut ce furtună s-a dezlănţuit. Dar voi de ce sunteţi afară pe o vreme ca 
asta? 

— Eram la cumpărături cu bunicul și când am plecat spre casă, ne-a prins furtuna 
pe drum. Explică Răzvan fără urmă de emoție, în timp ce Daniel se ținea mai în spate, 
ascunzând-se pe jumătate după fratele lui mai mare. 

Dar de acolo, din locul său sigur, nu se putu abtine și aruncă timid o întrebare: 

— Ce este aici în clădirea asta? 

Deși avea mult de lucru și ieșise doar pentru a vedea cine îi tulbură liniștea, 
domnul Mateiescu nu putea trece nepăsător pe lângă curiozitatea unui copil. 

— Aici este Observatorul Astronomic, răspunse el simplu. Ştiţi ce înseamnă 
aceasta? 

— Nu, recunoscură fără jenă băieţii. 

— Aici e un centru în care se studiază astronomia, adică știința despre univers, 
despre stelele, planetele, și toate corpurile cereşti care îl alcătuiesc. 

— Stelele? Vreţi să spuneţi că puteţi vedea de aici stelele? se miră Daniel 
cercetând tavanul sălii. 

— Desigur! Acesta este cel mai bun loc din oraş pentru a observa stelele. 

— Hihi! chicoti Răzvan. Se pot vedea stelele prin acoperiş? 

— Prin acoperiș nu, dar prin telescop da. 

— Ce e acela un telescop? 

— E o bună întrebare, răspunse cu răbdare domnul Mateiescu. Un telescop este 
un instrument prin care putem observa obiectele îndepărtate. În acest caz, telescopul de 
aici, din observator este foarte mare și potrivit pentru observarea corpurilor cerești. 

— Putem să ne uităm şi noi? îndrăzni Răzvan o rugăminte. 

— Acum este ziua și din cauza luminii Soarelui, nu se mai pot vedea şi alte stele. 
De aceea, aproape toate observările se fac noaptea. 

— Noaptea? se mirară băieţii într-un glas. 

- Da, noaptea. Atunci partea Pământului pe care ne găsim se află cu spatele la 
Soare și putem vedea lumina care vine de la miliarde de stele din depărtări. 

- Cum adică? Vreţi să spuneţi că Pământul are două părţi? Întrebă Daniel 
scărpinându-se la ceafă în timp ce încerca să prindă ideea. 

— Cum? Nu ştii că Pământul e rotund? Asta e la mintea melcului! îl apostrofă 
Răzvan. 

Domnul Mateiescu îşi reținu un zâmbet şi le propuse celor doi: 
eți telescopul? 

— Sigur că da! răspunseră repede ce 
amabil să se răzgândească. 

i doi frați de teamă ca n 


u cumva domnul cel 

— Urmați-mă! îi chemă domnul Mateiescu în timp ce se îndrepta spre o scară din 
partea opusă a sălii. 

În timp ce urcau treptele de beton, el începu să îi explice lui Daniel cât mai 
simplu: 

— Pământul pe care trăim cu toţii este o planetă, ca un fel de minge uriașă care se 
învârte încet în jurul Soarelui dar se și răsucește, astfel încât fiecare loc de pe ea se 
găseşte când pe partea dinspre Soare, când pe partea opusă lui. Pe partea de Pământ care 
e înspre soare este ziuă iar pe partea cealaltă e noapte. De exemplu, partea Pământului pe 
care se găsește și orașul nostru, se află acum cu fața spre Soare, în timp ce în America 
este noapte. Atunci când Pământul se va învârti cu partea pe care ne aflăm noi în partea 
opusă Soarelui, voi putea să observ prin telescop stelele care se află la distanţe enorme 
(adică mari de tot) de noi. 

— Asta înseamnă că dumneavoastră sunteți astronaut? întrebă Răzvan convins că 
spusese un lucru foarte inteligent. 

— Un astronaut este o persoană care părăsește Pământul și explorează spaţiul din 
afara lui. Unii astronauți au ajuns chiar pe Lună. Eu, însă, sunt un astronom. Mă ocup cu 
studierea cosmosului, adică a tot ceea ce există și se întâmplă dincolo de atmosfera 
Pământului. Nu am fost niciodată în spațiu, deşi mi-ar fi plăcut o asemenea aventură. 

— Ei, acuma cine e la mintea melcului? se grăbi Daniel să-i arate fratelui său că 
nu ştia atât de mult pe câte credea, chiar dacă era cel mai mare dintre ei. 

Ajunși la cel de-al doilea etaj, cei trei se găsiră într-o sală la fel de mare ca cea 
de jos, dar fără tavan. Deasupra se arcuia cupola de metal a acoperișului și în mijlocul 
camerei domnea o mașinărie alcătuită dintr-un tub lung, un suport cu mai multe roți și 
multe alte cabluri. Ploaia răpăia puternic pe acoperiș, în timp ce Răzvan și Daniel se 
învârteau în jurul telescopului, admirându-l în tăcere şi încercând să găsească fereastra 
prin care se vedeau stelele. Domnul Mateiescu le arătă vizorul spunându-le: 

— Regret mult că nu vă pot arăta cum se văd stelele prin telescop, dar am ceva 
care ar putea fi interesant pentru voi. 

Zicând acestea, le făcu semn din nou copiilor să-l urmeze la primul etaj, acolo 
unde se afla o cameră mare, cu scaune pe lângă pereţi și cu un spaţiu larg la mijloc. Se 
îndreptă spre un computer aflat lângă perete și îşi mişcă rapid degetele pe tastatura. Apoi 
apăsă câteva butoane din perete și draperiile de la ferestre se închiseră automat. În 
întunericul format, din trei pereţi ai camerei porniră dintr-o dată nişte fascicule de 
lumină care se întâlniră chiar în mijlocul camerei, unde apăru brusc o imagine luminată. 
Era un glob strălucitor, în jurul căruia se învârtea un fel de minge cu pete albastre. 

— Aceasta este o reprezentare a Soarelui și a Pământului care se învârte în jurul 
său, le explică Domnul Mateiescu. Şi pentru a vă fi mai ușor să înțelegeți, poftiți, aici 
suntem noi. 

Pe suprafaţa mingii azurii apăru un punct strălucitor, care clipea des. 

— Vedeţi, atunci când punctul se află înspre Soare, pe acea parte a Pământului e 
ziuă. 

FE RE 


Băieţii priveau cu gura căscată. 


- Chestia asta e mai grozavă decât cel mai tare film, îi şopti Răzvan fratelui lui 
fără să-şi dezlipească ochii de la proiecția din mijlocul camerei. 

— Şi acum, să adăugăm şi celelalte planete vecine cu Pământul, anunţă domnul 
Mateiescu în timp ce apăsa mai multe taste ale computerului. 

Imediat, pe lângă mingea azurie apărură și altele de diferite mărimi şi culori, 
învârtindu-se în ritmuri diferite, ca într-un joc fascinant și complicat. Era atât de frumos, 


încât Răzvan și Daniel uitară cu totul de 
ceea ce îi înconjura. Dar domnul 
Mateiescu, grijuliu, observă că ploaia 
încetase și îi conduse înapoi la parter, 
unde își luară la revedere. 

leşiți în stradă, cei doi frați se 
întâlniră cu bunicul care tocmai pornise 
să-i caute. 

—  Bunicule, astăzi am văzut 
Pământul! îl anunţă cu bucurie Daniel în 
timp ce se îndreptau spre casă. Ştiai că e 
rotund? Şi că se învârte în jurul Soarelui? 

În spatele lor, Observatorul 
Astronomic rămase liniştit, ca un bătrânel 
care mai avea multe povești fascinante de 
povestit. 

Răsplata unei alegeri 


Nu exista o perioadă mai frumoasă pentru Sânziana și Laura decât vacanţa de 
vară. Zilele călduroase și lungi în care parcă şi soarele avea chef de joacă, ploile 
torențiale care aduceau o mângâiere cu fiecare strop de apă, cireșele vesele, piersicile 
îmbujorate, leneșii pepeni roşii, multitudinea de flori, mirosul de fân din grădina 
bunicilor — toate acestea făceau deliciul celor două surori. Își petreceau cea mai mare 
parte a timpului la bunici, acolo unde serile miroseau a regina-nopţii și erau încununate 
de limonada bunicii Sanda, sorbită împreună cu poveștile bunicului Constantin, care se 
terminau mereu surprinzător. 

De asemenea, mai erau şi vecinii, familia Agape, a căror curte era plină de larma 
celor unsprezece nepoți care îşi găseau refugiul în căsuţa înghesuită din capătul curții, 
pentru a fugi de arșiţa înecăcioasă a oraşului pe durata vacanței lungi de vară. Jocurile 
care se încingeau în curtea vecinilor erau întotdeauna ca un magnet, care le atrăgea pe 
cele două surioare, făcându-le să uite de foame şi de oboseală ore întregi. 

Într-o dimineaţă, după micul dejun, Sânziana și Laura o zbughiră afară aruncând 
grăbite în urmă un „Sărut mâna pentru masă”, pe care bunica îl prinse din zbor. În curtea 
vecinilor se auzea larmă, ceea ce însemna că joaca se încinsese deja. Prin ușa 
întredeschisă le vedeau pe Cătălina, Andreea și Paula sărind coarda, în timp ce Viorel și 
Alex se căţărau în nucul cel bătrân de la poartă. Când se înghesuiau să iasă pe ușă cât 
mai repede, pentru a nu pierde nici un minut de joacă, chemarea bunicii le prinse de 
urechi pentru a le trage înapoi spre bucătărie: 

— Fetelor, aş avea și eu o rugăminte. Astăzi, am de pregătit masa pentru nişte 
musafiri care vor veni diseară şi două căldări de cireşe aşteaptă să fie făcute dulceaţă. În 
plus, bucătăria trebuie curățată, aşa că aş avea mare nevoie de nişte mânuţe harnice care 
să mă ajute. 

— Dar, bunico..., începu Laura cu dezamăgire în glas. E vacanţă... 

- În plus, le-am promis Cătălinei şi Andreei că astăzi facem o căsuță pentru 
păpuși, argumentă Sânziana. 

— Știu că e vacanță și că aveţi tot dreptul să vă jucaţi. Mă gândeam doar că aţi 
vrea să faceţi o excepţie astăzi ca să mă ajutaţi. Nu e obligatoriu. Doar dacă vreţi... 

După o clipă de tăcere, bunica ieşi în grădină, lăsându-le pe fete să se lupte cu o 
hotărâre grea. Să renunţe la o zi întreagă de joacă sau să fugă afară acum, când aveau 
ocazia? 

Laura izbucni prima: 

— Nu pot să stau o zi întreagă în casă! Cătălina și Andreea ne așteaptă. Hai să 
ieşim repede. 

— Dar bunica are nevoie de noi..., gândi Sânziana cu voce tare. 

PINOT 
— N-ai auzit? A spus că nu e obligatoriu. Hai să plecăm repede până nu se 


întoarce, mai zise Laura, înainte de a se strecura pe ușă cu aşa o viteză, încât se lovi cu 
umărul de unul dintre stâlpii cerdacului şi alergă spre curtea vecinilor, frecându-—și braţul. 

Sânziana era în încurcătură. Ar fi vrut să o urmeze pe Laura și să-și petreacă 
ziua într-o lungă serie de jocuri alături de ceilalți copii. Stia cu siguranță că după amiază 
vor avea parte de o bătaie cu apă pe cinste. O cerea soarele arzător. Totuși, ceva nu o lăsa 
să plece din bucătărie. Privi gălețile mari, pline cu cireşe şi oftă. Bunica avea cu adevărat 
nevoie de ajutor. De afară ajungeau până la ea strigătele copiilor. Băieţii urcați în nucul 
cel bătrân aruncau de acolo cu rămurele şi cornete de hârtie, iar cei de jos încercau să-i 
doboare cu bulgări de pământ. Ce război! Era o alegere grea, pe care ar fi preferat să nu 
fie nevoită să o facă. În clipa aceea, bunica se întoarse din grădină cu morcovi, ceapă și 
alte legume care trebuiau spălate. 

— Ai rămas să mă ajuţi? întrebă ea aproape uimită. 

Sânziana răspunse încet, dar fără să mai șovăle: 

— Da, bunico! 

In clipa în care chipul cel atât de îndrăgit se ivise din grădină, înveșmântat în 
băsmăluța verde, roasă de vreme şi de muncă, Sânziana se hotărâse: avea să rămână chiar 


dacă era greu. Obrazul bunicii se lumină sub un zâmbet, şi fetitei i se păru că zărește o 
femeie mai tânără și mai sprintenă, aşa cum era, probabil, pe vremuri, pe când mama era 


copil. 


— Spune-mi, bunico, așa te ajuta şi mama la bucătărie? întrebă Sânziana în timp 
ce îi lua din braţe o parte dintre legumele aduse din grădină. 


Bunica zâmbi, intrând în camera cu amintiri: 
— Sigur că da. li plăcea foarte mult să spele vasele vara și să amestece mâncarea. 


— Şi mie îmi place să fac lucrurile astea, se bucură Sânziana. 
— Dar să aduci apă de la izvor îţi place? o iscodi bunica. 
- O, da! și Sânziana se repezi să ia găletușa cea mică, pe care o putea aduce 


plină. 

leşi repede din curte şi se grăbi la izvorul din apropiere, unde curgea o apă atât 
de limpede, încât putea număra toate pietrele din albie în timp ce, la locul amenajat, apa 
atât de prețioasă se aduna pentru a putea fi luată acasă. La întoarcere privi cu jind înspre 
curtea în care joaca băieţilor se certa de zor cu cea a fetelor. Aveau să se împace cu 
siguranță mai târziu. Oftă. l-ar fi plăcut să fie şi ea acolo, dar... bunica o aștepta. Grăbi 
pasul şi își scutură capul ca și cum ar fi vrut să scape de zgomotul din urechi. 

Odată ajunsă înapoi în bucătărie, făcu tot posibilul să pară veselă pentru ca 
bunica să nu priceapă că ei îi părea puţin rău pentru că rămăsese acasă. Cântară toate 
cântecelele pe care le ştiau amândouă și apoi bunica îi mai cântă câteva mai vechi, pe 
care nu le mai auzise. Povestiră câte în lună şi în stele în timp ce bobiţele vesele de cireşe 
le treceau prin mâini din găleți în oalele pentru dulceaţă. Pe urmă, bunica o învăţă să 
aprindă singură focul şi îi povesti despre incendiul cel mare care mistuise o jumătate de 
sat demult, pe când mama era doar un bebeluș, iar ea, Sânziana, doar un vis în mintea lui 
Dumnezeu. Pe urmă, culese mentă pentru dulceaţă şi amestecă cu o lingură mare de lemn 
în cele trei oale imense până ameti. Între timp, bunica o ajuta, o încuraja şi, fără să pară 
că i-ar fi fost prea greu, gătea toate cele necesare pentru o cină pe cinste. 

Ora prânzului sosi, dar Laura nu-și arătă năsucul cel câm pe acasă. În mod 
normal, dacă ambele fetiţe ar fi fost plecate, bunica ar fi venit să le caute. De data asta, 
însă, spălă mai multe fructe pe care le așeză pe masa din cerdac și o invită pe Sânziana să 
aducă una din pâinile proaspete care se odihneau în bufet, încă de dimineaţă. Astfel, 
prânzul fu simplu, dar îmbogăţit de o odihnă binemeritată pentru cele două -— bunică și 
nepoată. Lăsară o jumătate de pâine şi mai multe fructe, în caz că Laura s-ar fi hotărât să 
vină la masă, dar râsetele de dincolo de gard le vestiră că aceasta nu avea să se întâmple 
prea curând. 

După masă venise vremea curăţenie. Vasele cereau să fie spălate, casa măturată, 
praful şters. Of! Câtă muncă obositoare! Lucrau mai mult în tăcere, toropite de căldură și 
sperând să termine suficient de devreme pentru a se putea odihni înainte de cină. Bunica 
începuse să spele dușumeaua, în timp ce Sânziana îi aducea încă puţină apă caldă când se 
întâmplă nenorocirea! Fetiţa alunecă pe podeaua umedă şi, încercând să nu scape din 
mână ibricul, se prinse cu putere de perdeaua de la fereastră și... hrrrrrâști! Bunica se 
repezi ca un vultur s-o prindă și evită astfel un accident foarte periculos. Totuși perdeaua 
cea frumoasă, care împodobea prietenos fereastra, era sfâșiată. 

— Îmi pare atât de rău bunico! spuse Sânziana, izbucnind în lacrimi. 

— A trecut, o consolă bunica, ștergându-—și fruntea transpirată de emoție. Slavă 
Domnului că nu s-a întâmplat ceva mai rău. 

După ce se liniștiră, examinară perdeaua ruptă. Nu mai era nimic de făcut. 
Trebuia schimbată. Căutară o vreme prin sertarele dulapului din camera bunicilor. 
Dintotdeauna Sânziana își imaginase că acolo se ascund comori neprețuite. De fapt, în 
fiecare sertar zăceau cuminţi aşternuturi albe sau colorate, cutii cu nasturi, goblenuri 
frumos cusute, covorașe tesute manual și alte asemenea. Fetiţa le admira pe toate, în timp 
ce bunica le dădea la o parte și le așeza la loc fără a găsi ceea ce căuta. 

— Nu am nimic să înlocuiesc perdeaua, oftă ea. Şi tocmai în seara asta avem 
musafiri. 

— Îmi pare atât de rău, bunico, repetă Sânziana. 

— Nu-i nimic, scumpa mea. Îi mângâie bunica părul, în timp ce căuta în ultimul 
sertar. Găsim noi o soluţie. 

După o clipă de gândire, din căutările bunicii ieși la iveală o altă idee. 

— Îmi amintesc de niște perdele mai vechi pe care le-am urcat în podul de la 
bucătărie. Haide să-mi ajuţi să le caut. 

Podul era un alt loc plin de mister şi de comori ascunse din casa bunicilor. 
Sânziana se simţea un explorator pornit în căutarea lor în timp ce o ajuta pe bunica să 
dea la o parte cutiile prăfuite şi să le desfacă. În fiecare dintre ele erau ordonate tot felul 
de obiecte vechi, de la lămpi pe bază de petrol până la caiete și sticle. Sânziana le privea 
pe toate fascinată și ar fi stat acolo toată după-amiaza, dar bunica se grăbea. Mai erau 

încă multe de făcut și musafirii aveau să sosească peste puţin timp. În sfârşit, au găsit şi 
cutia în care se afla o perdea în dungi, cam veche, dar destul de drăguță. 

— Dacă o spălăm imediat, o putem așeza la geam chiar înainte de a se face seară, 
hotărî bunica și se îndreptă spre scară. 

Chiar atunci privirile Sânzianei căzură pe o cutie cu formă ciudată. Stătea pitită 
într-un colt, dar parcă îi promitea că ascunde ceva frumos. 

— Ce e în cutia aceea, bunico? 

— Care cutie? 

— Aceea, din colţ, cu formă alungită. 

Bunica se îndreptă de şale şi îşi trecu mâna peste frunte, ca şi cum ar fi vrut să 
alunge pulberea care îi acoperea amintirile, la fel ca praful gros care se așternuse pe 
cutiile din pod. 

— E chitara mea cea veche, zise ea cu un zâmbet drag și o sclipire în ochi. 
Uitasem de ea. Cântam pe vremuri, când aveam o clipă de răgaz. Mi-a cumpărat-o 
bunică-tău de la un negustor evreu. Hai, ia—o cu tine și să coborâm! Imediat ce terminăm 
treaba, ne vom ocupa de ea. 

Restul după-amiezii trecu atât de repede, încât singurul lucru care îi mai amintea 
fetitei de orele grele de muncă era oboseala care începuse să-i cuprindă mâinile și 
picioarele deopotrivă. În sfârşit, când mai era o oră până la sosirea musafirilor, bunicul 
se întoarse de la câmp şi le găsi pe cele două — bunică și nepoată — istovite, dar 
bucuroase, întorcând pe o parte şi pe cealaltă vechea chitară pe care o coborâseră din 
pod. 

— la te uită, se miră el, unde aţi găsit vechitura asta? 

— În podul de la bucătărie, răspunse mândră, dar şi curioasă Sânziana. Bunica 
zice că tu i-ai cumpărat-o. 

— Aşa e. M-am tocmit pentru ea cu un negustor evreu. Cerea o căruţă de bani pe 
ea, dar nu m-am lăsat. Până la urmă mi-a zis: „Trebuie să iubeşti tare mult muzica de 
insiști atâta.” „E drept, dar și mai mult iubesc femeia care o cântă. Vreau să i-o duc 
neveste-mii.” „Dacă-i așa, a râs negustorul, dă—mi pe ea cât ai și fă—ţi cucoana fericită.” 
Când m-a văzut bunică-ta acasă cu chitara în spate, tare m-a mai certat. 

— De ce, bunico? se minună fetița nerăbdătoare să afle toată istorisirea. 

Bunica îl privi pe sub gene pe bunic și privirea ei, cu un fel de reproş dulce, 
spunea de fapt cât de mult apreciase darul. 

— Erau vremuri grele, bani puţini, copiii mici. Nu ne puteam permite o asemenea 
cheltuială. 

Între timp, bunicul luase chitara din mâna fetiţei şi o mângâia ca pe o prietenă 
veche. 

— Multe seri frumoase ne-a mai dăruit chitara asta, gândi el cu vocea aproape 
șoptită. 

Tare ar mai fi vrut Sânziana să afle ce amintiri se ascundeau în spatele acestor 
vorbe, dar bunicul își reveni repede din visare şi zise: 

PENE 
— Are o coardă lipsă și un șurub rupt, dar astea se pot repara cu uşurinţă. Pe urmă 
va fi gata să cânte din nou şi cred că o va face destul de bine. Ce zici, Marie? 

Bunica zâmbi din nou şi se întoarse spre nepoată. 

— Ce zici, primeşti o chitară veche drept răsplată pentru o zi de muncă grea? 

Sânziana nu-și putea crede urechilor. N-ar fi îndrăznit niciodată să spere că va 
primi în dar aşa o comoară. Nu numai că și-ar fi dorit să înveţe să cânte la chitară, dar 
instrumentul acesta era atât de special pentru că fusese al bunicii și purta, astfel, 

PIESE 
încrustate în lemnul lucios, urmele atâtor întâmplări pe care le trăiseră aievea unii dintre 
oamenii pe care îi iubea cel mai mult pe lume. Îi îmbrățișă pe rând pe amândoi. 

În seara aceea, când merseră la culcare, atât Laura cât şi Sânziana erau sfârşite, 
numai că oboseala uneia nu semăna cu a celeilalte. Laura avea piciorușele obosite de 
atâta alergătură și Joacă, iar genunchii juliți sufereau de pe urma unei căzături zdravene, 
în timp ce mâinile și picioarele Sânzianei cunoşteau truda și bătăturile unei zile de 
muncă. Fusese o zi specială. Fiecare dintre fetițe făcuse o alegere şi acum îi culegea 
roadele. Pentru Laura, acestea erau amare, încărcate de părere de rău, în timp ce pentru 
Sânziana, ele erau îmbibate de multumirea lucrului bine făcut și de bucuria neașteptată a 
unui dar minunat, care avea să însemne începutul unei prietenii de—o viaţă cu muzica. 


Pierdut la Cascada Cântecului 


De îndată ce se auziră primele zgomote înfundate în casă, Alin sări din pat ca un 
arc ce stătuse strâns toată noaptea. Soarele care tocmai răsărise parcă povestea tuturor 
despre ziua minunată pe care avea de gând să o lumineze. Nerăbdarea băiatului era pe 
drept mare. Se afla, împreună cu familia, într-o vacanţă la munte și plănuiseră să meargă 
într-o excursie de o zi până la Cascada Cântecului, un loc faimos pentru frumuseţea sa. 
Se spunea că, dacă eşti suficient de atent, poți auzi o melodie în vuietul apei care se 
zbuciumă de sus, de pe stâncă, până jos. În plus, drumul până acolo promitea să fie o 
aventură adevărată. 

— Mami! Tati! Mergem? strigă Alin din ușa dormitorului. 

— Nu încă. Trebuie să ne spălăm cu toţii, să ne pregătim și să luăm micul dejun, 
îi răspunse mama. 


încă închis: 
— De ce tipi? îşi apostrofă el fratele. Unii dintre noi vor să mai doarmă încă. 

— Vrei să spui cei mai leneși dintre noi? îi răspunse Alin. 

— Pe cine numești tu leneș?! se apropie amenințător Gabriel. 

Chiar atunci, tatăl copiilor apăru în capul scărilor. 

— Cine are de gând să se certe de dimineaţă rămâne la cabană. 

Cu acestea, focul certei fu stins înainte de a se aprinde. Alin și Gabriel alergară 
repede spre baie. 

— Eu primul, strigară amândoi. 

Din nefericire pentru ei, în timp ce erau ocupați să pornească o ceartă, Mădălina, 
sora lor mijlocie, se strecurase fără zgomot din dormitorul ei până la baie și îşi alunga 
somnul de pe ochi cu multă apă rece. 

— Hai mai repede! Ne grăbim să plecăm! strigă Alin. 

— Tu stai întotdeauna prea mult, se plânse Gabriel. 

De obicei discuţiile ar fi continuat până la micul dejun și chiar după, dar în 
această zi erau cu toții nerăbdători să plece în excursia pe care o plănuiseră de atâta 
vreme. Porniră cu tata în frunte, spre marea aventură. Poteca, la început largă și 
bătătorită bine, se îngusta și devenea din ce în ce mai abruptă, pe măsură ce înaintau. 
Drumul devenea mai obositor, cu fiecare pas făcut, aşa că erau nevoiţi să se oprească 
des, pentru a se odihni câte puțin pe câte un ciot de brad sau pe iarba bogată din vreo 
poiană. 

La un moment dat, tatăl se opri. 

— Ssssst! Uite o căprioară. 

Cu toții o priviră fascinaţi. Se adăpa la pârâul din vale, dar, auzindu-—i, se opri și 
adulmecă în jur. O mișcare a Carolinei, care încerca să-şi scoată aparatul de fotografiat, 
ȘI, din câteva salturi, căprioara dispăru în pădurea de pe cealaltă parte a văii. 

După o vreme, drumul devenise greu și copiii abia îşi târau picioarele. 

— Am obosit, se plânse Alin. 

— Cel mai mic este și cel mai plângăcios, îl apostrofă Gabriel, deşi îi venea și lui 
să se plângă. 

Chiar atunci, tatăl, care o luase puţin înainte, îi strigă: 

— Copii, am o surpriză pentru voi! Cine ajunge primul o vede. 

Uitând de oboseală, cei trei fraţi se repeziră înainte. Tatăl descoperise o poiană 
plină de fragi copti, o adevărată binecuvântare pentru setea unor drumeţi obosiţi. După 
ce se desfătară cu fructele mărunte dulci-acrişoare, prinseră cu toții curaj. Nu mai era 
mult până la cascadă. Porniră cântând. Nu după mult timp, vuietul apei le atrase auzul, ca 
o chemare prelungă. Cascada Cântecului îi aştepta să le spună o poveste. 

Încă un efort și iat-o! Se opriră cu toţii fermecaţi. În faţa lor, râul se revărsa 
peste buza unei stânci înalte, bolborosind şi șuierând la vale. Părinţii întinseră pătura și 
pregătiră prânzul, în timp ce copiii culegeau conuri şi flori de câmp, alergau după fluturi 
și făceau fotografii munților şi brazilor dimprejur. 

Când masa fu gata, mâncarea pe care o aduseseră cu ei aproape că dispăru de pe 
pătură. Erau cu toții flămânzi și mâncau atât de repede... 

— Dacă v-ar vedea bunicul, ar zice că se bat hunii la gura voastră, glumi tatăl. 

După masă, mama şi tatăl se aşezară pe pătură, pentru a asculta împreună 
cântecul cascadei în timp ce copiii porniră să exploreze poiana. 
— Să nu vă îndepărtați, îi atenţionă mama. 


— Şi să staţi mereu împreună, le porunci tatăl. 
Alin încerca din răsputeri să țină pasul cu fratele și sora lui care. fiind mai mari, 


mergeau prea repede pentru picioruşele lui și așa obosite de urcușşul greu. Pe 
neobservate, cei trei se aventurară în pădure. Se ascundeau după trunchiurile copacilor și 


își strigau numele râzând, pentru a se descoperi. Alin se ascunse după un tufiș, ghemuit 
ca un iepuraş înfricoşat, dar pus pe şotii. 

Dar Alin nu făcu nici o mişcare. Era prea bine ascuns. Chiar atunci, privirea îi 
căzu pe un ghemotoc mic, ascuns ca şi el în tufiş. Era un arici care abia îndrăznise să-şi 
scoată năsucul în lume. Alin îl privea fascinat. Ce minge de ace! Uitase complet de jocul 
de-a v-aţi ascunselea şi aproape că-și ținea răsuflarea de teamă ca nu cumva să-l sperie 
pe micul aventurier tepos. Dar acesta nu avea de gând să rămână prea mult în preajma 
tufişului și porni tiptil la drum. Alin îl urmărea sprijinindu-se în mâini, ca un pui de 
vulpe gata de vânătoare. Ariciul, însă, pricepu foarte curând că era urmărit şi se strânse 
ghem. Alin îl aşteptă o perioadă dar micuțul nu avea nici cea mai mică intenţie să se 
desfacă înainte ca amenințarea să dispară. Se plictisi să privească o minge țepoasă şi se 
decise să se întoarcă la jocul dinainte. Când se ridică însă, fraţii săi erau nevăzuțţi. 

— Gabrieeel! Mădălinaaaaaaaa! strigă el. 

— Gabnieeel! Mădălinaaaaaaaa! îi răspunse ecoul pădurii. 

Oare se rătăcise? La acest din urmă gând, Alin începu să tremure. Unde să-i 
găsească pe Gabriel și Mădălina? Daca nu-i găsește, cum se va putea întoarce la mama și 
tata? Începu să alerge în direcţia în care credea că este cascada, dar, după ceva vreme, se 
opri. Poiana în care ar fi trebuit să fie mama Și tata nu se vedea. Începu să plângă. Nu ştia 
ce ar trebui să facă şi picioarele nu voiau să-l mai asculte. Parcă liniștea din jur îi înțepa 
urechile și pieptul. Brusc i se păru că vede o haină albastră strecurându-se pe lângă 
trunchiul unui copac din apropiere. Oare Gabriel se ascunsese de el ca să-l sperie? 

- Te-am văzut! Stai pe loc! Strigă cu o voce pe care o voia cât mai curajoasă și 
fugi în direcția în care văzuse umbra. 

Plănuia să-i sară în spate lu: Gabriel și să-l oblige să-l ducă așa până la părinți. 
În loc de aceasta, se trezi rostogolindu-se prin covorul înțepător de ace. Sări în picioare 
mai furios decât alergase și se repezi înainte gata să-l ia la rost pe Gabriel. Dar, ghemuit 
lângă trunchiul copacului, nu era fratele său, ci un băieţel mult mai mic decât el, care îl 
privea cu niște ochi mari, negri și foarte speriati. Alin înțepeni în faţa priveliștii nou- 
descoperite și toate gândurile furioase îndreptate împotriva lui Gabriel se topiră la fel de 
repede precum veniseră. Se apropie încet de băieţelul care îl privea cu ochi din ce în ce 
mai mari, ghemuindu-se tot mai tare la rădăcina copacului. Avea părul brunet și răvășit, 
plin de ace de brad şi de praf. Nici hainele nu avea o înfățișare mai fericită, sub noroiul 
care se uscase. Alături de privirea rătăcită și speriată, toate acestea îi dădeau o înfăţişare 
aproape sălbatică. 

— Cum te cheamă? izbuti Alin să şoptească la un moment dat. Eu sunt Alin. Cum 
de ai ajuns aici? Te-ai rătăcit? 

Băiețelul nu răspunse și încercă să se ridice pentru a fugi, dar se răzgândi şi se 
prăbuşi epuizat la rădăcina copacului. 

— Nu te speria. Nu vreau să-ți fac niciun rău, încercă Alin să-l liniștească. De 
fapt, şi eu sunt puţin speriat. Mă jucam cu frații mei și i-am pierdut. Nu știu încotro s-o 
apuc. Părinții mei sunt la Cascada Cântecului. Dacă aș putea ajunge din nou acolo, i-aș 
găsi. Unde sunt părinții tăi? 

La această din urmă întrebare, în ochii mari și negri care-l priveau așa de 
speriați mai devreme se umplură de apele tulburi și sărate ale undei disperări pe care 
Alin o simţi din plin. Era clar. Băieţelul se rătăcise şi simțea aceeaşi groază de a nu-și 
mai găsi părinţii care îl cuprinsese și pe el cu câteva minute înainte. După cum arăta, se 
pierduse de mai multă vreme. I se făcu milă. Probabil că nu mâncase și nici nu băuse apă 
de mult. Dintr-odată situaţia lui nu mai părea atât de îngrozitoare. Cel puţin mâncase la 
prânz și știa unde îi sunt părinţii, chiar dacă nu știa cum să ajungă acolo. Sări în picioare 
cuprins de o hotărâre nouă. Işi va găsi părinţii şi, cu siguranță, ei vor ști ce e de făcut 
pentru a-l ajuta pe acest băiețel necunoscut. Însuflețit de acest gând, se ridică și porni 
înspre poiana în care se oprise cu ceva vreme în urmă. 

— Hai cu mine! îi spuse apăsat băieţelului, întinzându-i mâna. 

Ochii cei negri îl priviră încă speriați. Totuși o mânuţă mică se întinse spre Alin 
și acesta observă că avea nişte zgârieturi adânci în palmă, așa că îl apucă de încheietură 
și îl ajută să se ridice. 

— Te voi ajuta să-ţi găsești părinții. Vom reuși împreună. Hai să mergem! 

Băiețelul îl urmă fără niciun cuvânt şi se întoarseră în poiana pe care tocmai o 
părăsise Alin înainte de această întâlnire neașteptată. Acolo, soarele încă strălucea şi se 
simțeau mai în siguranţă decât la umbra deasă a brazilor înalți. Se opriră și Alin examină 
locul de jur împrejur. La picioarele lor, de jur împrejur se înghesuiau nişte moviliţe 
asemănătoare cu muşuroaiele de cârtiță pe care creșteau în voie niște plante pitice cu 
bobiţe aproape negre. 

— Uite afine! îi arătă Alin băiețelului. 

Dar acesta părea să nu înțeleagă despre ce era vorba. Alin se aplecă şi începu să 
culeagă bobiţele prețioase. Curând avea un pumn plin pe care se pregătea să-l soarbă, 
dar se răzgândi. 

— Poftim! Mănâncă! Sunt foarte bune. 

Băieţelul nu părea convins, așa că Alin luă câteva și le mâncă pentru a-i arăta cât 
sunt de bune. Odată stabilit acest lucru, nimic nu-l mai putea opri pe micul său însoțitor. 
Işi îndesa bobiţele în gură cu o viteză mult mai mare decât putea culege Alin. 

Între timp, mintea lui Alin zbârnâia pentru a găsi o soluție. Ar trebui să caute 
Cascada Cântecului, dar, în acelaşi timp, ar trebui să rămână pe loc, pentru a fi găsiţi. 
Așa învățase de la tata. Se așeză în mijlocul poienii și îi făcu semn băiețelului să facă 
liniște. Ascultară amândoi zgomotele pădurii. Vântul adia ușor fără a destrăma liniștea 
maiestoasă care se lăsase peste copaci şi peste copii ca nişte aripi de înger. Încet, ca o 
chemare îndepărtată, îi pătrunse în auz un susur pe care îl cunoștea. Era Cascada 
Cântecului. Își ciuli urechile pentru a prinde mai bine melodia apelor ce se rostogoleau la 
vale. Da, era sigur era vorba de cascada pe care o lăsase în urmă cu câteva ore. Acum 
știa încotro să meargă. Totuși, în caz că se înșela, avea nevoie de un plan de rezervă. 

- Uite ce vom face. I se adresă el băiețelului. Vom căuta Cascada Cântecului. 
Cred că o aud în partea aceea. Și vom lăsa semne pentru a ne putea întoarce înapoi dacă 
nu o găsim. Hai să mă ajuţi! 

Alin se scotoci prin buzunare și găsi o batistă, un titirez şi două biluţe. Căută şi în 
buzunarele micului său însoțitor, dar nu găsi nimic. Nu avea prea multe lucruri cu care să 
se descurce, dar tot era ceva. Își scoase șapca şi o agăţă de ramura unui alun. Mai sus n- 
ar fi putut ajunge. Astfel, dacă tata sau mama avea să treacă pe acolo, exista un semn 
care să le dea de ştire încotro a luat-o. Pe urmă, îl apucă de mână pe băieţelul care părea 
din ce în ce mai neliniştit și porni în direcția din care i se părea că aude cascada. Ciulea 
urechile și, de la o vreme, i se păru că aude din ce în ce mai tare vuietul aproape cântat. 
După un timp se opri şi căută un copac potrivit de care să lege batista. În felul acesta, 
dacă ar fi fost nevoit să se întoarcă, spera să-și poată găsi urmele. Porniră iarăşi la drum 
și după puţină vreme, la un ecou îndepărtat, inima lui Alin tresări şi începu să galopeze 
ca un cal nărăvaş. Din ce în ce mai aproape, o voce cunoscută îl chema. În câteva clipe 
se afla deja în braţele tatălui său. 

— Cât te-am căutat! îi şopti acesta printre îmbrăţișări. 

Alin nu putea rosti altceva decât „Tăticule!”, în timp ce lacrimile îi curgeau în 
voie pe obraji, uşurându-i greutatea care îi apăsa pieptul și gâtul încă de când 
descoperise că se rătăcise. 

— Cine e băieţelul acesta? se întoarse tatăl spre micuțul de care Alin uitase în 
emoția momentului. 

Băiețelul se ghemuise jos, în apropiere, și zăcea așa, cu ochii închiși, ca şi cum 
n-ar fi auzit nimic din ceea ce se întâmpla în jurul lui. 

— Nu ştiu cum îl cheamă, dar cred că și el s-a rătăcit de părinţii lui. Are nevoie 
de ajutor. Tată, trebuie să-l ajuţi! 

Cu multă gingășie, tatăl se aplecă și îl luă în brațe și astfel se întoarseră împreună 
la Cascada Cântecului, unde mama, Gabriel şi Mădălina reveniseră deja de la o rundă de 
căutări și discutau îngrijorați. Bucuria tuturor depăși cântecul cascadei şi pentru o clipă 
munţii răsunară de strigăte. Se opriră repede, deoarece băieţelul pe care Alin îl găsise pe 
când era pierdut avea nevoie de ajutor și nu era timp de irosit. 

Aveau să descopere după puţină vreme, în vale, la secția de poliție a micului 
orășel de munte în care erau cazaţi, că numele lui era Silviu şi se rătăcise cu o zi înainte 
la o distanță destul de mare de Cascada Cântecului. Echipe de polițiști și salvamontiști îl 
căutaseră toată noaptea și toată ziua. Cum supraviețuise noaptea în pădure și prin ce 
minune ajunsese tocmai în locul în care se rătăcise Alin, nimeni nu știa. 

Părinţii săi au sosit de îndată la cabana în care se găsea prețiosul lor fiu împreună 
cu micul său salvator. Emoţia regăsirii și mulțumirile care au urmat ar fi greu de descris 
în câteva cuvinte simple. În zilele care au urmat, Alin a fost eroul orașului. Ziarul și 
postul de radio local au povestit isprava sa, iar primarul i-a oferit o decorație pentru 
fapta lui. Dincolo de toate acestea, el nu se simţea un erou. Se rătăcise la fel ca şi Silviu 
şi, tot ca el, fusese găsit de altcineva. Îi fusese teamă, dar faptul că-l întâlnise pe micuțul 
Silviu îi dăduse curaj. Un lucru era cert: din rătăcirea lui Alin, oricât de nefericită ar fi 
fost, se născuse o bucurie dublă. Două familii fericite se regăsiseră în aceeaşi zi și 
aceasta era una dintre cele mai mari sărbători pe care le puteau trăi. 

PS E 
Fetiţa care a uitat cine este 


In mijlocul unui parc mare și foarte aglomerat se ghemuise o fetiţă mică și 
speriată. Privea în jur cu ochi mari, înecaţi în lacrimi în căutarea unei fețe cunoscute. 

Copiii alergau și strigau în toate părțile. Joaca nu avea timp de pauză. Nimeni nu 
părea să observe ghemotocul acela de disperare până când fetița întinse mâna și prinse o 
rochie înflorată de vară în care se găsea, confortabilă și frumoasă, loana. I se păruse că 
era fusta mamei de care tocmai se rătăcise, dar... în locul figurii atât de cunoscute, se 
aplecă spre micuță o fată amabilă, cu părul castaniu şi ondulat, strâns la spate într-o 
coadă din care îi curgeau spre obraji câteva șuviţe neascultătoare. Avea un zâmbet atât 
de prietenos şi cald, încât fetiţa nu i se împotrivi atunci când o ridică în braţe. 

~ Spune-mi ce s-a întâmplat? o întrebă liniştită Ioana. Te-ai rătăcit de mama ta? 
„Oare cum de a ghicit?” Se întrebă micuta în timp ce dădea din cap. Ioana făcu 
un gest larg cu mână și într-o clipă copiii se adunară roi. Se așezară cerc în jurul fetiţei și 
incercară să o mângâie. 
— Cum te cheamă? întrebă un băiat cu tricoul verde şi o șapcă galbenă pe cap. 

Fetiţa se încruntă și privi în gol pentru câteva secunde, apoi lacrimi mari 
începură să-i curgă pe obraji. 

— Nu ştiu, scânci ea. 

— L-ai uitat? 

— Da, hohoti fetiţa. 

— Nu-i nimic, o linişti Ioana. Vom afla și te vom ajuta să-ţi găseşti mama. 

— Dacă nu ştie cum o cheamă, cum vom ști cine e ea? Şi cum îi vom găsi mama? 
se rostogoliră mai departe întrebările. 

— Găsim noi o soluţie, spuse hotărâtă loana. Mama ei trebuie să fie prin 
apropiere şi e posibil să ne găsească ea pe noi. Între timp, hai să încercăm să ne dăm 
seama cine este. 

— Cum o cheamă pe mama ta? Încercă o altă întrebare Semida, o fetiţă dolofană, 
cu două codițe împletite. 

— Nu știu, răspunse aproape pierit fetiţa rătăcită şi începu iar să plângă. 

— Nu-i nimic, încercă să o liniștească Semida. Poate că o cheamă Maria? 

— Nu, răspunse fetiţa scuturându-—și capul micut. 

— Dar cum este mama ta? Cum arată? 

— E frumoasă, răspunse fetița cu o sclipire în ochi. 

Ceilalţi copii oftară din greu. Toate mamele sunt frumoase. Cum aveau să o 
găsească? 

— Unde locuiești? se încumetă un alt băiat care ținea strâns în mână o maşinuță 


roşie. 

— Acasă... 

— Sigur că acasă, dar cum e acasă la tine? E la bloc, la casă? E aproape sau 
departe? 

— Gata! se zburli loana. O speriaţi și mai tare. Poţi să-mi povestești ce ai făcut 
astăzi? 


— Da, se învoi fetiţa încercând un mic zâmbet. M-am trezit, m-am spălat pe faţă 


— Bravo, se vede că eşti o fetiță curată, o încurajă loana. 

— Pe urmă am mâncat... 

— Ce-ai mâncat? 

— Orez cu lapte. 

— Iti place orezul cu lapte? 

— Da, foarte mult! și cu gem de caise pe deasupra. 

La gândul acesta cei mai mulți dintre copii înghițiră în sec. Ce bun li se părea 
acum orezul cu lapte. Chiar și cei mai mofturoşi îşi închipuiră cum ar savura o porție din 
orezul fetiţei. 

— Și pe urmă? continuă Ioana întrebările. 

— Pe urmă am spus „Sărut mâna pentru masă” și am dus farfuria la chiuvetă. 

— Ei, vezi, ești o fetiţă politicoasă. Și apoi? 

— Apoi m-am jucat cu păpuşa mea, Zina. 
- Cum e păpuşa ta? 

— E tare frumoasă. Are părul lung şi blond. 

— Exact ca al tău! observă o fetiță. 

— Şi ca al mamei, răspunse din ce în ce mai curajoasă fetița pierdută. Și mai are o 
rochie verde cu floricele roz, și pantofi roz cu dantelă. 

Fetitele erau numai ochi şi urechi cu gândul la păpuşa Zina, în timp ce băieții 
căscau plictisiti. 

— Şi, mai departe ce ai mai făcut? rupse unul dintre ei visarea fetelor. 

— Am ieșit cu mama la cumpărături. Ne-am oprit la magazinul din colţ, de unde 
am cumpărat baloane, pahare și coifuri pentru ziua mea. Mâine e ziua mea. Vom face o 
petrecere cu tort de caise și muzică. 

-— Ce fel de muzică? 

— De orchestră, răspunse fetița ca și cum ar fi spus cel mai natural lucru din 
lume. Dar observând nedumerirea de pe fețele celorlalţi, adăugă: tatăl meu cântă la 
violoncel în orchestra Filarmonicii. Şi o să—mi cânte cu toţii „Mulţi ani trăiască”. 

— La mulți ani! îi urară copiii în cor. 

— Câţi ani împlinești? 

— Patru, răspunse fetiţa fără să se gândească. 

— Uite o informaţie importantă: ai patru ani! Bravo! Uite că îți amintești totul 
până la urmă. Mai povesteşte-ne! o încurajă loana. 

— Pe urmă am fost la coafor, şi doamna coafeză ne-a tuns și pe mama și pe mine. 
Și mamei nu i-a plăcut că m-a tuns prea scurt, dar doamna coafeză i-a zis: Lăsaţi, 
doamna Radu, că o să crească repede... 

Fetița mai avea multe de povestit, dar copiii nu mai așteptară. Se răspândiră ca 
vrăbiile strigând cât îi ținea gura: 

— Doamna Raduuuuuu! 

Imediat, de pe o bancă din apropiere se ridică o femeie micuță, frumoasă, cu 
părul blond, tuns până în dreptul bărbie. 

— Ce e? Ce s-a întâmplat? se miră ea văzând agitația copiilor. 

Celelalte mame se apropiară în grabă. 

— Fetiţa dumneavoastră v-a pierdut și a uitat cum o cheamă. 

— Vai, Irina! oftă doamna Radu strângându-și fiica în braţe. Eram chiar aici pe 
bancă. Nu m-ai văzut? 

— Nu te-am recunoscut din cauza tunsorii, suspină Irina înlănțuindu-—și mânuțele 
în jurul gâtului mamei. 

— Şi n-a știut să ne spună cum o cheamă. Se îngrămădi la vorbă un pici cu obrajii 
murdari de nisip. 

Irina își ascunse obrazul în umărul mamei Și șopti: 

— Am uitat. 

— Ei, de acum nu vei mai uita niciodată cine ești, îi zâmbi loana. 

Irina îi întoarse zâmbetul. 

-— Irina Radu, spuse ea răspicat, întinzându-i mâna noii sale prietene. 

Darul lui Mihai 


Mihai alerga prin curte, încercând să prindă un fluture, care se încăpățâna să îi 
scape de fiecare dată când se apropia de el. 

— Stai liniștit, îl ruga băieţelul. Vreau doar să văd din ce sunt făcute aripile tale. 

Dar fluturele nu voia în ruptul capului să se lase prins. Chiar atunci, glasul 
mamei se auzi din ușa casei și parcă încă un soare răsări în ochii băieţelului: 

— Mihai, hai la mama! 

Mihai, care era un băieţel ascultător, veni imediat, cu bucurie, iar fluturele se 


așeză, uşurat, pe una dintre ramurile liliacului din curte. Scăpase de urmăritorul cel 
fioros 

— Da, mami, spuse Mihai urcând cele două trepte ale casei. 
— Vrei să mă ajuţi cu ceva? întrebă mama. 
— Sigur că da, răspunse băieţelul fără să se gândească. 


Nu avea obiceiul să-și refuze mămica și era bucuria lui să o ajute ori de câte ori 
putea. 


— Ce trebuie să fac? 

Mama îi înmână o sacoşă mică, plină cu nuci și îl rugă: 

- Te rog frumos să îi duci sacoșa aceasta bunicii. Are nevoie de ea imediat. 

Bunica locuia în același sat, dar, pentru a ajunge la casa ei, Mihai trebuia să 
străbată mai multe ulițe şi să traverseze șoseaua. 

— Să fu atent la traversare, nu uită să-l atenționeze mama. 

— Da, mami. Întotdeauna sunt atent. 

— Şi încă ceva, spuse mama. 

-Ce e? 

— Ti-am pregătit o mică gustare, în caz că ţi se face foame până la bunica. 

Zicând aceasta, mama îi dărui un măr frumos, văratic, din acelea care creșteau în 
pomul din spatele casei. Lui Mihai îi plăceau tare mult aceste mere, așa că îl luă cu 
bucurie, îi mulțumi mamei și îl băgă în buzunarul pantalonilor. 

— Sărut mâna, mama! strigă el în timp ce ieșea pe poartă. 

Din curtea de alături tocmai ieşea tanti Ileana cu două sacoşe mari. 

— Sărut mâna, tanti Ileana! o salută Mihai politicos și merse mai departe. 

— Bună dimineaţa, măi, Voie-Bună! îi răspunse femeia, bucuroasă să întâlnească 
un copil atât de bine-—crescut. 

Mihai traversă cu atenţie strada, privind în ambele părți pentru a se asigura că nu 
vine vreo maşină sau vreo căruţă și intră pe o uliţă îngustă şi bătătorită, care dădea în 
strada pe care se găsea casa bunicii. Simţi o mișcare în burtică și își aminti de vorba 
tatălui: 

„Măi băiete, tu parcă ai avea în stomac un ceas care sună când ţi-e foame.” 

Își aminti de mărul dăruit de mama și zâmbi. Îl scoase din buzunar. Tocmai 
atunci trecea pe lângă o casă mică și sărăcăcioasă, iar din curte ieși un băiețel mic şi 
murdar. Când îl văzu pe Mihai, băieţelul se opri, neștiind dacă să iasă în drum sau să 
fugă înapoi în curte. 

— Salut, Bogdan! îl salută Mihai vesel. Ce mai faci? 

Bogdan era un băiețel timid, care avea opt fraţi. Nu mergea încă la școală și 
rareori îl vedea cineva în afara curții, în mijlocul căreia aproape că se dărâma micuța 
casă în care locuia împreună cu toți frații, părinţii și bunicii. Din când în când, mama îl 
trimitea pe Mihai cu câte un dar pentru această familie: haine care îi rămăseseră mici, 
caiete pentru copiii care mergeau la școală, ghete, săpun sau detergent. Așa ajunsese să îi 
știe pe nume pe toţi copiii care locuiau acolo. Bogdan era al şaselea dintre cei nouă frați. 
Auzindu-se strigat pe nume, Bogdan se opri şi se întoarse, dar nu răspunse. Se uita cu 
ochii mari spre mărul lui Mihai. 

— Mi-e foame, spuse el. 

Mihai privi prin poarte întredeschisă în curtea neîngrijită. Un băiețel şi două 
fetițe alergau strigând. Un bebeluș se auzea plângând din casă iar o bunică tare bătrână 
stătea în pragul casei cu un alt bebeluș în poală. Atunci Mihai realiză că în curtea casei 
lui Bogdan nu era niciun pom. Privi la mărul său. Îi era foame și parcă deja simţea 
minunatul gust dulce-acrişor al fructului parfumat. Mămica i-l dăduse lui ca să-l 

mănânce. Cu siguranță că mama nu se gândise să-i ceară să-l dea altcuiva. Daca ar fi 
fost aşa, probabil că i-ar fi dat două mere: unul pentru el şi unul pentru Bogdan. li venea 
să fugă de acolo, pentru a nu mai vedea ochii rugători ai băiatului. Dar nu putea. Își 
amintea ce-i repeta mama adeseori când, așezați în leagănul din faţa casei, seara, 
vorbeau despre ziua care tocmai a trecut și, cum îi plăcea băiatului se spună, „se 
drăgăleau”: „Este mai bine să dai decât să primeşti.” Ştia că mama ar fi vrut ca el să 


dăruiască această comoară mică pe care o ținea strâns în mână. Cu adevărat în mintea lui 
se ducea o luptă. Să dea mărul? Să nu-l dea? 


îi 
Aas 
7 


(708 
4 


i 


2 


Esja 


ii 


j 


ra), f 
sr JA ' 


A. 
FY soi’ ram 
OIIE IINIT 
p ru AAD A7 


j 


7 Ear 


Niji 


.vonzse 


AZ 
d, ZA 


Ed 


Er 
LIHA 
iee L 


Prd A 7 

2/00 IBES ju e 

Pr ari e i: 
D41 

(7027 


| Pf 


VA 


i 
N 


da 
Sa 


W 


— Poftim! 

Grăbit, așeză mărul în mână lui Gheorghiţă și alergă cât putu de tare până la 
bunica, de parcă îi era teamă ca parfumul mărului dăruit să nu-l urmărească. Când păși 
în curtea bunicilor, îl întâmpină un miros cunoscut şi drag de pâine coaptă. Bunica făcea 
o pâine atât de gustoasă încât n-ar fi dat-o pe cel mai îmbietor cozonac. 

— Gata, ai şi ajuns? îl întâmpină bunica. Dar ce s-a întâmplat? se miră ea privind 


fata roșie de alergătură a nepotului său. 
Mihai îi povesti întâmplarea cu Bogdan și bunica se lumină: 
— Ai un suflet mare, băiete! spuse ea înduioșată, mângâind părul negru ca 


tăciunele al nepotului, care se odihnea acum în poala ei. Dărnicia este un lucru nobil. Să 


nu te părăsească niciodată. 
— Dumnezeu nu lasă nici o faptă nerăsplătită, continuă bunica. lar răsplata ta a și 


venit. 
Zicând acestea, îl luă pe Mihai de mână și îl duse în bucătărie unde, pe masă, îl 


aşteptau un colț de pâine proaspătă și un măr mare și roșu. 

CP S 
Cum se adorm faraonii 


E seară. Pământul s-a întors cu spatele spre soare şi i-a silit pe copii să intre în 
casă. Au dat buzna în camera de oaspeţi a bunicii și şi-au adus şi năzbâtiile cu ei. N-a 
rămas loc pe sub paturi sau dulapuri care să nu fie scotocit de mânuţele curioase ale 
nepoților. Adusă de strigătele celor mici, bunica intră în odaia care a fost odată curată, ca 
să facă ordine. Nepoţii se opresc pentru o clipă din alergătură și o privesc senin. Bunica e 
blândă și bună ca o poveste de noapte bună, dintr-acelea din care știe o mulțime. Astăzi, 
însă, e neînduplecată. Prea au supărat—o. l-au vărsat oala cu ciorbă, au răsturnat măsuța 
pe care aşezase plăcintele, au închis pisica în dulapul cu vase şi s-au bătut cu dude dis- 
de-dimineaţă. A fost nevoită să-i lege pe băieți de răzătoarea din faţa uşii ca să poată 
termina de gătit. Altfel, cine ştie ce ar mai fi făcut. Când e supărată, bunica îi numește 
„faraoni”, dar nepoţii nu se supără. Chiar și atunci când îi pedepsește, tot e bună și dragă. 
De fapt, nici bunica nu e cu adevărat supărată. Chiar și atunci când sunt neastâmpăraţi, 
tot îi sunt scumpi ca ochii din cap. 


Ei, dar de dimineaţă a trecut multă vreme și năzbâtiile au fost uitate, așa că 
nepoții dau glas veşnicului refren de seară: 
— Bunico, te rugăm, spune-ne o poveste! 

Dar bunica nu vede şi nu aude. Impătureşte cu grijă păturile răsturnate și așază 


hainele la loc. 

— Te rugăm frumos, încearcă iar cei mici. 

— Nici nu-mi trece prin gând, măi faraonilor! Hai, la culcare toată lumea! 

„Hm, bunica e tot supărată”, se socotesc nepoţii, gândindu-se că obrăzniciile 
celorlalți au supărat-o mai tare decât cele proprii. Până la urmă, Brândușa, cea mai mică 
dintre toti, se lipește de poalele bunicii, rostind stâlcit rugămintea care le stăruie tuturor 


în minte: 

— lartă—ne, te rugăm, bunico! 

— Da, iartă—ne! îi tine isonul corul de faraoni spășiți. 

Inima bunicii se înmoaie. O ia pe Brândușa în braţe și se întoarce spre nepoţii 
care aşteaptă cu sufletul la gură să nu mai fie faraoni. 

— O poveste? începe ea ca și cum n-ar înțelege ce vor nepoţii. Dar voi aţi crescut 


mari, nu mai sunteţi de povești pentru doi-trei anişori. Cu excepția Brânduşei, desigur. 


Fetiţa își lipeşte obrazul moale ca o gogoaşă de cel îmbătrânit şi brăzdat de ani și 


parcă din ființa aceea mică îi picură bunicii dulceaţă direct în suflet. 
— Dar povești pentru copii mari nu știi? prinde curaj Ionuț, cel mai mare dintre 


„faraoni”. 
5] 

— Mai întâi vă spălaţi pe mâni, pe picioare și pe dinţi. Pe urmă, rugăciunea de 
seară. Apoi, dacă sunteţi cuminţi, intraţi sub plapumă și mă lăsaţi să mă gândesc în 
linişte, poate că voi găsi, hotărăște bunica. 

Nepoţii ascultă cu sfințenie spusele bunicii, de parcă ar fi devenit niște roboței. 
După aceea, se așază cu toţii sub plapumă și își itesc năsucurile de acolo să vadă ce va 
urma. Acum îi poţi în sfârşit număra. Sunt doar patru, dar în timpul zilei parcă vieţuiește 
o hoardă întreagă în curtea bunicilor. 

— Ai găsit? întreabă ei nerăbdători. 

— Cred că da. Ascultati! 

Nepoţii se foiesc pentru a se așeza confortabil, ca şi cum ar pleca într-o călătorie 
lungă. Bunica se așază în fotoliul cel mare, cu Brânduşa în braţe și povestea începe: 

— De mult, pe când eram şi eu o fetiță de vreo cinci anişori... 

— Cum, bunico! Ai fost și tu copil? o întrerupe uimirea unuia dintre cei mici. 

— Da, acum mulți ani, am fost şi eu copil. 

— Şi unde locuiai? 

— Trăiam împreună cu părinţii, cu frații și surorile mele într-un sat de la munte, 
departe de aici. 

— Și unde sunt ei acum? continuă întrebările celui mai curios dintre nepoți. 

— Ssssst! îl reped ceilalți. Las-o pe bunica să povestească. 

— După cum vă spuneam, aveam vreo cinci ani când părinții mei au hotărât să mă 
lase pentru prima dată la pădure împreună cu fraţii mei. Era vară şi trebuia să culegem 
zmeură și afine. Parcă văd și acum brazii înalți, covorul de ace, potecile bătătorite, 
fânețele presărate cu flori mărunte. Vasile, fratele meu cel mai mare, mergea în frunte, 
iar eu, de mână cu Eleonora încercam să ne ţinem de el. Am obosit repede, dar nu voiam 
să recunosc asta. 

— De ce ai obosit repede? 

— Poteca pe care urcam era abruptă, iar eu aveam picioarele mici și abia puteam 
ține pasul cu ei. La un moment dat, urcușul a devenit atât de greu, încât Vasile m-a luat 
în spate. Poteca urca pe lângă o stâncă și, uneori, bolovani mari, prăvăliți de sus, ne 
blocau calea. De partea cealaltă se vedea toată valea cu satul, copacii, pajiștile și calea 
ferată. Era o privelişte care îți lua suflarea. 

— Cum adică îţi lua suflarea? se miră iarăşi cel mai curios dintre nepoți. 

— Sssssst! izbucnesc toţi ceilalți deodată. 

— Adică era atât de frumos să priveşti în vale încât, aproape că nu mai respiram 
ca să nu pierd nimic. Abia aşteptam să ajung pe culme în afiniş. Era un loc minunat, 
însorit şi plin de tufe din care își ițeau căpşorul bobiţele dulci-acrişoare care îmi plăceau 
atât de mult. În următoarele ore aveam să descopăr că nu era treabă ușoară să culegi o 
găleată de afine, chiar dacă aceea pe care mi-o dăduse mama de acasă era cu puţin mai 
mare decât un borcan. Afinele erau foarte mărunte și nu ştiu cum se făcea, că jumătate 
dintre ele, în loc să ajungă în găletușă, mi se strecurau printre degete direct în gură. 

Aici, bunica zâmbește jucăuş, ca şi cum sub părul alb strâns în batic se ascunde 


încă fetiţa de altă dată. 


— Totuși, continuă ea, unde-s mulți puterea crește. Aşa că până la prânz am 
umplut cu toţii gălețile. După aceea, n-am odihnit puţin și am început să coborâm pe 
aceeași potecă abruptă. Numai că, de data aceasta, cu găleţile pline, Vasile nu mă mai 

putea purta în spate. Mă tineam cu mâna 
de marginea peretelui de stâncă şi 
coboram cu greutate în spatele lui, în 
timp ce sora mea mai mare venea în 
urma noastră. Şi atunci s-a întâmplat! 

— Ce s-a întâmplat, bunico? 

— Nu ştiu cum, am pășit, poate 
că am vrut să sar și piciorul mi-a 
alunecat, iar următorul lucru pe care 
mi-l amintesc e că mă ţineam cu toată 
puterea de un bolovan și strigam la 
Vasile să mă ajute. Îmi amintesc şi acum 
cum îmi bătea inima de parcă voia să 
iasă afară din piept. Nu cred că îmi mai 
fusese vreodată atât de frică. 

Nepoţii își țineau respiraţia. 

— Şi ce-ai făcut atunci? reuși să 
întrebe unul în șoaptă, de parcă 
povestirea ar fi fost o pasăre așezată pe 
umărul bunicii care s-ar fi putut speria 
de o întrebare rostită cu voce tare. 

— Eu nu puteam face nimic. Dar 
Vasile a încercat tot posibilul să mă 
scoată de acolo. Le-a rugat pe cele două 
surori ale mele să îl țină strâns de 
picioare şi el s-a aplecat cât de mult a 
putut ca să mă ajungă. Dar n-a reuşit. Eu 
strigam fără încetare și atunci Vasile a 
făcut un lucru incredibil. Și-a dat încet 
drumul până a ajuns în locul în care 
căzusem eu şi a rămas cu mine acolo, în 
timp ce Ileana, sora mea mai mare, a 


luat-o fuga la vale să caute ajutor. Săracul Vasile! S-a zgâriat la coate încercând să mă 
prindă, atunci când a coborât lângă mine, dar nu s-a plâns. Cât timp am rămas în râpă, el 
mi-a povestit întâmplări din pădure și mi-a cântat cântecele vesele. Și-a ținut strâns 
brațele în jurul meu ca să mă asigure că nu mă va lăsa să cad. După o bucată de vreme, 

Ileana a venit cu tata şi un vecin, care aduceau cu ei o frânghie groasă, pe care au 
coborât-o până la noi. Vasile m-a legat cu frânghia de mijloc și m-a ajutat să urc. Apoi, 
cei doi săteni l-au tras și pe el afară din prăpastie. Când am ajuns înapoi pe cărare, ne- 
am îmbrățișat cu toţii, plângând de bucurie. Pentru a se asigura că nu se va mai întâmpla 
nimic rău, Vasile m-a coborât pe mine în spinare până la un loc sigur şi apoi s-a întors 
să ia şi găleţile. De atunci încolo, am știut că Vasile mi-a salvat viaţa și i-am fost mereu 
recunoscătoare. De fiecare dată când urcam la pădure, voiam să merg lângă el. Și lui îi 
era drag să meargă alături de mine și îmi povestea multe dintre poveştile pe care vi le 
spun eu acum vouă. Îmi arăta tot felul de păsări, veverite, ciuperci sau flori și mă învăţa 
cum să le deosebesc. 

E linişte. Bunica povesteşte aproape în șoaptă și o aşază pe Brândușa la locul ei. 

— Şi ce s-a întâmplat mai departe? îndrăzneşte o voce subțirică. 

Dar firul poveștii s-a despletit şi bunica a devenit din nou aprigă. 

— Cum? se răţoieşte ea. Încă nu dormiti? La culcare cu voi, măi, sultanilor! 

Si uite aşa, din faraoni, nepoţii au devenit sultani. 


Steluţă salvatorul 


Câteodată, toată munca zilei se aşază greu pe umerii şi pleoapele bunicii, iar 
nepoții încă nu vor să cedeze în faţa somnului. Atunci, bunicul preia comanda poveștii 
de seară. Mai întâi, nepoţii se aşază în cerdac, înveliţi în pături, la picioarele bunicului, 
care se instalează comod în balansoarul său. În acele momente parcă ar fi un mecanic de 
locomotivă pregătindu-se de plecare. Pentru câteva momente, toată lumea tace, în timp 
ce liniștea nopții îi mângâie pe la urechi. Pe urmă, bunicul le arată departe, pe cer, o stea 
strălucitoare. Apoi alta şi încă una. Mâna lui desenează printre stele un trapez cu coadă. 

— Acela e Carul-Mare, le explică el. 

Nepoţii încearcă să vadă ce priveşte bunicul prin ochelarii lui, dar stelele jucăuşe 
clipesc şi nu vor să-şi arate constelaţiile. Par o plapumă imensă care se aşterne peste sat 
și peste pădure. 

— Uaaaaa! cască unul dintre ei. 

Bunicul coboară dintre stele. 

— E vremea să mergem la culcare, zice el şi se ridică oftând. 

— Dar nu ne e somn, încearcă și ceilalți să-l convingă, în timp ce se luptă să-și 
închidă prăpastia din cerul gurii. 

Până la urmă, încă unul este învins. 

— Uaaaaa! cască și el zgomotos. 

Dacă ar fi mama de față, i-ar pune repede mâna la gură. La acest gând, bunicul 
zâmbeşte pe sub mustaţa albă și pășește în hol. Nepoţii îl urmează obidiţi, de parcă 
tocmai ar fi început să plouă deasupra creştetelor lor. 

Odată ajunși în camera de oaspeţi, bunicul îi ajută stângaci pe cei mai mici să 
scape de hainele prăfuite de joacă. Apoi, așezați pe genunchi în mijlocul camerei, îl 
ascultă pe bătrân rostind rugăciunea de seară. De fiecare dată când îl aud pe bunic 
rugându-se, nepoților li se pare că și Dumnezeu e la fel: blând, alb, iubitor şi demn. Stau 
cuminţi şi nu scot niciun sunet ca nu cumva să sperie îngerul care li se pare că şi-a aşezat 
aripile pe umerii dalbi ai bunicului. 

După aceea, rugămintea copiilor din toate timpurile îl cheamă și pe bunic: 

— Te rugăm, spune-ne o poveste! 

Bunicul oftează, zâmbește, se codește ca și cum ar vrea să tragă de timp, pe urmă 
cască în timp ce ochii îi sclipesc la fel ca steluțele de afară. Se aşază pe marginea patului, 
lângă nepoți. 

— O poveste, repetă el ca un ecou. 

- Da, o poveste de când erai mic, sugerează unul dintre nepoți cu anticipație. 

— Erau vremuri grele pe când eram și eu mic, aşa ca voi, își începe bunicul 
povestea. V-am istorisit vreodată despre Steluţă? 

— Nu. Cine e Steluţă? 

- Era calul nostru pe vremuri. Aveam două vaci (Joiana și Lucica), zece oi, trei 


capre şi doi cai (Murga şi Steluţă), dar Steluţă era preferatul nostru, al copiilor. Avea o 
coamă lungă şi lucioasă, şi o pată albă pe frunte care semăna cu o stea. ÎI curăţam cu 


da lui Steluță. 


atenţie cu rândul şi aveam grijă 
să fie hrănit și adăpat înaintea 
tuturor. Vara, când părinţii 
munceau la câmp, noi, cei mai 
mici dintre frați, trebuia să 
ducem animalele la păscut. În 
anul acela de care vă 
povestesc, era o secetă mare. 
Pământul se întărise și crăpase 
atât de tare, încât trebuia să fim 
cu băgare de seamă să nu ne 
rănim picioarele atunci când 
mergeam pe jos. Dogoarea 
soarelui ne topea pe toți și 
căutam adăpost la umbra 
copacilor, în pădure. Dar în 
miezul zilei umbra ne ardea 
până şi ochii, aşa că încercam 
să ne răcorim în puţinele 
ochiuri de apă şi noroi care nu 
secaseră încă. Ne era mereu 
sete şi foame și oamenii 
renunțaseră să mai muncească 
pământul tare ca piatra. larba 
se uscase şi animalele abia mai 
găseau vreo urmă de frunza 
aspră. Tin minte cum ne 
străduiam — Ion și cu mine — să 
găsim smocuri de iarbă uscată 
suficient de moale încât să mai 
poată fi mestecată pentru a i le 


Într-una din zile, ne-am trezit, ca de obicei, cu mult înainte de răsăritul soarelui, 
am mâncat în grabă fărâma de mămăligă ce devenea din ce în ce mai mică și am pornit-o 
repede spre imaș ca animalele să poată paşte putin pe răcoare. Când a răsărit soarele în 
dimineața aceea, parcă era acoperit de o perdea grea de praf. Ne era deja cald și ne-am 
grăbit spre pădure. Ion, fratele meu mai mare, se străduia din greu să adune caprele 

neascultătoare care se încăpăţânau să fugă în toate părțile, deși în pădure se puteau cățăra 
să prindă frunzele prăfuite ale copacilor. 

— Haideţi odată! Hai, Moţata! Hai, Fulga! se ruga el supărat. 

Într-un târziu, am ajuns sub pleata pădurii. Răcoarea mirosind a noroi și a iarbă 
care creşte era numai o amintire îndepărtată. Ne-am afundat tot mai mult printre copaci, 
sperând că atunci când vom ajunge mai la mijloc, soarele nu ne va mai găsi sau, cel 
puțin, se va hotărî să ne lase să ne odihnim oleacă. Într-un desi, i-am găsit pe Vasile ȘI 
Dumitru tolăniţi sub un stejar mare. Acest copac era preferatul tuturor și devenise locul 
nostru de întâlnire. l-am salutat plictisiti şi ne-am culcat lângă ei, cât mai aproape de 
trunchiul copacului. Ne era prea cald să mai alergăm sau să mai jucăm leapşa şi alte 
jocuri care ne fuseseră atât de dragi în primăvară. 

— Hei, Dumitre, du-te de vezi ce fac vacile noastre! îi porunci la un moment dat 
Vasile fratelui său. 

— De ce trebuie să mă duc eu mereu, începu Dumitru cu un glas plângăreţ? 

Am închis ochii plictisit. Ştiam că de acum avea să urmeze cearta zilnică între 
cei doi vecini ai noştri. Niciodată nu se puteau hotărî care să meargă după cele trei vaci 
de care trebuia să aibă grijă. Eu, unul, n-aveam de ce să mă îngrijorez. lon ne purta 
mereu de grijă mie şi animalelor. Mă chema doar atunci când nu putea să le adune 
singur. Când mă striga, săream ca ars să-l ajut. Auzind vocea plângătoare a lui Dumitru 
care semăna cu o ușă scârțâind, înăbușit de căldură și fără griji, am ațipit sub stejarul cel 
mare. Mi s-a părut că am adormit doar câteva clipe şi nu ştiu exact ce s-a întâmplat între 
timp. M-am trezit brusc, zgâlţâit cu putere de lon. 

— Trezește-te! E prăpăd! striga el speriat. 

Nori de praf și negreală se apropiau ameninţător printre copaci și toată pădurea 
părea că plânge scârțâit. Ochii mă usturau și abia reuşeam să respir. 

— Ce s-a întâmplat? am încercat să întreb nedumerit în timp ce frica mi se ridica 
în piept ca un cleşte puternic și tăios. 

— E furtună, a strigat lon peste umăr, în timp ce mă trăgea după el cu toată 
puterea. Se apropie de noi cu mare repeziciune. N-am mai văzut aşa ceva. Trebuie să 
fugim! 

Alergam cât de tare ne ţineau picioarele. Animalele o luaseră înaintea noastră 
fugind înnebunite din faţa fiarei negre și turbate care încolţise pădurea. De altfel, înainte 
de a alerga să mă salveze, Ion le mânase în cea mai mare grabă în direcția satului. Ceva 
mai departe puteam auzi alți copii țipând. Probabil şi pe ei îi prinsese furtuna fără veste. 
Din cauza vântului şi a prafului ne înecam la fiecare respiraţie şi ne împiedicam foarte 
des. Picioarele desculțe ne sângerau și fiecare rană durea cumplit, dar nu era timp de 
pierdut. Mă tineam de mâna lui Ion cu toată puterea. 

— Să nu mă lași, am strigat în timp ce-mi dădeau lacrimile. 

Dar lon nici gând n-avea să-mi dea drumul. Mă trăgea după el fără să se uite 
înapoi, strigându-mi câte o încurajare din când în când. Dar în trosnetul crengilor rupte 
și în hărmălaia copiilor şi a animalelor, nu auzeam ce-mi spune. Deodată, fratele meu s- 
a oprit brusc iar eu m-am împiedicat şi am căzut la picioarele lui. 

— Ai auzit? m-a întrebat el în timp ce mă ajuta să mă ridic. 

Dar eu nu-mi auzeam decât bătăile inimii. Până la urechea lui lon ajunsese un 
nechezat familiar, ceea ce-l făcuse să se oprească așa brusc. 

— E Steluţă! zise el gâfâit, smuncindu-mă în direcția din care se auzea acea 
chemare slabă. Am alergat după el fără vorbă, sperând că îl vom găsi. Într-adevăr, după 
puţină vreme, l-am găsit pe căluțul nostru preferat într-o poiană. Parcă ne-ar fi căutat pe 
noi şi nu se îndura să plece. 

lon îl fluieră uşor. 

— Hai aici, băiete! 

Ca prin minune, Steluţă se apropie de noi de parcă nimic îngrozitor nu se 
întâmpla chiar în spatele său. Ion şi-a așezat mâinile împreunate pentru a mă ajuta să urc 
în spinarea prietenului nostru apoi a sărit şi el în spatele meu. 

— Dii! i-a poruncit lui Steluţă, iar acesta a luat-o la galop atât de rapid, încât abia 
reuşeam să ne ținem cu putere de coama lui. 

In urma noastră norii amenințători apăsau deja pădurea. Deodată, chiar în faţa 
noastră, cu un zgomot asurzitor ŞI O lumină puternică, un copac lovit de trăsnet a căzut 
blocându- ne calea şi izbucnind în flăcări. Înapoi nu puteam să ne întoarcem, iar înainte 
era flacăra înspăimântătoare. „Suntem pierduţi!” mi-a trecut prin minte, şi am rămas 
împietrit cu mâinile încleştate în coama lui Steluţă şi cu ochii strâns închiși. Ion şi-a luat 


inima în dinți şi l-a strunit pe Steluță, rugându-l apăsat: 
- Haide! Sări! 

Ca şi cum ar fi înțeles rugămintea fratelui meu, Steluță a pornit—o la galop şi 
pentru câteva clipe am simţit aerul dogoritor vâjâindu-mi pe la urechi înainte de a ateriza 
împreună dincolo de buşteanul în flăcări. În ziua aceea, Steluţă ne-a salvat viaţa. Nu ştiu 
de ce a rămas în urmă, dar cu siguranță că nu am fi scăpat dacă nu ne-ar fi purtat el în 
afara pericolului. La marginea pădurii, ne-am întâlnit cu părinții care se întorseseră în 
cea mai mare grabă de la câmp și îşi căutau îngrijorați copiii şi vitele, înfruntând vijelia. 
Mama plângea mai întâi de spaima de a ne pierde și apoi de bucuria de a ne regăsi. 
Steluţă a fost tratat regeşte cu cea mai bună mâncare și cu toată apa pe care i—o puteam 
da în acele vremuri grele. Ce mult l-am îndrăgit şi de câte ori nu i-am mai mulțumit 
pentru că ne-a salvat! 


CO 

În urma noastră vijelia spulbera tina arsă de soare în vârtejuri înecăcioase şi 
dărâma tot ceea ce era şubred. Ploaia subțire care a venit odată cu furtuna a fost înghitită 
imediat de pământul însetat. Multă vreme după aceea acoperișurile smulse de pe șurele 
satului, copacii bătrâni prăbușiţi cu rădăcinile înspre cer și gardurile culcate la pământ ne 
aminteau de toate greutățile și poveştile legate de seceta mare și furtuna prin care am 
trecut... 

— Ce povești, bunicule? îndrăznește o voce subțirică de nepot neadormit. 

Dar bunicul nu mai aude. Iarăşi a adormit înaintea nepoților. Sforăie uşor și cei 
mici ştiu că de acum nu mai au încotro. Somnul bunicului îi prinde şi pe ei în braţe. Cum 
reuşeşte, numai el ştie. 


Averea Andrei 


„Ce frumos ar fi să am o asemenea maşină”, se gândea Andra în timp ce admira 
un automobil de lux parcat în fața blocului. Închise ochii și își imagină cum ar fi să 
conducă o asemenea maşină cu pletele în vânt şi cu o pereche superbă de ochelari de 
soare. Desigur, ar trebui să mai treacă mulți ani până să aibă un carnet de conducere dar 
.. Îşi scutură părul care îi părea mereu în flăcări și urcă repede scara. Plecase de la 
bunica de o jumătate de oră şi întârziase mult admirând vitrinele. Având în vedere că 
bunica locuia la doar două blocuri distanță, Andra se aștepta deja la o ceartă binemeritată 
din partea mamei. Ştia că o îngrijora atunci când se oprea pe drum, dar timpul trecea atât 
de repede, încât uita de toate şi mai mereu întârzia. 

Când ajunse în fața ușii apartamentului, o aștepta o surpriză. Se auzea muzică 
simfonică, și două voci dintre care nici una nu se asemăna cu strigătele sau râsul zglobiu 
al fratelui ei mai mic. Păşi timidă înăuntru pentru a descoperi că mama avea oaspeţi. Mai 
precis, în sufragerie se găsea o doamnă necunoscută. 

— Ai ajuns? o salută mama cu o privire care însemna: „Lasă că vorbim noi mai 
târziu!”. 

— Bună ziua! salută Andra politicos și apoi se îndreptă curioasă spre sufragerie, 
sperând să afle cât mai multe despre vizita misterioasă. 

- Ce bine-mi pare să te cunosc, Andra! începu musafira fără nici o prezentare. 
Mama ta mi-a povestit multe despre tine. 

Și fără să-i dea timp de gândire, continuă: 

— Eu sunt Dalia! 

Andra zâmbi. „Aha, aceasta este Dalia, prietena de care mama povesteşte 
mereu”. 

— Ce zici, ti-ar plăcea să facem o plimbare împreună? 

Andra era nehotărâtă şi privi spre mama pentru un răspuns. 

— Desigur! Îi vei putea arăta Daliei faleza, parcul şi şcoala ta în timp ce Radu şi 
cu mine vom merge la medic. Apoi ne vom întâlni și vom petrece seara împreună. 

— E un plan bun, fu de acord Dalia. 

lar Andra aproape că sări în sus de bucurie. O asemenea după amiază era 
aproape un colț de vacanţă. Dar surprizele nu erau epuizate. leșind din scara blocului, 
Mama şi Radu se îndreptară spre parcare, în timp ce Dalia se opri tocmai în fața maşinii 
pe care Andra o admirase mai devreme. Scoase din geantă cheile şi îi deschise fetiţei 
portiera din spate. „Ce păcat că nu sunt mai mare!” gândi Andra cu năduf. „Aş fi putut 
sta pe locul din faţă.” 


- Pornim? întrebă Dalia așezându-se comod în locul șoferului. 
— Sigur că da! declară Andra devenită brusc şefă de expediţie. 

Porniră fără grabă pe străzile oraşului şi Andra era tare mândră de această 
excursie neașteptată. Într-o izbucnire de entuziasm, se auzi pe sine însăşi rostind cu voce 
tare: 

— Într-o zi, când voi fi mare, și eu voi avea o mașină ca aceasta. 

— Când vei fi tu mare, modelul acesta de mașină va fi depăşit. Observă simplu 
Delia, fără să râdă de gândurile Andrei. Cine știe, poate că atunci vor fi maşini pe bază 
de energie solară sau alte mijloace de transport la care nici nu ne gândim acum. 

Deși nu era tipul de adult cicălitor, delia lăsă să îi scape întrebarea care 
terorizează orice copil: 

- Ce-ai vrea să devii atunci când vei fi mare? 

Andra ar fi vrut să spună orice: geolog, profesoară de limba franceză, 
traducătoare, actriţă... dar nu se ştie de ce, răspunse repede: 

— Femeie de afaceri. 

Dalia zâmbi surprinsă. 

— E un vis mare. Ce fel de afacere ţi-ai dori să începi? 

Această ultimă întrebare o puse la zid. Ezită puţin înainte de a răspunde: 

- Mi-aş dori să am o televiziune. Dar în timp ce pronunţa cuvintele, ideea i se 
păru stupidă așa că se grăbi să adauge: Sau ... nu ştiu! 

— Sunt sigură că ai toate calităţile pentru a reuși, o încurajă Dalia. 

Însuflețită de idee, Andra nu se mai opri. Începu să descrie cum se vedea ea 
peste mulți ani, atunci când va fi o tânără talentată, de succes, care va uimi întreaga lume 
sau, cel puţin, pe toţi cei care o vor cunoaște. 

— Voi locui într-o casă mare, cu o curte plină de trandafiri și o piscină în spatele 
casei. Voi avea o pisică şi doi câini și o menajeră care să se ocupe de curățenie. Voi avea 
emisiunea mea de critică de film. Ba nu ... de desene animate! Şi voi merge în excursii în 
Franţa și în Japonia. Voi călători în toată lumea. 

— Ce multe vise! Dar ştii că orice om de afaceri trebuie să aibă un plan. Cum 
plănuieşti să ajungi să-ți pui în practică ideea? 

La această întrebare, Andra nu se așteptase deloc. Se făcu mică de tot pe 
bancheta mașinii. 

— Nu am un plan. Sunt abia în clasa |. 

Dalia zâmbi din nou cu multă căldură şi deşi nu-i zărea decât părul frumos prins 
la spate cu o clamă elegantă, Andra se simți mai liniștită. Ajunse în parc, se îndreptară 
spre o bancă mai liniștită şi Dalia se reîntoarse la subiectul dificil: 

— Atunci când vrei să pornești o afacere trebuie să ai un capital, adică o sumă de 
bani sau bunuri pe care să le foloseşti pentru ceea ce vrei să faci. 

— Adică o avere? întrebă Andra încă nedumerită. 

— Da, poţi să-i spui ȘI așa. 

Andra se gândi la monezile din puşculița de acasă. Nu-i ajungeau nici măcar 
pentru un sfert din laptopul pe care dorea să și-l cumpere de mai bine de jumătate de an. 

Chiar dacă ar strânge toți bănuţii pe care-i va primi de acum înainte și tot nu va avea 
suficient pentru o afacere. Era dezamăgită. 

— Nu am o avere. Spuse ea aţintindu-—și privirile în pământ. 

— Probabil că nu ai mulţi bani, reluă Dalia. Dar o avere ai cu siguranţă. 

Andra îşi ridică brusc privirea în care se aprinsese o nouă flacără de speranță. 
Obervând că reușise să-i prindă atenția în mreje, Dalia continuă misterios. 

— Ai o avere foarte importantă din care primești câte puțin în fiecare zi. Tu decizi 
ce vei face cu ea, dacă o vei folosi sau o vei arunca la gunoi. 

— Cum să o arunc la gunoi! se revoltă Andra. Dacă aş primi bani în fiecare zi, i- 
aș strânge și mi—aş cumpăra un laptop, sau altceva valoros. 

— Dar averea aceasta nu se primeşte în bani, reluă Dalia. Se primește în timp. 
Timpul pe care îl ai este una dintre cele mai importante comori ale tale. Dacă-l vei folosi 
înțelept, pentru a învăţa cât mai mult, pentru a te împrieteni cu părinţii și fratele tău și 
pentru a face sport sau pentru a citi cărți valoroase, atunci vei câştiga o adevărată avere. 
Dar, dacă vei irosi timpul pe lucruri fără valoare, atunci e ca şi cum ai arunca la gunoi o 
avere importantă. 

Andra rămase pe gânduri. Dacă Dalia avea dreptate, atunci trebuia să recunoască 
un adevăr greu cu privire la ea însăși: fusese risipitoare cu averea ei. Îşi aminti de orele 
lungi de masă la care se jucase cu mâncarea în loc să termine la timp, de zilele întregi în 
care admirase tavanul sau visase la o rochie nouă sau la o poveste în care ea era 
personajul principal în loc să-și facă temele. Întotdeauna se gândise că mai avea mult 
timp până va crește mare și că acum nu e nici o grabă. Dar ceea ce-i spusese Dalia o 
tulburase. În seara aceea, după ce se despărți de prietena mamei, ca niciodată, nu se lăsă 
rugată să meargă la culcare. Se aşeză liniștită în pat dar nu închise ochii. Gândul că își 
irosise una dintre cele mai valoroase averi o chinuia. Şi acolo, în camera cufundată într-o 
lumină slabă şi liniştitoare, Andra se decise ca niciodată să nu-şi mai irosească timpul. 

De atunci, drumul de la bunica până acasă dura doar 5 minute, așa cum ar fi 
trebuit dintotdeauna, iar la masă, deși Radu rămăsese campion la viteză, Andra nu mai 
rămânea uitată în faţa farfuriei. Cel mai greu îi era cu temele, dar și aici făcea progrese 
uimitoare. Ori de câte ori se surprindea visând cu ochii ațintiţi în tavan, își scutura pletele 
înflăcărate ca şi cum ar fi vrut să ardă o pânză de păianjen întinsă pe ochi și îşi spunea cu 
voce tare: 

— Concentrează-te Andra! Nu vrei să-ţi arunci averea la gunoi! 

Atelierul unchiului Andrei 


Ceasul deșteptător sună supărător, aproape ca un duşman în dimineaţa aceea, iar 
Robert își trase perna peste urechi. Nu voia cu niciun chip să se trezească așa de 
dimineaţă, dar nu avea ce face. 

— Robert, e vremea să te trezești! se auzi de pe hol vocea unchiului Andrei. 

— Da, am auzit! Mă trezesc imediat, spuse Robert politicos, dar fără elan. 


Tata era plecat într-o călătorie de afaceri, iar mama se internase la spital 
impreună cu bunica, care era grav bolnavă. Astfel, Robert rămăsese în grija lui nenea 
Andrei, fratele mai mic al mamei. 

— Nu te îngrijora, o încurajase acesta pe mama. O să am eu grijă de nepotul meu 
cel năstruşnic. 

— Dar cum vei face? Tu ai serviciu, iar el e prea mic să rămână singur acasă. 

— Nu sunt prea mic, intervenise Robert. Am deja 4 ani! 

Mama îi zâmbise trist, iar nenea Andrei îi ciufulise părul. 

- Vezi? E băiat mare, repetase râzând unchiul. Şi, din moment ce e așa de mare, 
va merge cu mine la serviciu. Nu te îngrijora. Du-te și ai grijă de Mamaia. Are nevoie de 
tine. 

Așa fusese luată hotărârea cu privire la Robert, băieţelul de patru ani, cu părul 
moale, de culoarea mierii şi ochii negri. În timp ce se ridica din pat, medita îngrijorat. 

„Oare cum va fi cu nenea Andrei la serviciu? Mă voi plictisi cu siguranţă. El are 
treabă multă și nu va avea timp pentru mine. Oare îmi va da de mâncare? Şi cine mă va 
mângâia de noapte bună seara?” 

Gândurile lui Robert fură întrerupte de chemarea unchiului: 

— Hai, somnorosule! Micul dejun e gata! 

Robert se grăbi spre bucătărie. Nu voia să-și supere unchiul. Îi promisese mamei 
că o să-l asculte orice îi va cere. Când ajunse în pragul ușii de la bucătărie, îl întâmpină 
un miros de pâine prăjită și ceai de mentă. 

— Pâine prăjită! se bucură băieţelul din toată inima. E preferata mea! De unde ai 
ştiut? 

- Mi-a şoptit o surioară de-a mea, glumi nenea Andrei, în timp ce-i așeza 
prosopul. 

— Păi tu nu ai decât o singură soră, pe mama, se miră inocent Robert. 

— Exact, spuse nenea Andrei şi clipi dintr-un ochi. 

Din acel moment, ziua lui Robert se însenină. Nenea Andrei îi purta de grijă, așa 
că nu avea de ce să fie îngrijorat. 

— Hai, să mergem! Astăzi suntem mecanici amândoi. 

— Amândoi? 

— Da. Astăzi eşti mâna mea dreaptă. Hai să găsim ceva potrivit de îmbrăcat 
pentru tine. 

Robert se îmbrăcă rapid de tot și era atât de nerăbdător să plece, încât era cât pe 
ce să uite să-și schimbe papucii de casă cu sandalele. Călătoria până la atelierul lui nenea 
Andrei a fost aglomerată, dar Robert era atât de bucuros, încât nu l-a deranjat să aştepte 
în Stația de autobuz și nici să meargă în picioare pe culoar. Când, în sfârşit, au ajuns, 
prima întrebare a micului ajutor de mecanic a fost: 

— Ei, şi acum eu ce fac? 

— Ai răbdare, îi răspunse nenea Andrei. Trebuie mai întâi să înveţi câteva lucruri 
simple. Orice mecanic mai întâi învaţă şi abia apoi începe lucrul. Uite, acestea de aici 
sunt chei: cheia franceză, cheia de 10, cheia de 12, și așa mai departe până la cheia de 32. 
Pe urmă, aici am șuruburile, iar în partea aceasta sunt aparatul de sudură și bormaşina. 

În timp scurt, nenea Andrei i-a arătat toate uneltele cu care lucra. Apoi, s-a 
îndreptat spre una dintre mașinile care erau deja parcate pe rampă. Era un automobil mic, 
de culoare roșie, care avea numai două portiere şi scaune tapiţate cu piele. 

— Hai să vedem ce are frumoasa asta, zise el, ridicându-i capota. 

Robert se înghesui să vadă cât mai de aproape, dar, deși era un băieţel destul de 
înalt pentru vârsta lui, nu reuși decât să își întindă gâtul ca un pui de girafă. Râzând, 
nenea Andrei îi aduse un scaun. 

— Acum eşti la înălțime, glumi el. 

Robert era foarte încântat. Niciodată nu văzuse atâtea piese şi unelte la un loc. În 
timp ce se străduia să repare maşina, nenea Andrei îi explica tot ceea ce putea el înțelege: 

— Uite, aici e motorul, acesta e radiatorul, iar aici este bateria. 

Lucrul la mașina cea roşie dură mai multe ore, dar Robert nici nu simţea când a 
trecut timpul. Nenea Andrei i-a arătat o mulțime de piese, pe care le-a desfăcut și le-a 
schimbat, i-a povestit la ce folosește fiecare și chiar l-a lăsat pe el să le ia pe unele dintre 
cele mai mici şi să le așeze pe masa de lucru. Așa, Robert s-a dovedit a fi un mic ajutor 
prețios. La un moment dat, pe când micul mecanic amator ducea un şurub spre masa de 
lucru, nenea Andrei îl rugă să îi aducă o cheie de 10. 

— Cu mare plăcere, răspunse Robert, dar nu ştiu care e cea de 10. 

— Nu-i nimic, răspunse unchiul, du-te la bancul cu chei, şi eu te voi îndruma. 

Robert alergă iute până acolo şi aşteptă instrucțiunile. 
— Uite, e cea de a treia, începând de la stânga, îi spuse nenea Andrei. 
Robert ridică mâna stângă, pentru a se asigura că a înţeles bine și începu să 


numere: 

— Prima, a doua, a treia! Asta e? întrebă el încă nesigur. 

— Exact! Ai găsit-o repede. Bravo! îl felicită nenea Andrei. 

Victorios, Robert se întoarse repede cu trofeul în mână. Descoperise deja că 
munca nu era nici pe departe plictisitoare. Începuse să-i dea de gust, după cum ar fi spus 
tata, dacă l-ar fi văzut. Când lucrul la maşina cea roşie fu gata, nenea Andrei își șterse 
mâinile mulțumit. 

— Ei, acum hai să vedem dacă merge, zise el, în timp ce se așeza la volan. 

Motorul porni cu ușurință și, după puţin timp, mecanicul dădu verdictul: 

— Toarce ca o pisicuţă cuminte. Haide, zise el, urcă să ne plimbăm puţin. 

Aceasta era o adevărată bucurie pentru Robert. Nu se plimbase niciodată cu o 
mașină atât de frumoasă, cu scaune din piele și, mai ales pe scaunul din faţă. 

— Copiii nu au voie în față. Așa zice tata, spuse el timid, în timp ce se instala în 
scaunul cel comod. 

— Aşa e, răspunse nenea Andrei. Dar noi acum nu vom ieși pe stradă. Scoatem 
mașina de aici și o parcăm în curte. 

După ce maşina a fost frumos parcată în rând cu celelalte, cei doi mecanici 
harnici se așezară pe o băncuță, chiar sub teiul din curte. Mirosul florilor de tei le 
mângâia nările. 

— Orice muncitor harnic merită să mănânce bine. 

Și zicând acestea, nenea Andrei aduse un pachet în care se aflau două sendvișuri 
mari, câteva piersici și două batoane de cereale. Era un adevărat ospăț pentru Robert, 
care iubea toate fructele, dar mai ales piersicile și caisele. După masă, nenea Andrei a 
mai avut ceva de lucru, timp în care Robert s-a jucat în curte, printre mașini. 

La un moment dat, auzi o voce gravă, dar prietenoasă chiar în spatele lui. 

— Bună ziua! A angajat domnul Andrei mecanici noi? 

— Bună ziua! răspunse Robert, zâmbind de gluma străinului. Îl chem imediat pe 
nenea Andrei. 

Domnul care sosise era tocmai proprietarul mașini roșii și se bucură mult atunci 
când auzi că problema fusese rezolvată. 

— Văd că aveţi ajutoare astăzi, zise el. 

— Da, și încă ajutoare de nădejde. E nepotul meu, Robert, îi explică nenea Andrei 
ciufulind iarăși părul micului ajutor de mecanic, care asculta curios ce vorbesc oamenii 
mari. 

Clientul zâmbi şi se întoarse spre băieţel. 

— Ei bine, dacă ești un ajutor atât de harnic, atunci meriti și tu o răsplată. Să-ţi 
cumperi ceva bun. 

Zicând acestea, strecură în mânuța mică a băiatului tot mai uimit o bancnotă și 
apoi plecă. Robert deschise mâna şi îi arătă lui nenea Andrei: 

— Uite ce mi-a dat! 

- O, a fost foarte generos. Ţi-a dat mulți bani. Pune-i bine în buzunarul cu 
fermoar ca să nu-i pierzi. 

- Mai bine ţine-i tu, îl rugă Robert. Eu sunt specialist la pierdut lucruri. 

Următoarele ore trecură repede și după-amiază, când nenea Andrei termină 
lucrul pentru ziua respectivă, merse împreună cu Robert în parc. Acolo erau leagăne, 
tobogane şi un labirint făcut din gard verde în care s-au distrat de minune căutând 
ieşirea. Când seara dădea semne că vrea să se aștearnă peste oraş, cei doi se întoarseră 
acasă obosiţi, dar bucuroși. 

— Cred că o să dormim neîntorși în noaptea aceasta, zise nenea Andrei, în timp 
ce îl ajuta pe Robert să se descalţe. 

Robert nu răspunse dar ochii pe jumătate închiși îl trădau: era frânt de oboseală. 
Aşa că, după o scurtă vizită la duș, mecanicul şi ajutorul lui se pregătiră pentru o 
excursie în dormitor, cu Moș Ene. In timp ce se așeza în pat, Robert spuse: 


— Îţi mulțumesc atât de mult pentru că ai grijă de mine. A fost o zi foarte 
frumoasă. Mi-a plăcut mult să te ajut la reparatul mașinii. 

— Da, eşti un ajutor de mecanic pe cinste. Şi ai primit și o răsplată frumoasă. 
Robert îşi aminti de darul clientului cu mașina roșie. 
— Ce ai de gând să faci cu banii? îl întrebă unchiul Andrei. 
— Aş vrea să cumpăr ceva pentru Mamaia. 
— Ce? 

— Nu ştiu, un cadou frumos care să o bucure. 

Nenea Andrei era cu adevărat emoționat. 

— Eşti un băieţel cu o inimă bună, îi zise el în timp ce îl învelea. 

Apoi stinse lumina şi plecă în camera sa, lăsându-l pe Robert pradă unui somn 
dulce și liniștit. 

A doua zi, Robert a învățat mai multe despre maşini și chiar a ştiut să aleagă trei 
chei diferite şi să i le ducă unchiului când acesta avea nevoie. A șters şi a lustruit capota 
unei maşini, iar la prânz s-a oferit să strângă el resturile și să le ducă la gunoi pentru ca 
nenea Andrei să se poată odihni câteva minute. După program, cei doi au mers într-un 
magazin mare de unde au ales un CD cu muzica preferată a bunicii și o felicitare 
frumoasă, cu flori. Le-au împachetat cu atenţie și le-au trimis pe adresa spitalului în care 
era internată Mamaia. După ce au ieșit de la oficiul poştal, nenea Andrei făcu socotelile: 

— Ți-—au mai rămas 10 lei. Ce vrei să faci cu ei? 

Robert se gândi îndelung. Ar fi vrut să meargă la cofetărie, să cumpere prăjituri, 
dar ar fi vrut şi să-i facă un cadou lui nenea Andrei, care avea aşa de mare grijă de el şi îl 
bucurase de atâtea ori. 

— Cred că o să-i mai păstrez puţin, zise el după o vreme. 

Când, după o săptămână, mama s-a întors acasă, a găsit doi băieți — unul mare și 
unul mic — veseli și plini de viaţă. lar după mai multe luni de zile, când nenea Andrei îşi 
sărbătorea ziua de naştere, a primit la atelier un pachet misterios, în care se afla un 
frumos ceas de mână și o felicitare pe care scria: „Cu dragoste, de la un ajutor de 
mecanic.” Acest dar, pentru care Robert făcuse economii atâtea luni de zile şi la care — 
ce-i drept — mai contribuise și tata puţin, era cel mai preţios cadou pe care îl primise 
nenea Andrei vreodată. Şi aceasta pentru că venea din inima curată a unui băieţel de 
patru ani. 


În căutarea unei surprize 


Stăteau neliniștit în fata 
blocului în care locuiau și aşteptau o 
idee salvatoare sau, cel puţin, un 
poștaş care să aducă un pachet- 
surpriză. Corina se așezase pe ultima 
treaptă, cu păpuşa ei, Mina, în braţe, 
iar Silviu lovea încet cu piciorul o 
pietricică din asfalt. Erau necăjiţi şi 
asta se putea vedea uşor pe feţele lor 
MICI, cu ochişorii privind în jos şi cu 
colţurile gurii întoarse spre pământ. 

Tocmai atunci ieși din scara 
blocului George, cu o sacoşă mare în 
mână. George avea 14 ani și era unul 
dintre „băieții mari” care locuiau în 
bloc. Cei mai mulţi dintre băieţii 
mari nu prea stăteau de vorbă cu cei 
mai mici, pe care îi numeau 
„scâncioşii”. Dar George nu era așa. 
El nu putea să treacă pe lângă cei doi 
frățion fără să afle de ce erau 
necăjiţi. 

- Hei! Salut! Ce s-a 
întâmplat? Vi s-au înecat corăbiile? 

— Ce corăbii? Noi n-avem 
aşa ceva, mormăi Corina. 

— Era doar un fel de a ne 
întreba de ce suntem supăraţi, îi 
explică Silviu, care era fratele mai 
mare Și se mândrea că știe mai multe. i 

— Aveţi de gând să-mi spuneţi sau îmi pierd timpul aici cu voi? îi zori George. 

— Ei bine, începu Silviu, astăzi este ziua tăticului nostru și mama a promis să 
pregătească o cină festivă. 

— Chiar acum gătește tort cu lămâie și ciorbă şi tot felul de mâncăruri pe care nu 
ne-a lăsat să le vedem, continuă pe nerăsuflate Corina. 

— Păi asta este o veste bună. Acum chiar nu înțeleg de ce sunteţi aşa de necăjiţi. 
Mama voastră face cel mai bun tort de lămâie pe care l-am mâncat vreodată. 

La gândul tortului, cei trei își linseră buzele şi înghiţiră în sec. Era tare bun! 

- Nu asta e problema... Noi n-avem niciun dar pentru tata. Ne-am tot gândit 
toată dimineaţa, dar nu avem nici o idee. 

— Şi nici bani să cumpărăm ceva, adăugă Corina. 

George se așeză pe trepte lângă fetiță şi, pentru câteva clipe, tăcu. Apoi se ridică 
brusc, îşi luă sacoșa în mână şi zise: 

— Cred că am o idee! Așteptați-mă aici. Termin repede comisionul pentru mama 
și mă întorc. 

George alergă până la tanti Marcela, îi lăsă pacheţelul de la mama, luă în schimb 
pachetul mare care îl aştepta la ușă, spuse „sărut mâna!” și se repezi afară. 

— Stai! Unde te grăbești așa? Ce arde? întrebă tanti Marcela. 

— Coc o surpriză, răspunse George, în glumă, peste umăr. 

Corina Şi Silviu îl aşteptau cu nerăbdare. 

— Şi acum, ce facem? întrebară ei într-un glas. 

— Mai întâi, trebuie să cereţi voie mamei voastre să vă lase să vă jucaţi cu mine 
în garajul tatălui meu. Nu putem pleca aşa, fără permisiune. Ştiţi regulile. 

— Ai dreptate, oftară cei doi frăţiori. Mama s-ar îngrijora dacă nu ar şti unde 
suntem. 

— Mergeţi repede. Eu vă aştept aici. Şi aveţi grijă să păstraţi secretul nostru. 

Imediat ce Silviu și Corina au obţinut permisiunea mamei, cei trei s-au închis în 
garajul tatălui, cu un aer misterios. Aveau un secret pe care nu voiau să-l dezvăluie până 
la cina festivă. De dincolo de ușile atelierului se auzeau zgomote de ciocan, bormaşină, 
foarfecă. Din când în când, Silviu se ițea pentru o clipă cu o şurubelniţă în mână sau 
Corina alerga până în camera ei chicotind. Era clar că meștereau ceva. De altfel, George 
era cunoscut pentru darul său de a repara obiecte. Din când în când, câte un vecin îl ruga 
să repare o jucărie, o cutie sau chiar un ceas şi întotdeauna făcea o treabă minunată. Oare 
ce punea la cale de data aceasta? Cei trei au meşterit până după-amiaza târziu, cu puţin 
înainte ca tatăl Andreei și al lui Silviu să se întoarcă de la serviciu. 

— Unde sunt gălăgioșii mei? De ce e așa linişte în casă? întrebă tatăl în timp după 
ce intră pe ușa apartamentului? 

Mama îl întâmpină cu un sărut: 

— Sunt la baie. Se spală pe mâini şi pe faţă. S-au jucat cu George toată după- 
amiaza şi s-au întors acasă murdari ca minerii. Nu ştiu pe unde au umblat. 

— la să-i văd şi eu, zise tatăl în timp ce se îndrepta spre baie. 

— Tată! strigă Corina Și îi sări în braţe. 

— Am auzit că avem doi mineri murdărei în baie şi am venit să-i văd şi eu. 

— Nu mai sunt, au fugit la canal cu săpunul după ei, glumi Silviu, în timp ce se 
ştergea pe faţă cu prosopul. 

Corina se întoarse spre frățiorul ei: 

— E timpul? 

— Nu încă. 

— Timpul pentru ce? întrebă tatăl. 
— Pentru nimic, încercă Silviu să pară nepăsător. 
— Cum pentru ce? Pentru surpriză, nu se putu abţine surioara lui. 
— Corina! 
— Aha, aveţi o surpriză..., îi privi tatăl iscoditor. E pentru mine? 


— Da, dar nu ai voie să o vezi până la cină. Promite că nu vei intra în camera 
noastră. 


— Bine, promit dacă îmi daţi un pupic. 

Copiii schimbară pupici cu tatăl. Le-ar fi dat oricum, chiar și fără promisiune. 
Apoi, în tăcere, se închiseră în camera lor pentru a păzi cu strășnicie surpriza. 

La ora cinei, toată lumea era nerăbdătoare ca marele secret să fie dezvăluit. 


Inainte de cină, Silviu şi Corina veniră încet în sufragerie, cu o cutie frumos ambalată în 
braţe. 


Citi 


— La mulţi ani, tăticule! 


— Mi-aţi adus un cadou? Dar de unde aţi avut voi bani de așa ceva? întrebă tatăl 
în timp ce desfăcea cutia. 


— O, nu l-am cumpărat. 

Între timp, din ce în ce mai uimit, tatăl scoase din cutie o veioză pe abajurul 
căreia erau lipite fotografii ale celor doi copii şi desene ale mânuţelor lor. La baza 
abajurului scria cu litere ordonate: „La mulţi ani de la Corina și Silviu!”. 

— Voi aţi făcut asta singuri? 

— O, nu! Ne-a ajutat George. Tot el ne-a dat şi lampa veche, pe care am vopsit- 
o împreună. lar noi am desenat mânuţele. 

Tatăl îi îmbrățișă cu emoționat. 

— E cel mai frumos cadou pe care l-am primit de când v-aţi născut voi, zise el. 
Cred că Dumnezeu a ştiut de cadoul pe care îl pregăteaţi voi, pentru că mi-a trimis un 
îngeraș care mi-a amintit că cel mai frumos lucru este să dăruiești. Aşa că m-am gândit 
ca anul acesta, de ziua mea, să fiu eu cel care pregătește surprize. 

Zicând acestea, tatăl aduse de la uşă o sacoșă în care erau trei pacheţele. 

— Sunt cadouri pentru noi? întrebă mama. 

— Desigur. Vă rog să le desfaceţi. 

Cu încântare, Corina a descoperit o păpuşă, Silviu o carte despre Africa, iar 
mama un ceas de mână. Erau lucruri pe care şi le doreau de mult. 

— Îşi mulțumim, tată! 

— Eşti cel mai bun tătic din lume! 

O ploaie de îmbrățișări și săruturi se abătură asupra tatălui. Cu toţii erau 
emoționați și tare fericiţi. 

— Se ţin lanţ surprizele 
în seara aceasta, observă mama 
în timp ce aducea pe masă tortul 
de lămâie. 

— Am putea să mai 
adăugăm o verigă la acest lanţ 
al surprizelor? întrebă Silviu. 

— Ce vrei să spui? 

— Ştii, George ne-a 
ajutat atât de mult cu surpriza 
noastră şi n-am reușit să-i 
mulțumim încă, începu Silviu. 

— Și cel mai mult îi 
place tortul tău cu lămâie, 
mamă, prinse Corina ideea din 
zbor. 


Câteva clipe mai târziu, 
aşezaţi pe treptele din scara blocului, trei copii savurau cu bucurie un delicios tort cu 
lămâie. Și, deși erau ascunși privirii ei sub dalele gri de beton, luna zâmbea peste 
creștetele lor. 


77 


Profesorul Zburlici 


Dacă mama ar fi avut ochi la ceafă, l-ar fi observat pe Liviu cum trece tiptil prin 
dreptul uşii de la bucătărie și se furișează afară. Din păcate, ea era prea ocupată cu gătitul 
şi asemenea ochi nu avea, aşa că fiul ei cel mare scăpă cu ușurință şi alergă iute spre 
lacul care se întindea cât vedeai cu ochii la o aruncătură de băț de curtea din spate a 
familiei. Liviu se GASCA la umbra unei sălcii și răsuflă ușurat. 

Nog, 


— Hiu! Am scăpat de data asta. Mama sigur voia iarăși să mă pună să am grijă de 
Violeta. Bine că am fugit la timp. Așa n—o să mai trebuiască să mai mătur nici curtea și, 
dacă mă întorc acasă suficient de târziu, poate că o să scap chiar și de baie. Am fost tare 
şmecher astăzi, se felicită el. 

Totuși, în mintea lui, o voce auzită numai de el îi spunea că nu a făcut bine. Oare 
de ce îi bătea inima aşa de tare? Nu se simţea la fel de bine cum s-ar fi așteptat. În timp 
ce stătea aşezat sub salcie, observă un cârd de rațe sălbatice care înotau în apropiere. Îşi 
scoase repede praştia, căută o pietricică mică de tot, ca să nu le rănească prea tare și... 
poc! Pietricica trecu pe alături și în urma ei rămaseră câteva vălurele în formă de 
cerculeţ. Liviu nu se lăsă. Mai căută o pietricică şi iarăși: poc! De data aceasta nimeri 
coada unuia dintre boboceiu care înotau ordonat în urma mamei. Acesta se rostogoli în 
apă Şi apoi înotă speriat mai departe să-i ajungă din urmă pe ceilalți. 

— Ha, ha! Ce te-am nimerit! strigă satisfăcut Liviu. Şi ce zburlit și ponosit ești! 
Nici măcar nu înoţi bine. Urâtule! 

După aceasta căută alte pietricele și din mai multe încercări reuşi să atingă alți 
doi bobocei şi rățoiul cel mare care înota la o distanță mai mare. Se aşeză mai comod pe 
iarbă și privi cerul, apoi se uită din nou la rațele și boboceii care înotau în apropiere. 

Deodată, bobocelul cel zburlit și ponosit ieși din rând şi se apropie de mal, chiar 
aproape de locul în care era Liviu. Fără nici o avertizare, puiuţul de rață începu să strige 
la băiatul de pe mal cu o voce piţigăiată: 

— De ce ne loveşti? Cine te-a învățat să fii atât de 
crud? Nu te-am deranjat cu nimic, ba de mai 
multe ori te-am primit să te bălăcești în lacul 
nostru, iar tu așa ne răsplătești? 

Lui Liviu nu-i venea să-și creadă 
urechilor. Începu să se bâlbâie și abia 
reuşi să rostească de uimire: 

— Îmi pare rău. N-am vrut să 
vă rănesc. Am vrut doar să mă distrez 
puțin. 


— Să te distrezi?! continuă 
bobocelul la fel de supărat ca 
înainte. 

Atunci când vrem să ne distrăm, noi înotăm, ne rostogolim sau culegem 
pietricele colorate de la mal, dar nu ne lovim unii pe alţii. Ce fel de animal crud ești tu de 
te distrezi lovindu-i pe alții mai mici decât tine? 

Liviu se simțea rușinat de comportarea lui. 

— Îmi pare rău, spuse el din nou. Nu m-am gândit că vă deranjează. 

— Așa cum nu te-ai gândit că mă deranjează să mă numeşti ponosit şi urât, 
continuă bobocelul, mişcând repede din aripioarele scurte şi zburlite. 

— Nu m-am gândit că înţelegi ce spun, încercă să se dezvinovăţească băieţelul, 
dar puiuțul de rață cu care vorbea nu era dispus să renunțe. 

— Cu alte cuvinte, dacă tu nu auzi ce spun, eu pot să te jignesc fără nici o 
problemă? 

— Ei, nu-i chiar aşa, bătu Liviu în retragere. Adevărul e că m-am gândit că nu 
înţelegi ce spun și nu îţi pasă. Doar nu ești decât o rață. 

— Ba uite că îmi pasă. Chiar dacă sunt zburlit, ponosit și urât, pot să înțeleg multe 
şi, în plus, nu sunt o rață, sunt răţoi! 

Auzind acestea, Liviu începu să râdă, dar bobocelul continuă cu un glas și mai 
repezit: 

— Cum adică nu sunt decât o rață?! Am şi eu un nume. Mă cheamă Zburlici și 
sunt cel mai mic dintre fraţii mei, pentru că am ieşit ultimul din ou. Dar mama mea m-a 
păzit și m-a așteptat cu drag. Uite, o vezi cum se străduiește să ne înveţe să înotăm 
frumos. Și de fiecare dată când găsește ceva bun, împarte cu noi. Și noi toţi o iubim mult 
şi venim imediat ori de câte ori ne spune „mac”. Tu, care crezi că eşti mai bun decât o 
rață, faci la fel? 

La această întrebare neașteptată, Liviu îşi plecă privirea în jos. Acum îi era cu 
adevărat ruşine. El tocmai fugise ca mama să nu-l poată striga. Ca să nu răspundă la 
întrebare, îi aruncă și el una lui Zburlici: 

— Vrei să zici că tu vii atunci când te cheamă mama ta chiar de fiecare dată? Nu 
te ascunzi niciodată printre trestii? Nici măcar atunci când ştii că te va ruga să faci 
treabă? 

— Să mă ascund? Nici prin cap nu-mi trece! Printre trestii poate fi vreo pasăre de 
pradă sau vreun vânător. Mama este cea care mă apără. Ea știe locurile care sunt sigure. 
lar atunci când este vorba de făcut treabă, de curăţat cuibul, de adunat paie sau de prins 
musculițe vreau să fiu primul mereu. Dacă nu muncesc, atunci cum voi ajunge un rățoi 
mare și destoinic? Numai rațele leneşe fug de muncă, iar eu nu vreau să fiu una dintre 
ele. Tu nu vrei să ajungi un om mare și voinic? 

— Ba da, răspunse Liviu. Numai că m-am gândit întotdeauna că voi avea 
suficient timp să învăţ să muncesc. Acum vreau să mă joc toată ziua. Tu nu te joci? 

— Ba da, mama are grijă să ne lase să ne jucăm în fiecare zi. Dar ne place să și 
muncim. E chiar mai bine decât să ne jucăm toată ziua. 

— Mai bine decât să vă jucaţi? se miră de-adevăratelea Liviu. 

— Da, atunci când muncim bine, mama e bucuroasă și ne laudă, iar noi învăţăm 
să facem câte ceva nou și suntem veseli cu toții. 

Din depărtare se auzi un măcăit mai puternic. 

— Trebuie să plec, spuse Zburlici. Mă cheamă mama şi nu vreau să întârzii. E ora 
pentru curăţat. 
— Stai, spune-mi ce e ora pentru curăţat? 
Liviu era curios de-a binelea. 


- Păi trebuie să ne curățăm penele cu grijă în fiecare zi. 
— Şi îți place să te cureti în fiecare zi? 

— Da. Un răţoi respectabil e mereu curat. Altfel râd şi gâștele de noi. Și nici nu- 
mi place să-mi arate penele murdare, chiar dacă sunt zburlite. N—aş suporta să am penele 
așa de prăfuite cum arată părul tău. 


Liviu își trecu mâna prin păr. Într-adevăr era prăfuit rău. Acum baia despre care 
îi vorbise mama nu mai părea un lucru atât de rău. 

— Mai stai, îl rugă el pe Zburlici. Mai am atâtea să te întreb... 

— Nu pot. Mama m-a strigat și vreau s—o ascult. Numai atunci când ascult sunt 
fericit. 

Chiar atunci se auzi glasul mamei lui Liviu, strigându-l din ce în ce mai aproape. 

— Sunt aici, strigă băieţelul şi, la auzul glasului său oarecum speriat..., se trezi 
din somn. 

Adormise acolo, sub salcie și visase toată discuţia cu Zburlici. Privi în sus spre 
cer. Soarele era trecut deja de amiază. Se uită și spre lac. Cârdul de rațe abia se mai 
deslușea în depărtare. Zburlici (sau cum l-o mai fi chemând pe puiul de rață) era acolo și 
înota liniștit alături de fraţii şi surorile din cârd. 

— Promit să nu vă mai lovesc niciodată. De acum veţi fi prietenele mele, le şopti 
Liviu cu drag. 

— Liviu! Unde eşti? se auzi din nou glasul îngrijorat al mamei. 

— Vin imediat, mamă! 

Băiatul alergă în braţele mamei sale. 

— Te rog să mă ierti că nu te-am ascultat astăzi, spuse el sincer. Îmi pare atât de 
rău! 

Mama îl cuprinse de după umeri în timp ce se îndreptau spre casă. 

„Deşi a fost doar un vis, Zburlici avea dreptate: Numai atunci când asculte sunt 
cu adevărat fericit”, gândi Liviu. 


Clinchete de politeţe 


Ori de câte ori Veronica își dorea ceva, ştia la cine să apeleze pentru a i se 
îndeplini dorinţa: 

— Mamaaaaaa! Vreau apă! 

Și mama apărea grăbită în uşa camerei cu un pahar de apă proaspătă. 

- Tataaaaaa! plângea fetiţa cu sughiţuri. E prea fierbinte supa. 

Și pe loc gura tatălui devenea ventilator deasupra farfuriei singurei lui fetiţe. 
Politetea, de la cel mai simplu „te rog frumos” până la „mulțumesc” nu părea să aibă 
niciun loc în mintea care se ascundea sub buclele drăgălașe ale celui mai mic membru al 
familiei Strătescu. Și tot aşa, zi de zi, Veronica devenea un copil tot mai alintat şi — după 
cum recunoșteau cu ruşine chiar şi bunicii — nesuferit. Toate acestea până într-o 
dimineață când, imediat după ce se dădu jos din pat, Vica (cum o alinta bunicul) 
descoperi că nu-şi găsește papuceii de casă. 


— Mama! strigă ea poruncitor. 

Nu se auzi niciun răspuns. 

— Mamaaaaaaaaaaaaaaa! reluă Veronica prelung refrenul. 

După ceva vreme, mama se ivi în ușa dormitorului cu un zâmbet. 

— Buna dimineata, draga mea. 

— Nu-mi găsesc papuceii, bodogăni Veronica. 

— Nu-i nimic, scumpo. 

— Cum adică, nu-i nimic!? Găsește-mi-i! şi Veronica bătu poruncitor din 
piciorușul ei mic și dolofan. 

— Uite, continuă mama ca și cum nu s-ar fi întâmplat nimic, am un cadou pentru 
tine. 

— Un cadou? se bucură Vica şi se repezi sa-şi îmbrățișeze mămica. Ce e? 

Mama scoase din buzunar un șnur auriu pe care erau legate câteva cheițe mici și 
i-l prinse repede la mână fetiţei. 

— Ce faci? Ce e asta? se 
miră Veronica. 

— Acestea sunt nişte 
cheițe speciale pentru tine. Uite, 
aceasta mică de tot se numește „te 
rog”. E o cheiță care deschide 
orice ușă atunci când ai nevoie de 
ceva. 

Veronica privea încurcată 
la brăţara care îi strângea mâna 
stângă şi nu se putu abține să 
întrebe: 

— Şi asta mare ce e? 

— O, aceasta e o cheie 
foarte grea. Se numeşte „iartă— 
mă”. Cu ea deschizi ușa inimii 
oricui e supărat pe tine. Ba mai 
mult, chiar, cu ea deschizi porţile 
cerului de fiecare dată când ai 
greşit Şi îți pare cu adevărat rău. 

Aşa, pe rând, Veronica 
luă cunoștință de toate celelalte 
cheiţe: „mulţumesc”, „cu plăcere”, „poftim” şi „scuze”. Mâna stângă îi era foarte grea. 

— Am înţeles, zise ea. Acum dă-le jos. 

— Nu, spuse mama. Va trebui să le porți la mână până vei învăţa să le spui 
frumos și să le porți în inimă. 

— Vrei să zici că trebuie să le port la mine toată ziua?!? 

— Toată ziua, mâine, poimâine și până vei învăţa. 

Veronica începu să plângă. 

— Nu vreau! Sunt prea grele. Şi o să râdă toţi copiii de mine. 

— La început, va fi puţin mai greu, dar apoi te vei obişnui cu ele. Vei vedea, 
spuse mama liniștit, dar ferm. 

Veronica oftă. Ştia că nu avea de ales. 

— Acum, zise mama, să revenim la ceea ce făceai. De ce m-a: chemat? 

— Nu-mi găsesc papucii. Ajută—-mă să-i caut. 

Mama întinse mâna şi scutură una dintre cheițele Cristinei. Era tocmai cea care 
se numea „te rog”. Veronica își privi brățara care zăngănea încă. 

— Te rog, murmură ea îmbufnată. 

— Ei, acum e cu totul altceva, spuse mama. Te ajut cu cea mai mare plăcere. 

Într-un minut, picioarele Tinei erau deja încălțate şi tropăiau rapid spre 
bucătărie. 

— Am o foame! zise fetița, așezându-se la masă. Ce avem de mâncare astăzi? 

— Turtiţe cu stafide şi lapte cu banane. 

- Hmmm... delicios! 

Mama îi aduse o farfurie galbenă de pe care zâmbeau îndrăznețe două turtiţe 
aurii cu ochi, nas şi gură de stafide. Veronica întinse mâna să o apuce pe cea mai mare 
dintre ele, dar... mama o opri şi îi zăngăni iarăşi cheițele. 

— Clin cling! cântară ele supărător. 

Veronica se uită flămândă la turtițe apoi la cheile de la încheietura mâinii și iar 
la turtite apoi oftă prelung. Începu să caute printre cheiţe pentru a înţelege ce îi cerea 
mama să facă şi degetele îi rămaseră 
pe una cu floricele. 

— Mulţumesc, spuse ea cu jumătate de 
gură. 

— Cu plăcere, draga mea. 
Acum poţi să le mănânci pe toate. 

Gurita Tinei nu aşteptă o a 
doua invitaţie. După ce savură tot ceea 
ce îi pregătise mama, luă farfuria și se 
îndreptă spre chiuvetă, pentru a o lăsa 
la spălat. Pentru o vreme stătu cu mâna 
întinsă, dar mama nu părea să o 
observe. 

— Ține farfuria, mamă, încercă 
fetița să-i atragă atenţia, deşi bănuia 
deja că nu spusese bine. 

Cheițele zăngăniră fără ca 
mama să o mai prindă de mână. 
Uitându-se la ele, își aminti ce avea de 
spus. 


— Poftim farfuria, mămico. 

Un surâs se întoarse spre ea împreună cu mama. Strategia funcționa. Mama îi 
pecetlui reușita cu un pupic. Dacă se gândea bine, nici nu mai era așa de supărată că 
mama o obligase să poarte cheițele. Nu era chiar așa de rău. 

Mai târziu, Veronica se pregătea să iasă la joacă împreună cu Miki, ursulețul de 
pluș. Se repezi la ușă și strigă: 

— Vreau să ies afară la joacă! 

Mama nu răspunse. În timp ce îşi încheia săndăluțele, cheițele zornăiră din nou, 
așa că Vica își aduse aminte şi mai strigă odată: 

— Mami, îmi dai voie să merg afară la joacă, te rog? Vreau să mă duc până la 
Mirela. 

— Sigur că da! Să ai grijă de Miki! 

Veronica ieși din casă fredonând un cântecel: 

— „Mergem înainte...” 

Pentru că nu era atentă, imediat ce ieși din curte se lovi de Matei, băieţelul 


vecinilor care locuiau la trei case depărtare. 


—Au! se plânseră amândoi odată. 

În urma ciocnirii, Miki își prinsese o lăbuță în spitele roții din față a bicicletei lui 
Matei şi Veronica se aplecă să o desfacă. În acel moment, cheițele zăngăniră iar: „Cling, 
cling.” 

— Scuze, spuse Veronica repede. Îmi pare rău că nu am fost atentă și te-am lovit. 
A fost vina mea. 

— Nu-i nimic, zise Matei. A fost și vina mea. Nici eu nu eram prea atent. Mă 
uitam la un camion care trecea pe stradă. 

Ziua aceea trecu repede și frumos. Veronica s-a jucat mult cu Miki și cu Mirela, 
prietena ei cea mai bună. Cheiţele au mai zăngănit de câteva ori și i-au amintit să fie 
politicoasă. Era ceva în zăngănitul acela care suna prietenos şi o îndemna să fie 
curtenitoare cu cei din jur fără s-o cicălească. 

Seara, când mama veni în camera ei pentru a o îmbrățişa de „noapte bună”, 
Veronica mângâie cheia cea mare şi spuse: 

— Mami, îti mulțumesc pentru cheiţele pe care mi le-ai dat și te rog frumos să mă 
ierti că n-am fost politicoasă până acum. Îmi pare atât de rău că am fost așa de 
nesuferită. De acum înainte, nu voi mai uita niciodată să le spun vorbe frumoase tuturor. 

Zâmbind încântată, mama desfăcu brăţara de la mânuța Cristinei și zise: 

— Nu cred că mai ai nevoie de cheiţe acum. 

— Dar mamă, mă obişnuisem cu ele. Chiar îmi plăceau. 

— Stiu, dar şi alți copii mai au nevoie să înveţe de la ele. 

Îmbrățişările şi bucuria care au urmat în acea seară i-au asigurat pe toți că 
învăţaseră o lecţie ce nu avea să fie uitată prea curând. Și așa a fost. Politețea a rămas la 
ea acasă în familia lor. Cât despre cheiţe, acestea au vizitat mulți copii de atunci. Chiar 
astăzi predau lecţii — clinchete de politeţe stând agățate la mâna unui băieţel sau a unei 
fetițe, poate chiar la mânuţa ta! 


Convinge-l pe Codiţă, dacă poţi! 


În dimineața aceea, când cea de-a cincea strigare a bunicii îi desprinse din 
îmbrățișarea caldă a plapumei, Diana și Vlad izbucniră în strigăte de bucurie. În sfârşit, 
zăpada se lăsase convinsă de rugămințile lor și venise. Numai că, în loc să vină cu vuiet 
mare, la mijlocul zilei, îi păcălise și se strecurase pe furiș, vegheată doar de lună, în timp 
ce ei erau furaţi de cel mai dulce somn. Imaginea care li se înfățișa dincolo de geamurile 
împodobite cu flori de gheaţă era ca o poveste albă, fără de sfârșit. Toate casele de pe 
strada pe care locuiau bunicii îmbătrâniseră peste noapte. Așa, cum stăteau acoperite de 
plapuma de zăpadă, parcă ar fi fost nişte bătrânei care pufăiau a supărare din hornuri. 

De îndată, bunica apăru în ușă, chemată de strigătele copiilor. 

— Ai văzut, bunico? A nins azi-noapte! o întâmpinară ei sărind ca nişte ieduți 
nărăvaşi. 

Bunica le zâmbi cum numai ea ştia să o facă. 

— Am văzut că v-a ascultat Dumnezeu rugăciunile şi v-a dat zăpadă mare, să vă 
săturaţi. Strașnic a mai nins toată noaptea! 

— Ai văzut matale cum a nins? 

— Sigur că da. Ningea cu nişte fulgi mari şi pufoşi, de-ţi venea să-i mănânci, nu 
alta. 

— Şi i-ai mâncat? se miră Vlad. 

— Ei, e doar un fel de a spune că erau mari şi frumoși fulgii, îl lămuri bunica. 
Deşi, când eram mici, mai încercam să întindem limba ca să prindem fulgi. Dar ei se 
topeau pe limbile noastre calde şi beam apă în loc să-i mâncăm. 

— Şi pe noi de ce nu ne-ai chemat să vedem? se plânse Diana. 

— Păi nu eraţi acasă. 

— Cum nu eram acasă? 

— Erați plecaţi, zâmbi bunica ştrengărește. 

— Cum așa? Că noi n-am fost plecaţi nicăieri. Cred că nu-ţi mai amintești bine, 
bunico. 

— Ba da, erați plecați în Tara Viselor. 

Copiii izbucniră în râs. 

— Vai, bunico! Ce ne-ai păcălit! 

Odată îmbrăcați, cei doi nepoței mărşăluiră spre bucătărie unde bunicul îi aștepta 
deja în calitate de locotenent al foamei, iar bunica le aşeză înainte ceai fierbinte, gem de 
zmeură culeasă din tufele din spatele grădinii, pâine prăjită, unt, miere şi multe alte 
bunătăţi pe gustul lor. După ce foamea i-a părăsit, promițând să se întoarcă la vremea 
prânzului, nepoţii dădură glas celei mai mari rugăminți: 

— Bunicule, putem să ne dăm cu săniuța? 

Săniuţa de lemn, frumos cioplită de bunicul, îi aștepta nerăbdătoare în pod și le 
promitea să fie cuminte și să lunece uşor, numai s—o scoată de acolo. Cel puţin, așa li se 
părea nepoților că o aud ori de câte ori treceau pe lângă gura podului. Mai adevărat ar fi 
fost să recunoască faptul că acea chemare pe care o auzeau era chiar nerăbdarea lor de a 
se juca. Din nefericire, iarna întârziase să vină deși era cu mult trecut de 1 decembrie. 
Sau, dacă venise, era golașă și nu părea să-și de-a seama că și-a uitat haina cea albă 
acasă. Acum, că în sfârșit ninsese, Diana și Vlad sperau din tot sufletul să poată da 
săniuţa jos din pod şi să pornească pe ea dincolo de poartă, pe strada bunicilor. Numai că 
dorinţa lor trebuia să mai aștepte câteva zile. 

— Zăpada e prea moale, zise bunicul. Nu merge săniuța. Dar o vom cobori din 
pod și îi vom freca tălpile, să se ducă rugina şi să lunece ușor. 

— Oho! Ce tălpi ruginite are! se mirară copiii. Oare o să meargă? 

- Sigur va merge, îi încurajă bunicul. Îi lustruim tălpile și va fi ca nouă. 

Toată ziua au meşterit la săniuță, i-au făcut proba, au încălecat-o. au răsturnat- 
o, au lustruit-o şi i-au desenat brăduţi pe marginea blatului de lemn. Apoi, două zile a 
fost o vreme tulbure, moale, cu nori zgârciţi. Pe urmă a urmat un viscol și copiii au stat 
în casă ca nişte păsări în colivie, cu năsucurile lipite de geam, rugându-se pentru vreme 
bună de săniuș. Ce-i drept, poveştile bunicului le mai alinau supărarea, dar tot se culcau 
neîmpăcați că n-au putut scoate săniuța la plimbare. Era primul an în care se întâlneau la 
bunici singuri, numai ei, verişorii, fără părinți. Şi pentru că locuiau amândoi într-un oraş 
mare și aglomerat, nu avuseseră parte niciodată de un săniuș. 

Într-o dimineață, după 
viscol, un ger neaşteptat a 
încremenit toate curțile. Dincolo 
de fereastră, puzderie de steluțe 
înghețate străluceau mai să-ţi ia 
ochii. După micul dejun, Diana și 
Vlad se echipară ca de o călătorie 
lungă, cu fular, mănuși, căciulă, 
cizmulite  îmblănite şi  ieșiră 
gălăgioşi în curte. Săniuţa îi 
aştepta voioasă. Poarta se deschise 
cu greu, de parcă ar fi fost 
supărată. Iată-i în drum. Zăpada 
nu era curățată și nici nu se 
aşteptau să fie prea repede fiindcă 
bunicii locuiau pe o străduță mică 
dintr-un orășel despre care tata 
zicea că-i uitat de lume. „Cum să 
fie uitat, se gândea Vlad, dacă 
trenul îşi aducea aminte să 
oprească mereu în gara din spatele 
casei bunicilor?” 

Cei doi copii porniră 
voinicește, trăgând de săniuță. 
După puțină vreme, se hotărâră ca unul dintre ei să stea pe sanie, Și i celălalt să tragă de 
sfoara pe care o legase bunicul la cele două urechiușe. Dar care să se aşeze mai întâi? 
Aici se încurcară. Vlad ar fi vrut el primul, fiindcă era mai mic şi obosea repede. Diana, 
considera că ea ar trebui să urce prima, că era mai mare și domnişoară pe deasupra. 
Pentru un minut, se urcară amândoi pe sanie, așteptând în tăcere, apoi le veni o idee. 
Bunicul le povestise în lungile seri trecute despre expediţii la Polul Nord, acolo unde e 
gheață tot timpul anului și unde noaptea durează jumătate de an şi ziua tot pe atâta, unde 
trăiesc eschimoşi obișnuiți cu frigul, care vânează foci şi balene și umblă cu sănii trase 
de câini. 

— Am găsit! zise Diana și sări de pe săniuţă atât de repede, încât era cât pe ce să- 
| răstoarne pe Vlad. Hai să-l punem pe Codiţă să ne tragă sania. Vom face ca eschimoșii. 
- E o soluţie! răspunse Vlad necăjit că nu-i venise lui o așa idee strălucită. 
Traseră săniuţa înapoi în curte şi se îndreptară spre cuşca în care stătea adăpostit 
Codiţă, bătrânul câine al bunicilor cu care se jucaseră tare frumos toată vara trecută. 
— Hai, Codiţă, îl îmbiară ei cu vorbă bună. 
Câinele ieși fluturându-—și bucuros vârful ciotului care-i ținea loc de coadă. Chiar 
dacă îi era frig, nu s-ar fi dat în lături de la o joacă bună cu nepoţii. Diana îi dezlegă 
lanțul și el îi sări repede în braţe, răsturnând-—o în zăpadă şi căutând să-i lingă faţa a 


prietenie. 
— Nu, se zbătea Diana râzând. Nu e voie Codiţă! O să mi se facă frig. Ajută—mă, 

Vlad se grăbi să-l prindă de zgardă pe nărăvaş şi apoi amândoi copiii îl traseră 
lângă sanie. Codiţă, neînțelegând ce vor cei doi, sărea pe lângă ei, se gudura și încerca 
să-i prindă în joc. Dar Diana și Vlad aveau un plan pe care îl voiau îndeplinit neapărat. Ii 
legară lui Codiţă funia saniei de zgardă și apoi se aşezară iute ca pregătiți de drum. 

— Hai, Codiţă! Înainte! porunci Diana. 

Auzind acestea, Codiţă se întoarse şi le sări în braţe dornic de o tăvăleală pe 


plapuma de nea. 
— Nu, Codiţă! Se supără de-a binelea Vlad. Tu trebuie să ne tragi. 

Din nou îl duseră în faţa saniei și din nou Codiţă sări pe ei, răsturnându-i. 

— Cred că unul dintre noi trebuie să stea lângă el și să-i arate, hotărî Diana, 
coborând de pe sanie. 

Merse lângă botul lui Codiţă şi îl prinse de zgardă. 

— Haide, scumpule! Înainte! îi spuse ea răspicat. 

Într-o clipită, Codiţă era cu labele pe umerii ei. 

— Câine rău! strigă supărată fetița şi începu să-l certe. 

Codiţă puse botul în zăpadă și se așeză în faţa sanie. 

— Nu te așeza! începu să strige Vlad. 

Sărmanul câine se uita oarecum mirat şi dezamăgit la cei doi copii, neînțelegând 
ce boală năprasnică i-a lovit de au ajuns din doi drăgălași două marionete care strigă la 
el fără noimă și se agită în toate felurile. La un moment dat, hotărî să nu mai facă nimic. 
Își afundă botul mai tare între labe și începu să moțăie. Diana îl prinse de zgardă și 
încercă să-l tragă înainte pentru a merge, dar Codiţă se propti în picioarele din față şi-i 
dădu de înțeles fetiţei că nici gând nu are să se miște de acolo. 

Între timp, bunicul intră în bucătărie şi zise oarecum a șagă: 

— l-ai văzut, loană? 

Bunica pufni în râs. Ochii îi râdeau încă de mai demult. 

— l-am văzut, zise ea. Lasă-i, nu-i pot face rău câinelui. lar Codiţă e blând. 

În timp ce Diana şi Vlad încă se chinuiau să-l convingă pe Codiţă să-i plimbe cu 
săniuța, pe lângă poarta rămasă deschisă trecu Eugen, băiatul cel mai mare al vecinilor. 
Trăgea după el o săniuță mai veche, ce purta însemnele aventurilor din iernile trecute și 
ale gardurilor de pe marginea drumului. Se opri şi-i privi mirat pe cei doi, apoi începu să 
râdă atât de tare de se tăvăli pe jos, lângă sanie. Diana și Vlad se opriră ruşinaţi. Pe 
semne că de ei râdea cu atâta putere Eugen. 

— Ce faceţi aici? întrebă vecinul, scuturându-se. Vreți să sugrumaţi câinele? 

— Nu, vrem să ne plimbe cu săniuţa. Dar nu ne ascultă deloc, spuseră cei doi 
înfrânți. 

— De ce aveţi nevoie de câine? Dacă mergeţi cu mine aici, după colţ, vă arăt eu 
un loc unde săniuţa merge singură. 

— Singură? 

— Da, zise Eugen zâmbind. Haideţi să-i cerem voie bunicului vostru. 

Cu aprobarea bunicilor, toţi trei au pornit spre un deal cu o coamă lină, pe care 
deja erau adunate câteva sănii călărite de băieţaşi şi fetiţe, cu toții gălăgioși și îmbujorați. 
Ce zi a mai fost! Diana a învăţat să conducă sania la vale și să frâneze cu picioarele, iar 
Vlad a strigat „pârtieeeeeee” cât l-a ţinut gâtul. Şi-au aprins bujori în obraji şi s-au 
răsturnat de nenumărate ori fără să plângă. Doar, așa-—i la săniuș! 

Când soarele s-a hotărât cu părere de rău să-şi ia la revedere de la ei, Diana și 
Vlad s-au întors acasă răpuși de oboseală și de foame, dar nespus de fericiți. Bunica îi 
aștepta cu ciorbă caldă şi cu plăcintă, care a dispărut de pe masă într-o clipă, fără mofturi 
şi fără multă vorbă. 

Imediat ce s-au lăsat cuprinși de îmbrățişarea aşternuturilor calde din camera de 
oaspeţi, cei doi au trecut, fără pașaport, în țara despre care glumea bunica. Un singur 
gând îi urmă pe tărâmul viselor, ca o coadă de pasăre. Era imaginea unei săniuțe 
zburătoare trasă ca un fulg pe deasupra norilor de un câine năzdrăvan pe nume Codiţă. 

De vorbă cu Soarele 


Dacă toate întrebările năstrușnice ale copiilor s-ar aduna într-o clipă și s-ar 
trece printr-o sită care să le păstreze pe cele mai grele, părinţii ar răsufla uşuraţi. S-ar 
cerne peste toate casele cu copii numai întrebări ușoare, şi cele necernute ar fi păstrate 
dincolo de nori ca să-și găsească răspunsul de la vânturile călătoare, de la razele soarelui 


sau de la îngeri. 

Cu năsucul lipit de geamul înghețat, Dana se întreba cum ar fi dacă, într-o zi, 
îngerul ei păzitor s-ar decide să-i răspundă la cele mai neobișnuite întrebări, pe care nu 
avea curajul să le rostească în faţa părinților. Fulgii care nu se grăbeau să ajungă pe 
pământ i se păreau atât de frumoși, încât ti-ar fi dorit să fie printre ei în acea plutire 
uşoară deasupra oraşului şi munţilor din jur. Îşi imagina cât de ușoară s-ar simţi şi cum 
ar putea privi de sus toate casele, oamenii Și copacii. 

Oare cum se face că ori de câte ori ninge oamenii se simt veseli? Aceasta și 
multe alte întrebări se frământau în căpșorul fetiţei de numai cinci ani în timp ce se 
ascundea în căldura pufoasă a pilotei, pentru a se îmbarca în călătoria de noapte spre 
Țara Viselor. Și tocmai în acea călătorie află răspunsul la unele dintre aceste întrebări. 

În visul ei se făcea că devenise unul dintre fulgii de nea pe care îi admirase atât 
şi că, în loc să coboare lin pe pământ, se ridica din ce în ce mai sus, către stelele care se 
ascunseseră după perdeaua de nori. Se întinse pe vârfuri, trase un nor mic la o parte și 
dincolo de el zări întreaga splendoare a stelelor presărate ici-colo, clipind către ea, 
chemând-—o mai aproape. Se avântă mai departe şi auzi vuietul vânturilor înalte, care 
poartă ploaia din loc în loc. 

— Spuneţi—mi, strigă Dana către ele, de unde veniți? 

— De pretutindeni și de nicăieri, îi răspunseră ele șuierat. De dincolo de zare. 

— Dincolo de zare? se miră fetița. 

— Daaaaa, dincolo de orizont. 

— Unde e orizontul? 

— Acolo unde cerul sărută pământul. 

— Îndreptați—mă şi pe mine într-acolo, vă rog! 

Călare pe vânturile de răsărit, Dana porni în goană către orizont în timp ce 
dedesubt se treceau repede munți înalți, văi adânci sau oceane înspumate. Dar oricât ar fi 
alergat, noi lumi se deschideau dedesubt și orizontul părea să se îndepărteze mereu. 

— De ce aleargă orizontul? întrebă ea dezamăgită. De ce nu-l pot prinde 
niciodată? 

— Pentru că Pământul se rotește sub sărutul cerului, se auzi o voce asemănătoare 
cu cea a mamei. 

— Cine a vorbit? Unde ești? privi Dana mirată împrejur. 

— Priveşte mai sus. Sunt aici. Eu sunt cea care-ţi luminează în fiecare noapte 
visele. 

Dana îşi ridică privirile și zări Luna rotundă și palidă, cu un zâmbet rece, dar 
prietenos, mângâindu-i creștetul cu o rază. 

— Dacă Pământul se roteşte, înseamnă că zboară? Așa... ca baloanele de săpun? 

- Da, ai putea spune și așa, deși cred că e mai degrabă un fir de praf plutind prin 
Universul imens. 

— Cât e de mare Universul? 

Luna oftă și îi mai trimise o rază s-o mângâie pe obraz. 

— Nu ţi-aș putea spune. Eu sunt legată de Pământ și mă învârt în jurul lui de 
când mă știu. 

— Eşti legată de Pământ? Cu ce? 

— Cu funii nevăzute, pe care semenii tăi mai mari le numesc forțe gravitaționale. 
Tot de la ei am auzit că Universul este infinit, adică nu are margini şi nu se termină 
niciodată. 

— Când ai auzit asta? 

— Într-o zi când s-au urcat pe mine și au crezut că au ajuns departe. S-a 
întâmplat acum multe rotații și pe tine nu te văzusem încă pe Pământ. 

— Cum s-au urcat pe tine? 

— Au venit cu o rachetă. 

- De ce? 

— Probabil că voiau să mă cunoască. Oamenii sunt foarte curioși. 

— De ce sunt oamenii Curioşi? 

Atunci, Luna începu să râdă galben. 

— ȘI tu eşti una dintre ei. La fel de curioasă. 

Și râzând, veghetoarea nopţii apuse dincolo de orizontul care fugea mereu. 
Totuși, era încă noapte şi Danaiîși ridică privirea spre stelele şi i se păru că acestea 
clipesc din ochii lor micuţi spre ea, ca şi cum ar ști multe secrete. 

— De ce oare clipesc stelele? se întrebă cu voce tare, fără să creadă că ele ar 
putea-o auzi. De aceea tresări surprinsă când auzi câteva glasuri subțiri, ca niște 
clopoței: 

— Clipim pentru că suntem departe și vedem greu până la tine. 

— Cât de departe e departe? 

— Atât de departe, încât nu ţi—ar ajunge o călătorie de o viaţă întreagă să ajungi 
până la noi. 

— Inseamnă că voi trăiţi mai mult decât oamenii? 

— O, da! Noi suntem aici înainte cu mult înainte de voi, înainte ca Pământul să 
răsară din întuneric. 

— Înseamnă că sunteţi tare bătrâne, concluzionă fetița şi își imagină câte riduri ar 
trebui să aibă stelele pe față. Îşi aţinti privirea spre una dintre ele și încercă să 
deslușească ceva, dar ochii îi obosiră și nu văzu mai mult decât o mică lumină clipitoare. 

— Bătrân e numai cel care se simte obosit. Numai ființele care trăiesc pe Pământ 
îmbătrânesc. Îndeosebi VOI, Oamenii. 

— De ce îmbătrânesc oamenii? 

— Fiindcă așa e legea. 

— Care lege? 

Chiar atunci un mănunchi de raze roșiatice, ca un buchet de trandafiri se ridicară 
de dincolo de linia orizontului şi după ele, treptat, cu un zâmbet larg îşi făcu apariția 
soarele, rege al zilei. 

— De ce zâmbește soarele? le întrebă ea pe stele. 

Dar stelele începuseră să se ascundă în timp ce soarele își trăgea perdeaua de 
lumină peste ele. 

— Nu zâmbesc întotdeauna, dar când sunt fericit de ceea ce văd, râd din toată 
inima. Îi adresă soarele răspunsul, îmbrățişând—o cu multă căldură. 

— Şi ce vezi astăzi? 

-— Văd o lume întreagă care se trezeşte din somn, ca un furnicar gata să 
izbucnească dincolo de marginile mușuroiului. Văd oameni fericiți sau trişti, muncitori 
sau leneși, flămânzi sau sătui, fiecare în drumul lui — o lume plină de viață. Uneori, mă 
bucur pentru un copil care îţi ascultă părinţii, alteori pentru o mamă care își leagănă 
pruncul sau pentru un bunic sfătos care le povestește nepoților o poveste interesantă. 

— Dar de ce râzi cu dinţi uneori? 

Soarele se înroși puțin la o asemenea întrebare și îi răspunse şoptit: 

— Fiindcă Pământul încearcă să fugă de mine. Atunci i se face frig şi vreau să-l 
chem înapoi. 

— Vrei să spui că tu nu te lupți cu iarna? 

— Nu, iarna vine pe Pământ doar fiindcă acesta se îndepărtează puţin de mine. Şi 
asta numai pe jumătate. Pe cealaltă jumătate se apropie puțin şi acolo e vară. Dacă s-ar 
îndepărta cu un pas mai mult, tu ai trăi pentru totdeauna în ţinuturile gheții. De fapt, dacă 
Stau să mă gândesc bine, nu ai mai trăi deloc. Fără lumina şi căldura mea, nu există viață. 

— Dar cum faci tu de luminezi așa puternic? Ce fel de foc ai tu de nu se stinge 
niciodată? 

— Ei, asta e o poveste pentru oameni mari. Poate altă dată o vom povesti 
împreună. Acum e vremea să te trezești. 

Dana deschise ochii sub mângâierea razelor de soare care veneau prin fereastra 
camerei sale. Îi zâmbi cu drag şi se grăbi să-și pornească joaca. Visase frumos și primise 
multe răspunsuri la întrebările ei. Poate că nu erau răspunsurile pe care i le-ar fi dat 
oamenii mari, dar pe ea o mulțumeau. La urma urmelor, nu i se întâmpla în fiecare 
noapte să stea de vorbă cu soarele, luna și stelele. 

Înger pentru o zi 


Nicu, băieţelul care locuia în 
capătul străzii Morarilor era unul 
dintre cei mai interesanţi copii care îşi 
aduceau jocurile şi joaca în spaţiul 
viran de la poalele Dealului Morii. 
Stia pe dinafară denumirea tuturor 
țărilor de pe Globul Pământesc, putea 
desluşi de la distanţă ce specie era o 
pasăre care trecea în zbor, cunoștea 
care insecte sunt periculoase şi care nu 
și, cel mai important, făcea cele mai 
bune moriști din hârtie. Totuși, lucrul 
pentru care copiii îl plăceau cel mai 
mult era faptul că, ori de câte ori ieșea 
la joacă, mama îi umplea buzunarele 
cu biscuiţi de casă, gogoşi sau covrigi 
delicioși. Toţi copiii care locuiau pe 
aceeași stradă îl iubeau pe Nicu și, s- 
ar fi jucat bucuroși cu el ori de câte ori 
aveau ocazia ... dacă nu ar fi fost 
mereu așa de nemulțumit. De fiecare 
dată când ceva nu era pe placul 
băiețelului despre care e vorba, 
întreaga stradă răsuna de plânsetele 
lui. Dacă primea cadou o maşinuță 
roşie, bodogănea o zi întreagă pentru 
că el își dorise, de fapt, una albastră. 
Dacă mama îi pregătea la prânz pilaf 
cu ciuperci, murmura printre 
înghiţituri că un piure ar fi fost mult mai bun. Când copiii își împărțeau locurile de joacă, 
el era primul care începea să plângă pentru că stejarul lui Mihai sau al lui George e mai 
mare decât al său. Într-un cuvânt, reușea să strice bucuria oricui ar fi vrut să-i dăruiască 
ceva. Toată lumea îl știa astfel pe Nicu: copiii, Sara şi Raluca, surorile lui mai mari, 
părinţii și chiar Pusi, pisica lor de acasă. Totuşi, o întâmplare avea să-i schimbe felul de 
a vedea lumea. 

Într-una din vizitele sale, bunica veni cu o propunere care îl făcu pe Nicu să sară 
în sus de bucurie: aveau să meargă într-o excursie doar ei doi. Bunica era ca o cutie cu 
surprize și povești pe care nu puteai să nu o îndrăgeşti, iar excursia până în satul în care 

locuia se promitea a fi una pe cinste, cu o oprire obligatorie la cofetăria de lângă gară. 


Totuşi, bucuria lui Nicu dură puţin, deoarece împachetatul bagajelor deveni automat o 


sursă de nemulţumire: 
— De ce îmi pui pijamalele verzi? Eu le vreau pe cele albastre, se plânse băieţelul 


în timp ce mama îi împăturea hăinuțele cu grijă. 

— Nu-mi pui tricoul cu vaporașe? Eu pe ăla îl vreau! 

— Numai două mașinuţe?! Cum o să mă joc eu două săptămâni întregi numai cu 
două maşinuţe? își anunță vehement nemulţumirea Nicu când mama îi așeză jucăriile în 
spaţiul care mai rămăsese liber în rucsac. 


După toată agitația datorată pregătirii de plecare, iată-i pregătiți de drum! 
Popasul la cofetărie a fost unul destul de plăcut deși, după cum era obișnuit, Nicu n-a 
pierdut ocazia să se plângă de faptul că prăjitura lui era mai mică decât cea pe care o 
primise copilul de la masa de alături. Ajunși la gară, bunica se grăbi să cumpere bilete şi 
apoi căutară un loc în trenul aglomerat care avea să-i ducă departe de oraşul prăfuit până 
în Satul cuibărit între munti în care îi aştepta căsuţa mică și primitoare cu bunicul în prag. 
Găsiră repede două locuri libere într-un compartiment și, după ce un domn amabil îi 

ajută să urce bagajele sus, se așezară nerăbdători să înceapă călătoria. După foarte puțină 
vreme, trenul şuieră puternic și porni. Marea călătorie începuse. 

După cum era obișnuit, după puţină vreme de entuziasm, Nicu începu să observe 
lucruri care îl nemulţumeau. 

— De ce nu avem un loc la geam? Eu vreau să văd afară, se plânse el bunicii. 

— Nu se poate, scumpule, îi răspunse bunica răbdătoare. Acestea sunt locurile pe 
care le-am găsit şi sunt foarte bune. Te poţi uita prin fereastra care dă în hol şi, dacă vrei 
să vezi mai bine, poți merge pe culoar pentru a privi afară. 

— Nu vreau să merg pe culoar 
și să stau în picioare, vreau să stau la 
fereastră, bombăni Nicu. 

Un domn care ocupase un loc 
la fereastră se adresă politicos bunicii: 

- Îi pot oferi locul meu 
băiețelului dacă doreşte să privească 
pe fereastră. 

- Vă mulțumim, sunteţi foarte 
amabil, dar nepotul meu trebuie să 
învețe să fie mulțumit cu ceea ce are, 
răspunse hotărâtă bunica. 

Nicu se întoarse supărat spre 
fereastra dinspre culoar şi privi o 
vreme bagajele călătorilor. La 
următoarea stație din compartiment 
coborâră câteva persoane și în locul 
lor urcară doi: un băiețel cam de 5 ani 
și un bărbat ciudat, înalt, îmbrăcat cu 
o haină veche, care purta un baston 
alb în mână. După o vreme, bunica 
începu o discuție cu bărbatul cel 
ciudat și pe Nicu îl impresionă vorba 
blândă a acestuia. Era de parcă din 
cuvintele acelui om picura un fel de # 
bunătate care îi alunga supărarea. 
Dintr-odată, trenul frână brusc şi bărbatul, care se numea Ion Sălăşeanu, se lovi de un alt 
domn care ocupase un loc pe cealaltă banchetă din compartiment. Atunci, Nicu realiză că 
domnul Sălășeanu era orb. 

— Ce s-a întâmplat cu dumneavoastră? exclamă băiatul fără să se poată abține. 
Sunteţi... 

Bunica îl prinse repede de mână pe nepot. 

— Nicu, îl dojeni ea, nu e politicos! 

— Nu-i nimic, interveni domnul Sălășeanu. Nu mă deranjează. Da, sunt orb, 
spuse el întorcându-se spre direcţia din care auzise vocea băiatului. 

— Şi chiar nu vedeţi nimic? întrebă mirat Nicu. Ce vi s-a întâmplat? 

Domnul Sălășeanu zâmbi trist şi spuse: 

— Nu mai văd nimic. Am avut un accident la locul de muncă. Mi-a explodat un 
panou de electricitate în față. Şi de atunci mi-am pierdut vederea. 

Întrebarea care îl chinuia pe Nicu încă de când îl văzuse intrând în compartiment 
nu mai putea aștepta: 

— Atunci, cum de nu sunteți supărat? Eu aş fi de-a dreptul furios să nu mai pot 
vedea. 

— Şi eu am fost supărat o vreme, își începu povestea domnul Sălășeanu. Era 
cumplit să fiu de tot în întuneric, să mă împiedic de obiectele din casă, să nu mai pot 
munci ca să-mi întreţin familia, să nu-mi mai pot vedea soția şi copiii. Dar apoi am 
înțeles că nu pot continua așa, că trebuie să fac o alegere. Dacă vreau să trăiesc în 
continuare, trebuie să învăţ să mă bucur de ceea ce am. 

Pentru Nicu, tot ceea ce auzea era uimitor. 

— De ce să te bucuri? continuă el cu întrebările. 

— Mă bucur de vocile pe care le aud, de oamenii pe care îi întâlnesc, de adierea 
vântului, de o muzică bună, de mângâierea fiului meu... 

Zicând acestea, domnul Sălășeanu, mângâie părul negru al băiețelului care stătea 
liniștit lângă el şi continuă: 

— Marian îmi povesteşte tot ce vede, mă ajută atunci când trebuie să călătoresc şi 
îmi citește uneori, atât cât ştie și poate el la vârsta aceasta. lar eu învăţ să citesc într-un 
limbaj nou, special pentru oamenii orbi. 

— Braille, completă Marian, care ascultase cu atenţie fiecare cuvânt al tatălui său. 

Atenţia lui Nicu se îndreptă spre băieţelul cel liniştit. Deşi se așezase de ceva 
vreme pe banchetă, într-un loc incomod între tatăl său și o doamnă în vârstă, acesta nu 
se plângea. Dimpotrivă, era atent la tot ceea ce ar fi avut nevoie tatăl său și, din când în 
când, scotea din buzunar un bețişor sculptat la capăt cu briceagul, de care era legată o 
sfoară scurtă cu o pietricică la capăt. 

— De ce se joacă băieţelul cu beţișorul acela? o întrebă el pe bunica în şoaptă. 

— Pentru că nu are altceva, îi răspunse, tot în șoaptă, bunica. 

Nicu continuă să-l privească pe Marian în timp ce acesta se juca în liniște cu 
bețișorul lui. Un gând nu-i dădea pace: „Eu mă plângeam că nu văd la fereastră şi 
domnul Sălășeanu nu vede deloc.” Închise ochii și se făcu întuneric. Era cumplit să nu 
poată vedea nimic. Cum putea domnul Sălăşeanu să fie atât de mulțumit? Și apoi mai era 
şi Marian, băieţelul care se juca atât de liniştit și mulţumit cu bețişorul lui. Nicu își 
aminti de mașinuţele pe care mama i le pusese în rucsac. Își aminti și ce urât îi vorbise 
mamei plângându-se că nu-i ajung două mașinuţe. Deodată, știa ce avea de făcut. 

— Bunico, te rog frumos să-mi dai rucsacul de sus. 

— De ce ai nevoie? întrebă neliniştită bunica. 

— Am nevoie doar puţin să văd ceva de mi-a pus mama. 

— Nu mai poți aştepta până ajungem acasă? 

— Nu, am nevoie să văd acum, te rog. 

Ajutată de un călător, bunica îi cobori rucsacul. Nicu căută maşinuțele pe care 
mama i le aşezase acolo cu grijă. O alese pe aceea roşie şi, fără să stea mult pe gânduri, 
i-o înmână lui Marian. Acesta se uită la ea fără să înțeleagă. 

— Poftim, e a ta, zise Nicu. 

— A mea? Sigur? nu-i veni să creadă lui Marian. 

— Da, poţi să o iei acasă. Ți—o dăruiesc. 

— Ai auzit, tată? izbucni Marian de bucurie. E a mea! Mi-a dăruit-o mie. 

— Ce ţi-a dăruit ție? întrebă la fel de nedumerit domnul Sălăşeanu. 


Marian îi așeză mașinuţa în braţe tatălui său și acesta o atinse cu degetele, 
încercând să-şi dea seama ce formă are. 

— Ştii, continuă Marian plin de entuziasm, dintotdeauna mi-am dorit să am o 
maşinuţă. Când mă culcam seara, visam să am una roșie. Acum, când mă aşteptam cel 
mai puțin, am primit-o. Şi e roşie, tată! 

Domnul Sălășeanu întinse mâna pentru a-l ajunge pe Nicu. 

— Vino aici, băiete, spuse el cu o voce tremurândă. 

Nicu se apropie timid și domnul Sălăşeanu îl luă de mână. 

— Îţi mulțumesc pentru darul tău. Nici nu știi cât e de preţios pentru noi. Să știi 
că astăzi ai fost un înger şi Dumnezeu ţi-a zâmbit pentru că a-i adus o așa de mare 
bucurie unui copil. 

Între timp, Nicu luă cealaltă mașinuţă şi pentru tot restul călătoriei, 
compartimentul se transformă într-o pistă. Cu inimile înduioșate de un gest atât de 
frumos și generos, toţi călătorii participau la jocul celor doi copii, încurajându-—i. Timpul 
a trecut cu o viteză mai mare decât trenul în care călătoreau și Nicu împreună cu bunica 
au fost nevoiţi să-și ia rămas-bun de la noii lor prieteni și să coboare. Numai că Nicu, 
băieţelul cel nemulțumit mereu care urcase în tren nu mai era. În locul său, în gara mică 
din satul bunicilor, cobori un alt Nicu — înger pentru o zi, care învățase pe deplin lecţia 
valoroasă a mulțumirii. 


Micuța prietenă a Ralucăi 


Raluca se plimba 
plictisită pe aleile din jurul 
blocului. Era vacanță şi nu mai 
trebuia să meargă la grădiniță, dar 
părinții încă nu aveau concediu, 
așa că era nevoită să aştepte încă 
trei săptămâni până aveau să 
pornească într-o nouă excursie, 
plină de aventuri, ca în anii 
trecuți. Până atunci, nu putea 
decât să se plictisească şi făcea 
asta toată ziua. Era plictisită până 
în vârful părului său castaniu și 
cârlionţat, pe care şi-l prinsese în 
două codițe. 

- Of! Ce greu trece 
timpul, se plânse ea în timp ce se 
așeza pe una dintre băncile de la 
marginea aleii. i e MN 

O vreme, stătu liniştită, 7 -—=A& 
privind două  vrăbiuțe care 7 
ciuguleau firimituri chiar lângă i 
bordura drumului. Dar până și ele se plictisiră de locul acela și îşi luară zborul 
gălăgioase, de parcă s-ar fi certat mereu. Raluca se pregătea să se ridice şi să-și reia 
plimbarea, când auzi un zgomot în spatele băncii și sări ca arsă. Părea a fi un mieunat. 
Raluca era o fetiță curajoasă, care nu se speria atât e ușor, aşa că, în loc să fugă repede de 
acolo, ea se aplecă sub bancă, pentru a descoperi care era sursa zgomotului. Sub bancă 
nu era nimic. Cotrobăi prin tufişurile din spatele băncii — nimic. Verifică scorbura 
copacului din apropiere — nimic! Chiar când era gata să renunțe, zgomotul se auzi din 
nou. Se întoarse repede și chiar acolo, sub unul dintre tufișuri, stătea ghemuită o pisicuță 
mică, albă, cu o pată maronie pe botic. Raluca se apropie încet, pentru a nu o speria, și-i 
vorbi cât de calm putea în acele clipe: 

— Salut pisicuţo! Cum de ai ajuns aici? Eşti şi tu la fel de singură ca și mine? Îmi 
dai voie să mă apropii? 

În timp ce îi vorbea, Raluca se apropie de pisicuță şi o atinse. Deși părea că ar 
vrea să fugă, aceasta nu se îndepărtă și chiar o lăsă pe fetiță să o mângâie pe urechiușe. 
Raluca căpătă curaj şi încercă să o ia în braţe. 

— Miaaaau! plânse pisicuța și se zbătu în brațele Feliciei, care încerca să o 
liniştească. 

— Nu te teme, nu-ti fac niciun rău. Vreau doar să ne jucăm împreună. 

În timp ce o mângâia astfel, 
Raluca observă ceva roşu pe una dintre 
lăbuţele pisicuţei. Când dădu blănita la 
o parte, se ivi o rană mare ȘI urâtă, ca o 
mușcătură. 

— Te doare? Ce s-a întâmplat? 

— Miau, explică pisicuţa 

— Cred că te-a mușcat un 
câine, concluzionă Raluca. Lasă, acum 
că te-am găsit, o să te ajut să-ți treacă, 
o consolă ea, în timp ce se ridica de 
Jos. 

Alergă cât putu mai repede 
până la blocul în care locuia. Niciodată 
drumul nu i se păruse atât de lung. 
Sună apăsat la ușa vecinei care avea 
grijă de ea în timp ce părinții erau la 
serviciu. Când ușa se deschise, năvăli 
înăuntru: 

— Tanti Nela, spuse ea gâfâind, 
trebuie să ne ajuţi. Uite, o doare. 

Pentru a alunga cât mai repede 
nedumerirea de pe fața doamnei Nela, 
ea își desfăcu brațele şi îi arătă 
comoara pe care o purtase cu atâta 


grijă. 


— Unde ai găsit-o? întrebă tanti Nela. 

— În parc, sub un tufiş. Uite, aici e rănită, îi arătă Raluca, încercând să fie cât mai 
blândă cu putinţă. 

Pisicuta mieună obosit. Tanti Nela amână pe mai târziu toate întrebările şi se 
grăbi spre dulăpiorul cu medicamente. De îndată ce deschise ușa, Raluca se apropie 
pentru a vedea ce e înăuntru. Era tare curioasă. Înarmată cu pansament, foarfecă, 
leucoplast şi o sticluţă colorată, tanti Nela începu să îi curețe rana pisicuţei. 

— Încet, încet. Imediat o să fii mai bine, îi promise ea. 

După ce îi pansă rana cea urâtă, tanti Nela îi puse pisicuţei puţin lapte într-un 
castronel şi se aşeză pa podea alături de ea. 

— Și unde ziceai că ai găsit-o? întrebă ea din nou. 

— In parc. Stăteam pe bancă şi am auzit-o mieunând. De ce? 


— Vezi zgarda de la gâtul ei? 

Raluca o văzuse, dar nu îi acordase prea multă atenţie. Tanti Nela îi arătă că avea 
un medalion. 

— Pisicuta aceasta aparține cuiva. Probabil că stăpânii săi o caută și sunt întristaţi. 

— Nu m-am gândit la asta, recunoscu fetiţa. 

— Trebuie să căutăm să o ducem înapoi, spuse cu seriozitate tanti Nela. 

— N-aş putea să o mai păstrez măcar o zi? se rugă Raluca. 

— Nu cred că proprietarii ei ar fi bucuroşi. Probabil că ei se îngrijorează chiar 
acum. Totuşi, este posibil să nu-i găsim astăzi şi atunci va trebui să ceri permisiunea 
părinților tăi, ca să o poti păstra la tine acasă peste noapte. 

— Bine, se învoi Raluca. Ce trebuie să facem? 

— Cred că ar trebui să mergem în locul în care ai găsit-o şi să pornim căutările de 
acolo. Dacă nu găsim, vom da anunţ la ziar. 

Raluca și tanti Nela se întoarseră la banca din parc și se uitară în jur pentru a 
descoperi de unde ar fi putut veni pisicuța. Merseră la blocurile din jurul parcului și 
întrebară la fiecare scară dacă nu era cineva care putea recunoaște pisicuţa, dar fără 
succes. Când era vremea ca părinţii Feliciei să se întoarcă de la serviciu, cele două se 

întoarseră obosite acasă, împreună cu noua lor prietenă care torcea liniştită în brațele 
Feliciei. 

A doua zi, tanti Nela merse la redacția ziarului local şi plăti pentru următorul 
anunţ, însoţit de o fotografie: „Am găsit o pisicuţă albă, cu o pată maron pe bot. Pentru 
relații sunaţi la 0748928345.” După trei zile în care Raluca se bucură din toată inima de 
compania Mirei (așa o numise pe mica ei prietenă), tanti Nela o anunță că a primit un 
telefon de la o doamnă care o recunoscuse pe micuța buclucașă din fotografie. De fapt, 
numele adevărat al pisicuţei era Stela. Doamna era foarte în vârstă și locuia la două străzi 
depărtare, iar tanti Nela se angajase să meargă acolo pentru a o scuti de un drum. 

— Pot să merg și eu? Te rog frumos! 

— Sigur că da. Vom merge mâine dimineaţă. 

A doua zi, Raluca o pieptănă pe Mira şi plecă împreună cu tanti Nela la adresa 
pe care le-o indicase doamna la telefon. Era vorba de o căsuţă mică, la marginea 
oraşului, înconjurată de tot felul de flori. Sunară la poartă şi, după ceva vreme, apăru o 
doamnă în vârstă care le întâmpină cu un zâmbet cald, care lumina ziua oricui l-ar fi 
primit: 

— Bine aţi venit. Vă mulțumesc atât de mult! Stela este singura mea companie și 
m-am temut că nu o voi mai găsi niciodată. 

Raluca îi dădu pisicuta cu o strângere de inimă. Îi era drag acest ghemotoc moale 
și blând. 

— Are o rană la picior, zise ea încet. Tanti Nela a bandajat-o. 

— O voi duce la medicul veterinar, spuse Doamna Ivănescu. Haideţi, intraţi și 
povestiți—mi tot ce s-a întâmplat. Rareori mă vizitează cineva. 

În sufrageria mică și primitoare le aștepta o măsuţă pe care se găseau fursecuri 
delicioase şi suc de mere. Vizita dură mai mult decât se aşteptaseră și la final, atât tanti 
Nela cât și Raluca trebuiră să admită că doamna Ivănescu era una dintre cele mai 
simpatice bunicuţe pe care le cunoscuseră. În timp ce se îndreptau spre poartă, doamna 
Ivănescu îi spuse Feliciei: 

— Poţi veni să o vizitezi pe Stela ori e câte ori vrei. Îţi sunt atât de recunoscătoare 
pentru că mi-ai adus-o înapoi. Îi voi telefona chiar eu mamei tale pentru a-i cere 
permisiunea. 

— O, vă mulţumesc! Voi veni cu siguranţă. 

Deși abia se cunoscuseră, Raluca o îmbrățișă pe doamna Ivănescu. Dintr-odată, 
cele trei săptămâni pe care trebuia să le petreacă acasă nu mai erau atât e plictisitoare. 

În fiecare zi din săptămânile care au urmat, Raluca îşi vizita noile prietene, care 
o așteptau cu bucurie — Stela pe stâlpul porţii, iar doamna Ivănescu la masa din verandă 
cu prăjituri, fructe uscate sau biscuiţi. Curtea înflorită a doamnei Ivănescu devenise un 
colț de Paradis în care soarele mângâia părul alb al unei bunici, buclele castanii ale unei 
fetiţe și blănița moale a unei pisici. 


PERI 


Aventura culesului de miere 


Codrin o zbughi afară pe uşă, strigând cât îl ţinea glasul său: „Bună 
dimineaţaaa!”. Se aplecă spre câinele care îi ieşise în întâmpinare dând din coadă 
bucuros și îi mângâie repede urechile: „Bună dimineaţa, Lupi!” Cu un lătrat scurt, Lupi îl 
urmă în fugă pe Codrin până la poarta din spatele curţii, care dădea spre livadă. Acolo 
stătea un zâmbet luminos și drag, în spatele căruia se ascundeau mustaţa, ochii și inima 
bunicului. Bunicul îşi deschise brațele și Codrin, dintr-o săritură, îl prinse în îmbrăţișare. 
„Mai încet, năzdrăvane! Mă dărâmi! Ai crescut mult de anul trecut și te-ai voinicit.” 


Bunicul făcu un pas înapoi şi își privi cu drag nepotul. Sosise cu o seară înainte 
şi pentru următoarele două luni de vacanţă avea să devină veselia întruchipată din căsuţa 
lui mică, așezată la poalele dealului. Își trecu încet, degetele prin părul castaniu al 
nepotului care devenea, sub mângâierea lui, un fel de oglindă a timpului. Pletele albe ale 
bunicului fuseseră odată bucle castanii, exact ca cele care fremătau sub degetele sale 
obosite. Din oglinda castanie îi zâmbea înapoi bunicului un băiat descult, care obişnuia 
să cutreiere pădurile şi luncile din împrejurimi, fără griji și plin de voie bună. Cum va fi 
fost bunicul în copilărie era un mister pe care Codrin se chinuia să-l desluşească uneori 
din poveștile pe care nu se mai sătura să le asculte ori de câte ori se putea. În acea 
dimineaţă însă, nu era vreme de poveşti. Bunicul avea treabă. Se pregătea să culeagă 
miere din stupi. 

— Pot să te ajut şi eu? își repetă Codrin rugămintea din fiecare an. 

ŞI, ca în fiecare an, bunicul îl privi cu un ochi cercetător, în urma căruia venea 
același verdict: 

— Nu anul acesta. Trebuie să mai creşti. Poate la anul. 

Codrin își plecă protestele sub hotărârea bunicului. Ştia că nu avea nici o șansă 
să se schimbe. Când era vorba de siguranța nepotului său, bunicul era de neînduplecat. 
Nepotul privi peste gard, la locul care îi părea un fel de ţară făgăduită în care nu era 
primit pe motiv că la poartă bunicul plasase un metru nevăzut, până la înălțimea căruia 
nu se putea înălța. 

Dincolo de gard, în livadă, pitiţi sub merii bătrâni, se adăposteau zece stupi — 
căsuţele ordonate ale albinelor. Bunicul le îngrijea cu drag și cu multă răbdare, iar, la 
rândul lor, albinele îi dăruiau mierea — cel mai prețios și dulce dar. Codrin învățase de la 
bunicul multe lucruri despre acești mici prieteni harnici și înaripaţi. Ştia că fiecare stup, 
ca o împărăție are o regină, numită matcă, ce îngrijește larvele — puii din care vor creşte 
albinele mature. De asemenea, știa că cele mai multe albine sunt cele lucrătoare, care 
muncesc din greu, zburând din floare în floare pentru a aduna nectarul din care, mai apoi, 
fabrică mierea. Tot albinele lucrătoare sunt cele care construiesc micile căsuțe din 
interiorul stupului, în formă de hexagon (greu cuvânt! Cât se mai chinuise să-l înveţe pe 
când era mic. Acum ştia că hexagonul e o formă cu 6 laturi egale). Astfel de gânduri îi 
fluturau prin minte băieţelului în timp ce se îndepărta de livada zumzăitoare. 

— Tu ştii ce înseamnă un hexagon? îl întrebă Codrin pe Paul, prietenul său din 
toate verile petrecute la bunici, cu care tocmai se întâlnise la locul lor special de la 
marginea satului. 

— Nu ştiu, recunoscu Paul fără rușine. 

Era mai mic decât Codrin și îl privea pe acesta ca pe un mare învățat. 

— Dar ştiu ce e un trântor, se făli el. 

Codrin îşi flutură mâna a dispreţ în timp ce lovea cu piciorul o piatră. 

— Mare lucru! Nu sunt decât niște soți nevrednicii ai albinelor, care îşi petrec 
toată vara zburând din floare în floare sau lenevind pe vreo frunză, fără să ajute cu nimic 
la construcția căsuţelor din ceară, la adunarea polenului și a nectarului sau la hrănirea și 
creșterea puilor. Nu mi-aș dori niciodată să fiu ca un trântor, leneş și nerecunoscător. 
Tata spune că hărnicia este cea mai mare comoară a omului. 

— Ce înseamnă asta? se miră Paul. 

— Nu ştiu sigur, recunoscu Codrin. 

— Oare albinele știu pe unde o fi comoara asta? se întrebă Paul. Sau poate 
trântorii? 

— Mai știi, răspunse Codrin gânditor. l-am spus uneori bunicului că nu-mi plac 
deloc acești soţi ai albinelor, care nu fac altceva decât să piardă timpul, fără să ajute cu 
NIMIC. 

— ŞI ce ţi-a zis? 

— Mi-a răspuns că Dumnezeu i-a creat şi pe ei cu un scop. Care-—o fi ăla? 

Paul medita cu mâinile adâncite în buzunarele pantalonilor uzaţi, care fuseseră ai 


lui Codrin cu un an în urmă și pe care îi purta cu mare mândrie. 

— Oricum, urmă Codrin după un moment de tăcere, aş prefera să fiu ca albinele 
lucrătoare: harnic și curajos. La urma urmelor, ele sunt cele care apără stupul şi luptă cu 
intrușii, înţepându-i cu acele din coadă. 

În urma povestirilor bunicului, Codrin căpătase o admirație deosebită pentru 
aceste luptătoare minuscule, care sunt gata să se sacrifice oricând pentru binele stupului. 

Fără să bage de seamă, cei doi prieteni se lăsară purtați pe cărarea din spatele 
satului care urca o colină blândă înainte de a se ascunde în pădure. Nu se duceau undeva 
anume, ci se abandonaseră discuţiei, cu gândul la albine și comori, hoinărind prin iarba 

uscată de arșița verii pe cărarea atât de cunoscută. Nici bunicii lui Codrin și nici părinţii 
lui Paul nu se îngrijorau știindu-i plecaţi, deoarece cunoșteau cu ochii închişi acele 
locuri. Totuși, de la o vreme, lui Codrin i se păru că se depărtaseră prea mult de la 
locurile știute și copacii pădurii nu-i mai păreau prieteni dragi și cunoscuți, ci niște 
străini duri, cu brațele noduroase întinse spre cer. Nu-i era teamă. Plecaseră de puţină 
vreme, așa că nu puteau fi departe. 

— Cred că ar trebui să ne întoarcem. Propuse el deodată. 

Paul privi cu atenţie în Jur. 

— Nu suntem prea departe. Doar ce am trecut cumpăna dinspre Voinești. 

Vorbea ca bătrânii din sat, mândru să-şi arate cunoştinţele cu privire la locuri în 
fața prietenului său care, deşi venea an de an, avea tot rolul de străin poposit în vizită. Se 
opriră o clipă pe un buștean, scormonind pământul cu câte un băț cules pe drum. 

In acea clipă, urechile lui Codrin fură învăluite de o rumoare cunoscută, care 
răsuna plăcut în liniștea pădurii. Îşi înălță capul pentru a zări într-un copac de alături 
frământarea plină de zumzet a unui roi de albine adăpostit într-o scorbură nu prea înaltă. 

— la te uită! îi atrase el atenţia lui Paul în şoaptă, de parcă nu ar fi vrut să tulbure 
liniștea zgomotoasă şi monotonă a stupului. 

Priviră amândoi cu drag o bucată de vreme. Cine ştie de unde se desprinsese 
roiul pentru a se instala în sălbăticia pădurii? Această întrebare îi bâzâia în minte lui 
Codrin de ceva vreme, dar Paul fu cel care îi dădu glas. 

— Oare de unde or fi venit să se aciueze aici? 

— Trebuie să fi roit din stupii cuiva din apropiere, răspunse Codrin cu un aer 
atotcunoscător. 

— Nu prea știu să aibă cineva stupi prin apropiere în afară de bunicul tău. 

Cuvintele acestea sunau ca o mare descoperire, care prindea rădăcini în minţile 
celor doi băieți căutători de aventură. 

— Probabil că a roit din stupii bunicului, repetă Codrin. Poate că bunicul n-a știut 
de el sau a crezut că nu merită efortul de a-l căuta. 

Cu cât analizau roiul, cu atât devenea mai convins de faptul că albinele din 
copacul scorburos erau fugare din armata zumzăitoare a bunicului. Ce era de făcut? Nu 
le mai puteau întoarce de unde au plecat. Asta era clar. Dar Codrin croi un alt plan. 

— Ce-ar fi daca le-am culege mierea de aici? Dacă au plecat de la bunicul, atunci 
avem tot dreptul să le cerem plata pentru toată îngrijirea din iarna trecută, când au stat la 
adăpost în stupul cald şi au fost hrănite. 

Codrin mai avea și alt motiv, pe care nu i-l dezvălui prietenului său. Se gândea 
că dacă ar culege mierea și i-ar duce—o bunicului, l-ar convinge că e suficient de mare și 
priceput pentru a-l ajuta cu stupii. Atunci nu i-ar mai spune ca întotdeauna: „Poate la 
anul...” 

Paul nu putea decât să fie de acord cu un asemenea plan măreț. Agitaţia puse 
stăpânire pe cei doi băieţi ca niște furnicături din vârful degetelor până în creștet. 

— Şi în ce vom strânge mierea? 


113 


Se scotociră prin buzunare şi Codrin găsi o punguță cu semințe de dovleac pe 
care o luase de acasă în ajun pentru a ronţăi pe drum. O scutură bine şi hotărî că este 
destul de bună pentru treaba lor. 

— Bine! Acum să vedem cu ajungem până la miere. Trebuie să fim atenţi și să ne 
mișcăm încet, îi explică el lui Paul, cu acelaşi aer de atotştiință pe care îl adopta ori de 
câte ori era vorba de albine. Și era vorba destul de des. 

Scorbura în care se adăpostea roiul nu era foarte înaltă, dar pentru cei doi băieți 
se găsea la o distanță suficient de mare de sol, încât se le pună probleme. Căutară pentru 
o vreme un buștean pe care să se poată urca, dar nu găsiră nimic suficient de mare. Se 
apropia de amiază şi aerul devenea înăbușitor sub cupola pădurii. Nu mai puteau sta mult 
și trebuia să se întoarcă la răcoarea apei din fântânile de acasă şi la umbra binefăcătoare a 
cerdacului. Până atunci, Codrin își frământa mintea pentru a găsi o soluţie. Avea ceva de 
demonstrat bunicului și nu era gata să renunţe așa uşor. 

— Ce-ar fi dacă tu m-ai ridica până la scorbură? Crezi că eşti suficient de voinic? 
îl provocă el pe Paul. 

— Cum să nu?! se făli acesta și se aşeză cu spinarea încovoiată, devenind un fel 
de ghem de om aparent atât de fragil, încât lui Codrin aproape că îi era milă să-l încarce 
cu greutatea sa. 

Tot învârtindu-se în jurul copacului pentru a găsi poziția cea mai prielnică 
pentru atac, băieții observară cum albinele se agită din ce în ce mai tare și se pregătesc să 
se apere sau, cel puţin, să-şi vândă scump mierea. Câteva deja zburau amenințător în 
jurul lor, ceea ce-i determină să se îndepărteze pentru o vreme. 

Așezaţi la sfat pe trunchiul pe care şezuseră și mai înainte, Codrin și Paul căutau 
un mijloc de a păcăli armata de luptătoare vigilente. 

— Mi-am amintit! 

Și Codrin sări în picioare bucuros. 

— Pentru a linişti albinele când culege miere, bunicul le afumă. 

— Cum adică le afumă? se miră pentru a nu știu câta oară Paul. 

— Da, continuă Codrin prins de idee, le dă cu fum pe lângă stup și chiar înăuntru 
și asta le linişteşte. Mi-a spus chiar el. Cred că albinelor le place sau poate că fumul e un 
semnal care le arată că au de-a face cu prieteni. 

— Nu cred, își oferi Paul părerea, oarecum timid. Dacă ar fi aşa, ar trebui ca și 
albinele să poată scoate fum. Ai văzut tu vreodată albine scoțând fum pe coadă? continuă 
el raționamentul. 

— Vrei să spui că bunicul a minţit? întrebă Codrin amenințător. 

— Nu, bătu în retragere prietenul său. Poate că nu ai înţeles tu prea bine. 

— Ce vrei să spui? se aprinse Codrin şi mai tare. 

Era aproape roşu de căldură şi de furie. 

— Crezi că sunt un puşti nătâng care nu înțelege ce i se spune?! 

— N-am vrut să spun asta. Hai, nu te supăra, încercă Paul să-l îmbuneze. Uite, 
am în buzunar patru chibrituri pe care le-am luat din bucătărie când am plecat de acasă. 
Dacă vrei, ţi le dau ţie. Nu mai rămâne decât să găsim ceva care poate scoate fum. 

Codrin se bucură atât de mult, încât îşi scutură cu putere din minte orice gând 
legat de pericolul de a aprinde un foc în pădure. Dacă n-ar fi fost atât de agitat, probabil 

că măcar o parte a conștiinței sale ar fi funcționat suficient de bine încât să-i amintească 
învăţăturile părinţilor și ale bunicilor și să-i pună drept în inimă boldul acela ascuţit care 
te împiedică să faci rău atunci când ești ispitit de o idee periculoasă. Dar Codrin nu avea 
de gând să-și asculte conștiința și nici să judece la rece. Luă chibriturile de la Paul și 
căută câteva vreascuri uscate în marea de crenguțe care zăcea împrăștiată în toată 
pădurea. Le adună la rădăcina copacului pe care îşi propusese să-l cucerească şi, după 
ce-i porunci lui Paul să se așeze din nou pentru a-l susține, luă o crenguţă mai uscată pe 
care o aprinse. Astfel înarmat, se urcă apăsat pe spinarea prietenului său mai mic. Era 
hotărât să reuşească de data aceasta. Un val de albine furioase izbucni din scorbură în 
timp ce Paul tremura sub greutatea care îl apăsa nemilos. Prins între aceste două 
frământări, Codrin se rostogoli ca un bolovan greu, pierzând din mână ramura aprinsă. 
Imediat cei doi săriră ca arşi. Albinele le declaraseră război şi nu mai era nici un minut 
de pierdut. 


O luară la goană spre sat, țipând din toate puterile, fără a se putea controla. În 
urma lor, prin aerul uscat și fierbinte înflorea cea mai periculoasă floare a arşiţei: 
incendiul. Fără să realizeze pe dată ce nenorocire născuse nesăbuinţa lor, Codrin și Paul 
se grăbiră acasă, căutând alinare pentru acele dureroase de pe mâini Și spate. 

În orele următoare, sătenii luptară împreună cu pompierii și alți voluntari 
împotriva dușmanului fierbinte și nemilos care le înghițea pădurea. A fost o luptă 
crâncenă care a durat până a doua zi spre prânz, timp în care adevărul despre isprava 
celor doi prieteni a ieşit la iveală dintre toate scuzele, ca uleiul care se adună deasupra 
apei, aducând cu sine pedeapsa binemeritată. 

În vara aceea, Codrin a învăţat câteva lecţii dureroase, dar dintre toate, cel mai 
mult nu-l chinuiau nici zilele de detenţie în camera sa, nici supărarea dreaptă a părinților 
şi bunicilor, nici drepturile pierdute şi nici muncile suplimentare pe care trebuia să le 
îndeplinească pentru a-şi spăla vina. Cel mai rău îl îndurerau gustul de ars pe care îl avea 
orice picătură de miere pe care încerca s-o înghită şi pata aceea neagră, aproape 
fumegândă, întinsă ca o cangrenă pe obrazul dragilor lui coline împădurite. Ştia că el o 
provocase şi i se părea că pădurea gemea uşor din cauza arsurii. De aceea, într-o seară de 
septembrie, înainte de a se întoarce acasă, îi promise în secret pădurii, care-i devenise 
atât de scumpă, că atunci când va deveni mare, suficient de mare ca să culeagă miere din 
stupi, dar și ca să facă mult bine, o va ajuta să se vindece nu numai pe ea, dar şi pe 
suratele ei. Și, devenind inginer silvicultor, s-a ținut de cuvânt. 


PI FINE 
Jocurile din bucătărie 


Mama avea multe examene la universitate, tata lucra pana târziu la un proiect 
important, Eugenia, bona care se ocupa uneori de copiii familiei Ardelean, era bolnavă, 
iar Marta, mătușa care locuia la doar două blocuri distanță, tocmai plecase în Anglia 
într-o excursie. O asemenea situație disperată nu putea avea decât un singur erou 
salvator: bunicul Matei. Auzind decizia părinților de a-l invita să petreacă două 
săptămâni cu ei, Irina şi Florin mai că atinseră tavanul de bucurie. Bunicul Matei era cel 
mai blând bătrân din lume. Ştia o mulțime de povești, care de care mai frumoase, de uitai 
să respiri şi născocea cele mai interesante jocuri şi jucării pentru nepoţii lui dragi. 

După cum era de așteptat, bunicul nu zăbovi să-i îndeplinească rugămintea fiului 
său — tatăl copiilor. După două zile apăru în pragul apartamentului cu un geamantan 
micut într-o mână -— în care erau îngrămădite câteva haine și o pereche de papuci — şi o 
sacoşă uriașă în cealaltă, care ascundea cu siguranță, după cum bine ştiau nepotii, 
bunătăţi cu miros de iarbă şi de munte. De cum poposi bunicul în holul mic de la intrare, 
parcă se arătară zorile în căminul familiei Popa. Mama îl îmbrățișă cu drag și, după 
câteva instrucţiuni ferme (adică să nu le dea prea multe dulciuri copiilor, să nu-i alinte — 
de parcă ar fi putut să n-o facă — și să îi culce la prânz), se grăbi la bibliotecă să înveţe 
sârguincios. Irina și Florin erau teribil de mândri de faptul că mama lor era studentă și se 
bucurau ori de câte ori aflau de la tata că a mai luat un zece — cea mai mare notă. Cum 
tata era plecat la serviciu dis-de-—dimineaţă, bunicul și nepoţii rămaseră stăpâni pe 
împărăția care se întindea în cele trei camere ale apartamentului înghesuit la etajul trei al 
blocului de pe strada lon Luca Caragiale. 

— Dragii mei, haideţi să desfacem bagajele mai întâi, zise bunicul cu o privire 
care promitea multe bunătăți. 

Copiii nu se lăsară îndemnați de mai multe ori și se repeziră la unison spre 
sacoșa cea uriaşă, mai—mai s—o răstoarne. 

— Ei, dar nu am zis să le scoatem pe toate odată, că-i prăpăd, îi mustră el fără 
urmă de supărare. 

Sub îndrumarea mâinilor bătătorite de vreme și de muncă ale bunicului, se iviră 
dintre poalele sacoșei toate delicatesele pe care nepoţii le anticipau deja: pâine coaptă în 
test, caş proaspăt, cireşe vesele numai bune de pus la urechi, ceapă, morcovi, miere, 
bureţi la borcan, gem de gutui şi lapte de la Bălţata, văcuţa pe care Florin o numea 
Drăguţa, pentru că, după ce petrecuse atâta timp în bătătura bunicului, devenise la fel de 
blândă ca și el. Avea un dar nemaipomenit bunicul Matei de a îmblânzi orice făptură de 
care se apropia şi cei doi nepoți ai săi nu făceau excepție. Parcă toate jocurile lor, deși 
zburdalnice și pline de veselie, căpătau o pace nebănuită sub privirea adâncă a bunicului. 

După ce toate darurile își găsiră locul în frigider şi în cămară, Irina îşi începu 
rugămintea: 

— Bunicule, hai să ne jucăm! 

— Ce să ne jucăm? 


— Orice vrei tu, numai joc să fie. 

— Bine, zise bunicul, ne vom juca „în bucătărie”. 

— În bucătărie? Ce fel de joc nou e acesta? se miră Florin. 

— Un joc foarte frumos şi folositor pe deasupra, clipi cu înțeles bunicul. 

În pragul bucătăriei, bunicul Matei se opri brusc: 

— Bag de seamă că a fost o schimbare de vreme şi tocmai pe aici a trecut un 
uragan, glumi el și din ochi i se revărsă o privire jucăușă care îi prinse pe copii de urechi. 

Dacă mama ar fi fost de faţă, s-ar fi făcut roşie de rușine că cei doi copilași ai ei 
uitaseră să strângă masa pe care ea le—o pregătise înainte de a pleca. Dar mama nu era 
acolo, aşa că cei doi frățiori izbucniră în râs. 

- Vai, bunicule! Cum de ţi-a venit o așa idee? N-a fost niciun uragan, zise Irina. 

— Doar noi am luat micul dejun și fiindcă eram nerăbdători să vii, am uitat să mai 
strângem, explică Florin. 

- Da? se miră copilărește bunicul. Şi eu care credeam că am fost martor la o 
minune naturală. Atunci, dacă voi sunteţi responsabili de harababura aceasta, tot voi 
trebuie să fiți și cei care curăţă. Aşa e legea. 

— Dar, bunicule, parcă ziceai că ne jucăm un joc, încercă să scape Irina. 

— Sigur că ne jucăm un joc. E jocul copiilor curati şi isteţi. Începe cam aşa: 


Bucătăria o curâtăm pe dată 
Și cu grijă stergem masa toată. 
Viteji cu murdăria ne luptăm. 
Niciun colt de loc nu-l neglijăm. 


Bunicul știa să născocească pe loc o poezioară pentru orice şi nepoţii cădeau în 
plasa versurilor lui de fiecare dată, de parcă cele mai simple rime aveau puterea să-i 
convingă să lucreze şi să asculte. Odată mânuţele puse la treabă, masa se lumină și 
chiuveta se umplu de vase murdare. Imediat începu cearta: 

— Spală tu vasele că eşti mai mare. 

— Ba tu să le speli că eu le-am spălat și ultima dată. 

— Ba tu, că ești fată. 

Tot bunicul făcu pace: 


— În chiuvetă așezate 
Vasele așteaptă toate 
Mâna cărui băieţel 
Să le spele? Florinel! 


lar podeaua cea pătată 
Vrea să fie iar curată 
Și tot plânge, sărăcuța. 
Cine-o spală?... 
— ... Bunicuţa? încercă Irina să scape de situaţie. 
— Nu... rinuța! protestară râzând bunicul și Florin. 

Și uite așa, cu voie bună şi poezioare, într-o jumătate de oră bucătăria strălucea 


de curățenie. Nepoţii se gândeau că ar fi cazul să înceapă un joc nou, dar aşteptau 
comanda căpitanului-bunic. 


— Cred că e vremea să ne jucăm de-a bucătarii, hotărî acesta. 
— De-a bucătarii? se mirară copiii. Adică să gătim mâncare adevărată? 

Ceapa e un fel de soare 
Ce apune în mâncare 
De te uiti la ea mai bine 
Lăcrimezi fără suspine. 


Vine-apoi morcovul, care 
E o rădăcină mare; 
Păstârnac si pătrunjel 
Seamănă, dar nu-s la fel. 


Intre timp, Irina și Florin zbârnâiau de hărnicie. Unul spăla legumele şi i le dădea 
bunicului să le taie, altul amesteca în oală cu o lingură mare de lemn. Şi poezioarele 
curgeau cu veselie printre ei. 


— De invârți lingura bine 
Mânca-vei cum se cuvine 
Pune cartofii apoi 
Cu grijă, doi câte... 
— ... doi, ghici Florin. 
— Foarte bine, băiete. Ai prins jocul. Acum e rândul tău să începi. 


— Am o foame de haiduc 
Voi mânca tot ce apuc. 
Până când e gata ciorba ... 


Aici, Florin se împotmoli. Nu găsea nici o rimă. Atunci, lrina veni cu ideea 


salvatoare. 
— Până când e gata ciorba 
Bunicul ne duce cu vorba. 


La aşa o găselniţă, au râs toți trei până la lacrimi. Tot Irina continuă: 


Ne duce cu poezia 
Si e mare veselia. 
Până si ciorbita goală 
Råde foc la ea in oală. 


Nu mai încape vorbă că ciorba a ieșit delicioasă. Parcă fiecare lingură savurată 
era un vers. Munciseră toți trei o dimineaţă întreagă în bucătărie, dar niciunul nu se 

simţea trist sau obosit. Era de-a dreptul fermecător să lucrezi alături de bunicul Matei, 
orice ar fi făcut, mai ales atunci când totul era însoțit de poezioare vesele. Munca 
devenea astfel un fel de joacă mai serioasă de pe urma căreia se simțeau mai împliniţi şi 
niciodată plictisiti. 

Nepoţii au crescut şi au ajuns mari dar au păstrat mereu în amintire privirea 
blândă, vocea ușor răgușită şi rimele zglobii ale bunicului drag. 


Albinuţa cea bătrână 


Adina și Victor locuiau într-un apartament înghesuit de la ultimul etaj al celui 
mai fumuriu bloc din oraş. Îi auziseră uneori pe mama şi pe tata că sunt săraci, dar 
aceasta nu îi întrista prea mult, ca și cum sărăcia ar fi fost un palton vechi și nearătos pe 
care aveau să-l dezbrace atunci când va veni primăvara. Singurul lucru care le umbrea 
bucuria era plictiseala. Toate cărțile erau roase de atâta citit, toate jucăriile erau 
cunoscute pe dinăuntru și pe dinafară și zăceau înghesuite în lădiţa lor, toate jocurile erau 
ştiute pe de rost, ca o poezie. 

Singura evadare era locul de întâlnire dintre garajele din spatele blocului. Nu se 
găsea acolo decât un tei singuratic, la fel de plictisit ca și ei. Totuși, în fiecare dimineaţă, 
Adina şi Victor se întâlneau în acelaşi loc de sub tei cu Octavian, cel mai bun prieten al 
lor, şi urmăreau fiecare mișcare a mașinilor care se adăposteau în garajele metalice ca 
niște uriașe cutii de conserve. Știau că, pe la ora 11, în fiecare zi, nenea Mișu pleacă cu 
Dacia lui veche, galbenă, care tuşeşte și se îneacă la fel ca o rățuşcă răcită. Știau și că pe 
la ora 12:30 tanti Emilia, vecina care locuia cu un etaj mai jos, se întoarce de la școală cu 
cei doi copii ai săi, Ana şi Ovidiu. De fiecare dată când coboară din mașina elegantă, 
verde și micuță, se răspândește un parfum plăcut de cetină și cuişoare. Știau și de 
„gândăcelul” lui nenea Ștefan — un Trabant prăfuit care ieşea rareori din garaj pentru a 
merge pe drumuri şi mai prăfuite, de țară. Pe urmă, mai era şi Tilu, cu motocicleta lui 
strălucitoare, zgomotoasă ca o herghelie de cai furioși — mândria lui. Ce n-ar fi dat 
Victor şi Octavian pentru o tură cu acea motocicletă! Dar acesta era doar un vis, pentru 
că Tilu nu nu-i lăsa nici măcar să atingă comoara lui cea roșie. 

Într-o zi, cei trei adunaţi în locul lor obișnuit au observat o schimbare. Dintr-un 
garaj de la capătul șirului se auzeau nişte sunete înfundate, însoțite de un fluierat vesel. 

— Hopa! Se pare că avem un nou-venit! îi anunţă Octavian în loc de salut în 
dimineaţa aceea. 

Cu precauţie dar şi nerăbdare, cei trei copii se apropiară de ușa întredeschisă pe 
care se strecura până în urechile lor cântecelul cel vesel. Victor aruncă o privire rapidă 
prin deschizătură și le raportă șoptit celorlalți: 

— Nu se vede mare lucru. E cam întuneric. 

— Lasă-—mă pe mine, îl rugă Adina tot în șoaptă. Vreau sa vad și eu. 

— Dacă eu nu vad, cum crezi ca ai putea vedea tu? o apostrofă Victor. 

— Tu întotdeauna o iei înainte şi nu mă laşi şi pe mine, se supără Adina. 

— Până vă certati voi, o să încerc eu, zise Octavian și își făcu loc în faţa celor doi. 

Chiar în clipa în care îşi strecura căpşorul prin uşa întredeschisă, auzi de undeva 
de deasupra un glas prietenos: 

— Bună dimineaţa! Ia te uită ce vrăbii zgomotoase s-au înghesuit la uşa mea! 

Copiii s-au dat înapoi speriaţi, gata să fugă. Totuși, ceva din vocea bărbatului 
care tocmai ieșise din garaj îi ținea pe loc. Era nenea Nae, vecinul care locuia într-o 

garsonieră de la parterul blocului din partea opusă a parcării. Îl cunoşteau după fluieratul 
vesel care îl însoțea ori de câte ori ieşea să ducă gunoiul. Era un om mărunţel, cu părul 
aproape alb, cu o mustață mare, care îi acoperea jumătate de obraji și cu o salopetă 
albastră, plină de pete de ulei şi benzină. Totul, de la părul zburlit până la ghetele 
unsuroase ale omului care tocmai îi prinsese în flagrant era numai zâmbet. Copiii nu mai 
văzuseră niciodată un adult atât de vesel. Li se părea că tocmai răsărise soarele între 
garajele cenușii din spatele blocului. 

- Bună dimineaţa, răspunse timid Victor, după ce reușise să-şi adune tot curajul 
și să-şi alunge nodul din gât. Ne scuzaţi că v-am deranjat. Ne jucam și noi prin preajmă 
și v-am auzit. Ştiam ca acest garaj nu este folosit, așa că eram curioşi să vedem ce se 
întâmplă. 

— Nu mă deranjează câtuși de puțin. Locuiţi la blocul de vizavi, nu-i așa? 

Copiii au confirmat fără cuvinte. 

— Atunci înseamnă că suntem vecini. Haideţi să vedeţi, zise nenea Nae, 
deschizând larg ușile garajului. Aceasta este noua mea achiziţie. Am cumpărat-—o ieri de 
la târgul de mașini. Ce ziceţi? E o frumuseţe? 


Sub privirile uimite ale celor trei copilași, stătea nemișcată o mașină veche, 
prăfuită, fără marcă sau bară de protecţie şi cu două faruri lipsă. Dar nu voiau cu niciun 

chip să-l supere pe cel care era atât de binevoitor să le dezvăluie aşa o comoară, astfel că 
s-au arătat cu toții cât mai încântați cu putință. 

— Da, e foarte frumoasă. 

— Şi e decapotabilă, observă cu entuziasm Adina. 

— Aşa e! se grăbi să adauge Victor, invidios că nu fusese el primul care să 
remarce cea mai importantă calitate a vechiturii care era adăpostită în garajul amabilului 
domn. Merge? se interesă el apropiindu-se. 

- Deocamdată, nu prea, recunoscu proprietarul, fără să-și piardă cu nimic din 
voioșie. Mai am mult de muncă la ea, dar, după ce o voi repara, va merge strună. la 
uitați—vă aici, zise el deschizând portiera din partea şoferului. Are huse din piele și bord 
original cu insertie de lemn. 

— Ne daţi voie să punem mâna? se miră Victor de așa o bucurie neașteptată. 

— Sigur că da. Doar nu e piesă de muzeu, se învoi nenea Nae. 

Pe rând, cei trei copii mângâiară scaunele, volanul și bordul ca și cum ar fi văzut 
pe cineva drag după mult vreme. Pentru ei, simplul fapt de a fi lăsaţi să atingă una dintre 
mașinile care locuiau în garaje era o adevărată aventură. Dar surprizele încă nu se 
terminaseră. Nenea Nae începuse să meșterească ceva sub capotă şi în timp ce copiii încă 
se minunau de ocazia ce le răsărise în dimineaţa aceea, îl strigă pe Octavian. 

— Hei, băiete! N-ai vrea să-mi dai o mână de ajutor? Plătesc bine, promise el 
clipind cu înţeles din ochiul drept. 

— Cum să nu! 

Octavian nu aşteptă să fie rugat de două ori. Nenea Nae putea să nu-i promită 
nici O plată. Şansa de a vedea ce e sub capota unei mașini și de a meșteri acolo era cel 
mai frumos dar pe care-l primise băiatul de multă vreme. 

- Te rog frumos să ţii aici ridicat furtunul acesta, în timp ce eu o să încerc să 
desfund în partea cealaltă. 

Zis şi făcut. Octavian se simţea un erou adevărat în timp ce privea triumfător la 
prietenii lui. Doar el avea onoarea de a-l ajuta pe nenea Nae. Victor şi Adina erau roși de 
invidie pentru că nu aveau așa o șansă și încercau să se înghesuie lângă capotă pentru a 
vedea mai bine ce se întâmpla acolo. Totuși învăţaseră lecţia de a nu se plânge şi priveau 
cu jind la prietenul lor devenit ajutor de mecanic. Nenea Nae, care îi observa cu coada 
ochiului, avu o idee salvatoare. 

— Aş mai avea nevoie de ajutor. Credeţi că puteţi să-mi dați patentul acela de pe 
raft? 

Cei doi se repeziră în direcţia arătată cât ai zice pește şi chiar se împiedicară unul 
de celălalt pe drum. Nenea Nae zâmbi și începu să fluiere un cântecel. Treaba mergea 
strună. Erau atât de multe de făcut. În timp ce meştereau voioşi, cei trei copii se treziră 
povestindu-i lui nenea Nae o mulțime de lucruri despre părinţii lor, despre zilele 
monotone de vară, despre celelalte mașini din parcare. După câteva ore erau deja 
prieteni. 

După-amiază s-au despărțit cu promisiunea să se întâlnească din nou în 
dimineața următoare pentru a ajuta la reparația mașinii. Într-adevăr, a doua zi, imediat ce 
au terminat micul dejun şi treburile care le reveneau acasă, s-au îndreptat fără zăbavă 
spre locul obișnuit. Fluieratul vesel al lui nenea Nae îi aștepta deja în garaj, împreună cu 
o surpriză: limonadă rece — o adevărată bucurie pentru vremea călduroasă din acel iulie 
prăfuit. Au savurat cu toţii băutura acrişoară și apoi au pornit la lucru. Erau atâtea de 
făcut! Chiar când nenea Nae credea că i-a dat de capăt, a descoperit o piesă fisurată, din 
care curgea uleiul. Urâtă treabă! Piesa trebuia înlocuită și era atât de greu de demontat, 
încât au avut nevoie de două ore pentru a o scoate la lumină. Pe tot acest parcurs, au fost 
nevoiţi să mute de la locul lor și chiar să dezasambleze aproape tot ce era sub capotă. 
Sărmana mașină! Arăta de parcă trecuse o tornadă chiar prin interiorul ei. Octavian era 
de-a dreptul furios. 

— Cum se poate aşa ceva? mormăia el în barbă. Tocmai piesa aia să se strice. la 
te uită! Acum trebuie să muncim de două ori mai mult să o scoatem. 

— Ce maşină nesuferită! se morocănea şi Victor 

Joaca de-a mecanicii nu mai era atât de amuzantă precum păruse la început. 
Acum munceau cu adevărat şi, deşi le plăcea să vadă toate piesele pe care le putea 
conține mașina aceasta atât de răblăgită, copiilor li se părea că au tot dreptul să se plângă. 
Prea era stricată! 

Numai nenea Nae nu părea deloc afectat de nenorocirea care se abătuse asupra 
Albinuţei. (Așa își botezase dărăpănătura pe care nici vecinii şi nici măcar copiii nu 
îndrăzneau să o mai numească mașină.) Fluiera în continuare un cântecel în timp ce 
desfăcea piesă după piesă. 

La un moment dat, Victor nu-și mai răbdă şi îl întrebă oarecum răstit, ca și cum 
el ar fi fost de vină pentru defectiunile nenumărate: 

— Cum poţi fi așa de vesel, nene Nae? Nu vezi ce stricată e Albinuţa? O să ne ia 
o veșnicie să o reparăm. 

— Dacă sunteți obosiţi, vă puteţi odihni. Mai este încă limonadă și puteți să vă 
aşezaţi sub tei să o savurați. În ceea ce mă priveşte pe mine, aleg să fiu vesel în loc să mă 
plâng mereu. 

— Cum adică alegi să fii vesel? se interesă Adina. 

— Uite așa: în fiecare zi când mă trezesc, număr lucrurile minunate pe care le-am 
primit în dar: o familie, o casă $i..., mai nou, o mașină. Dintotdeauna mi-am dorit una şi 
nu mi-am putut permite. Acum o am pe Albinuţa. Știu cât e de bătrână și defectă, dar 
aleg să mă bucur de ea în fiecare zi. Dacă mă plâng și bodogănesc mereu, nu o repar mai 
repede. Însă, dacă aleg să fiu vesel și mulțumit, mă pot bucura de tot ceea ce văd, aud și 
fac astăzi. Inclusiv de ocazia de a o repara. În felul acesta pot să verific fiecare piesă pe 
care o demontez şi să-mi cunosc mașina mai bine. 

Tot povestind, nenea Nae ajunse la piesa cea buclucașă. 

— Iat-o! exclamă el bucuros în timp ce o scotea la lumină. Acum e timpul să ne 
oprim aici. Eu voi merge la magazin să cumpăr una nouă, iar voi veți prinde ocazia să 
dormiţi la prânz și să-i mai ajutați pe părinţi la treburi. Dacă vreţi, ne revedem mâine 
dimineață să încercăm să o asamblăm. 

— Desigur! se învoiră cei trei prieteni. 

N-ar fi ratat pentru nimic în lume ocazia de a lucra încă o zi cu nenea Nae. În 
plus, voiau neapărat să o vadă pe Albinuţa într-o formă bună, gata de scos din garaj. În 
ziua următoare, Adina, Victor și Octavian au venit la garaj cu zâmbete largi la purtător, 
semn că, în afară de mecanică, învățaseră și o altă lecţie de la nenea Nae. Munca a fost 
grea Și au avut de meşterit până târziu, dar nu s-a auzit nici o mormăială și nici o vorbă 
aspră. Dimpotrivă, cântecele răsunau în cutia aceea de tablă care ținea loc de garaj. 
Nenea Nae își privea prietenii cei mici lucrând cu spor şi cântând din toată inima şi era 
sigur că undeva, în apropiere, cel puţin trei îngeri zâmbeau. 

Aventura reparatului maşinii a durat două săptămâni lungi. Între timp, s-au mai 
defectat şi alte piese, două racorduri noi nu s-au potrivit și altul s-a spart după ce fusese 
montat cu o zi în urmă. Totuși, toate aceste neajunsuri nu au mai reuşit să-i supere pe 
micii ajutori de mecanic. Între timp, învăţaseră o lecţie prețioasă despre alegerea de a fi 
mulțumit. Toţi vecinii aflaseră despre năzdrăvăniile pe care le făceau cei trei copii şi 
prietenul lor mai în vârstă în garajul prăfuit din spatele blocului. Veselia lor devenise o 
lecţie pentru toți cei care treceau întâmplător prin apropiere. 

După cele două săptămâni, a sosit și ziua mult aşteptată în care Albinuţa a fost 
gata pentru o plimbare în jurul blocului. Adina și-a dat toată silinţa să o curețe şi să o 
lustruiască în așa fel încât să strălucească de curăţenie, iar Octavian a adus aparatul de 
fotografiat pentru a imortaliza momentul. Victor şi-a anunţat toți vecinii de evenimentul 
care tocmai avea loc astfel că, atunci când s-a ivit timidă din spatele ușilor de metal, 
Albinuţa a fost întâmpinată cu aplauze. Deși la început erau convinși că nenea Nae 
cumpărase o epavă bună de dat la fier vechi, vecinii au fost nevoiți să recunoască faptul 
că, după două săptămâni de lucru, ea arăta șic și putea fi trecută pe drept în rândul 
maşinilor demne de admirat. După cum era de aşteptat, Adina, Victor și Octavian au fost 
primii pasageri care au avut onoarea de a se plimba cu Albinuţa și au sărbătorit aceasta 
cântând cea mai veselă melodie pe care o cunoşteau. 

După câteva săptămâni, cu aprobarea părinților, cei trei copii au primit unul 
dintre cele mai frumoase cadouri din vara aceea: o excursie adevărată până la ţară 
împreună cu nenea Nae, soția sa, tanti Eliza, și, desigur, Albinuţa. Multă vreme după 
aceea au povestit despre lucrurile minunate pe care le-au văzut în acea excursie și despre 
surprizele grozave care i-au așteptat, dar cel mai valoros lucru din toată aventura acelei 
veri a rămas, pentru totdeauna, lecţia simplă despre alegerea lui nenea Nae de a fi 
bucuros. 

Răspunde „Da mama!” la apel 


Încă de când îi zăreai pentru prima dată pe cei doi frăţiori — eroii povestirii 
noastre — știai cu siguranţă că sunt diferiţi precum ziua și noaptea. Mircea, fratele mai 
mare, era înalt și brunet, cu ochii negri, iar Codruţ, mezinul, mai mic și îndesat, arăta de 
parcă tocmai își trecuse soarele mâna prin părul său buclat, și prin privirea sa verde ca 
primăvara. Dar ceea ce îi făcea cu adevărat diferiți, nu era felul în care arătau, ci felul lor 
de a fi. Mircea, deși parcă tocmai ieșise dintr-o mină de cărbune, era, la cei şase ani ai 
săi, unul dintre cei mai veseli copii pe care i-ai fi putut întâlni. Ori de câte ori mama sau 
tatăl îl rugau să-i ajute, lăsa chiar şi cel mai interesant joc și răspundea îndată: 

— Da, mamă! 

Sau: 

— Da, tată! 

Era o plăcere să-l ai în preajmă orice ar fi făcut pentru că avea o așa bucurie 
ascunsă în inima lui, încât nu se putea să nu-ti alunge orice nor de supărare. Ştia să facă 
din măturatul curtii, din căratul lemnelor sau din ştersul prafului câte o aventură 
adevărată. Mai că-ți venea să laşi lucrul şi să faci aceeași treabă ca el doar pentru a 
vedea ce poate fi atât de interesant în ceea ce făcea. Era clar, în bătătura inimii lui Mircea 
soarele strălucea neîncetat. 

Pe de altă parte, Codruţ era capricios ca o vreme cu vânt și furtună. Acum era 
vesel şi mulțumit, iar în clipa următoare lacrimile țâşneau puhoi din ochii lui verzi de 
parcă era hotărât să-i înece. Fiecare încercare de a-l chema de la joacă în casă se 
transforma într-o bătălie cu amenințări și multe lacrimi. Ar fi vrut ca toată lumea să facă 
ceea ce voia el, cum voia el și, mai ales, când voia el. Deşi era greu de convins, odată ce 
se hotăra să facă ceea ce-l rugase mama, era la fel de voios ca Mircea şi, pentru că era 
mai mic, primea de cele mai multe ori o răsplată îndoită. Când Codruţ alegea să-și 
asculte părinții, casa lor părea un colt de cer. 

Într-una din zilele acelea călduroase de la sfârşitul primăverii, când aroma 
liliacului înflorit, cântecul păsărilor și verdele câmpurilor chemau afară toate vietățile 
naturii, Mircea și Codruţ își instalaseră centrul de joacă în nucul cel bătrân de la poartă. 
De acolo puteau vedea tot ceea ce mișca în curte, dar și pe drum și în curțile vecinilor. 
Ce aventură! Ei erau turnul de control care dirija toate avioanele mici de vrăbiuțe, dar şi 
elicopterele grele de cocoși. lar când niciuna din păsări nu se nimerea să zboare prin 
apropiere, construiau avioane din hârtie şi le trimeteau în întrecere până dincolo de gard. 
După aceea, coborau pe rând să le culeagă şi o luau de la capăt. Cel care trimitea 
avioanele cel mai departe primea un cadou de la celălalt; o pietricică, un sâmbure, un 
creion sau — cea mai apreciată marfă — un biscuit. Se descurcau destul de bine amândoi şi 
aveau buzunarele pline când mama îi strigă din uşa bucătăriei: 

— Mircea! Codruţ! E ora mesei! 

— Da, mamă! răspunse, ca de obicei, Răzvan și coborî iute din pom. 
Codruţ însă nu voia să înceteze atât de repede jocul. Îi plăcea prea mult. lar 
atunci când Mircea, care ascultase imediat chemarea mamei, intră pe ușa casei, se 
dezlănţui furtuna: 
putea. 

— Codruţ, masa este gata și te aşteptăm cu toții. Nu e drept ca toți ceilalți să te 
aştepte pe tine. Ne este foame, încercă mama să-l convingă. 

— Nu-mi pasă! striga Codruţ printre țipete și, deși coborâse din copac, nu se 
mișca de lângă tulpina acestuia. 

Mama obosise să se mai lupte cu plânsul lui. 

— Dacă alegi să nu asculti, vei suporta consecinţele, spuse ea cu supărare în glas. 

Dar Codruţ plângea mult prea tare ca s-o audă. De fapt, era atât de ocupat să 
plângă, încât nici nu observă când un bărbat în vârstă, cu o geantă mare pe umăr, intră 
încet pe poartă şi se îndreptă spre el. Recunoscându-l, mama îl salută cu mâna şi, la 
îndemnul vizitatorului, intră în casă. 

Fiindcă chemările mamei nu se mai auzeau, Codruţ încetă să mai plângă 
îngrijorat. 
— Bună ziua! se auzi un salut blând chiar lângă el. 

Codruţ tresări și de frică nu rosti niciun cuvânt. Il cercetă cu atenţie pe bătrânul 


de lângă el. Acesta nu zâmbea dar avea nişte ochi buni, din care parcă se revărsa o linişte 
căpruie. 


— Nu te teme! spuse bătrânul observând zvâcnirea lui Codruţ. Eu sunt Moș 
Daniel, fratele bunicului tău. 

Codruţ îl privi cu atenţie. Auzise multe povestiri despre Moș Daniel, unchiul 
preferat al mamei, dar nu-l întâlnise niciodată. 

— Cu adevărat, matale eşti Moș Daniel? 

— Chiar eu! zâmbi bătrânul pe sub mustaţa mare şi albă. 

Băieţelul se uita cu interes la acest om despre care auzise că este foarte înţelept 
şi ştie o mulțime de povestiri interesante. Oare îi va spune și lui măcar una? 

— N-am putut să nu observ tărăboiul din curte, începu Moş Daniel brusc, 
așezându-se pe banca de lângă gard. 

Codruţ lăsă privirea în Jos și i se făcu tare ruşine. Se comportase atât de urât 
chiar de față cu Moş Daniel. Oare ce va crede acesta despre el? 

— Care era supărarea? îl iscodi Moşul. 

Codruţ tăcea. 

— Ei, ai de gând să-mi spui sau îmi strâng poveștile în traistă şi plec? 

Auzind de povești, limba lui Codruţ se dezlegă: 

— Mircea şi cu mine ne jucam de-a turnul de control și mama ne-a strigat la 
masă iar eu aș fi vrut să ne mai jucăm, spuse el pe nerăsuflate. 

— Hmmm, medită cu voce tare Moş Daniel. Tare curios mai ești. Dacă ai fi fost 
soldat ca mine, n-ai fi așteptat ca maică-ta să te strige de două ori. 

— Ai fost soldat? Un soldat adevărat cu puşcă și uniformă? Cum e să fii la 
război? au început să curgă întrebările din mintea adăpostită sub buclele blonde ale 
năzdrăvanului. 

— Războiul e un lucru cumplit..., își începu povestea Moş Daniel. 

— Cumplit? Cum aşa? Nu e grozav să ai uniformă și pușcă și să te lupţi cu 
duşmanii? 

- Nu! În război oamenii se ucid unii pe alţii. Oricine ar fi cei din armata 
duşmană, şi ei sunt tot oameni, cu familii, cu bucuriile și întristănile lor, cu dorul lor de 
acasă... Dar nu despre asta voiam să-ţi povestesc, ci despre comandantul nostru. 

— Comandantul vostru? 

- Da. Toţi soldaţii din plutonul nostru erau conduși de un locotenent: Stroie. În 
general, gradații erau oameni duri, care îi puneau pe soldați să le facă tot felul de munci 
grele. Dacă nu ascultau pe loc, îi pedepseau dur. De exemplu, un soldat dintr-un alt 
pluton care nu a răspuns imediat la apel a fost pus să ducă un rucsac foarte greu mai 
mulți kilometri, până ce a căzut sub greutate și s-au îndurat alți soldați să-l ajute. Altă 
dată nu a mai îndrăznit să întârzie atunci când era chemat. Dar locotenentul nostru, 
Stroie, nu era așa. Era un om cinstit şi drept, care căuta să ne apere şi să ne ajute ori de 
câte ori era nevoie. Așa că atunci ne chema, veneam degrabă, ne așezam în poziție de 
drepţi și salutam cu mâna la chipiu: „Să trăiți!”. 

— Să trăiţi! repetă Codruţ amuzat. 

— Cel mai iute veneam atunci când auzeam chemarea la masă. 

Auzind aceste cuvinte, obrajii lui Codruţ se aprinseră. Acolo tintea Moș Daniel. 

— Era tare greu cu mâncarea, povesti mai departe bătrânul. Eram în Rusia și 
mergeam de multă vreme prin ținuturi de câmpii nesfârșite și goale. Niciodată nu ne 
ajungea ce primeam la masă, așa că, la prima strigare, toţi se repezeau să prindă măcar o 

lingură de fasole în plus. Dar locotenentul Stroie îi poruncise bucătarului să dea la toți 
porții egale. El era întotdeauna ultimul care îşi primea porția pentru a se asigura că s-au 
hrănit toți pe cât posibil. Pentru aceasta și multe altele, era respectat de toți. Învățaserăm 
cu toţii să nu-i ieşim din cuvânt. „Măi băieţi, ne spunea uneori seara, o să răzbim şi o să 
ne întoarcem cu toţii acasă.” Când ne zicea așa, ni se luminau ochii la gândul celor dragi 
pe care îi lăsaserăm acasă şi de care ne era așa de dor. Într-o noapte, în timp ce dormeam 
pe jumătate, așa cum ne obișnuisem de când intraserăm în război, am fost treziți de 
bubuituri din ce în ce mai 
apropiate. „Retragerea!” se 
auzea în jur. Locotenentul 
nostru a strigat: „Ascultati 
comanda la mine! Băieți nu 
rupeți rândurile. Pas alergător 
spre dealul dindărăt.” Am 
ascultat cu toţii de îndată. În 
mai puțin de 20 de minute 
treceam de coama dealului și, 
de acolo, am putut vedea 
puhoiul care s-a dezlănțuit în 
urma noastră. Din celelalte 
plutoane au fost soldaţi care 
nu au ascultat imediat de 
comandanții lor și au rămas în 
urmă pradă ambuscadei. Am 
trecut prin greutăți de 
neimaginat după ce s-a spart 
frontul, dar, după cuvintele 
locotenentului Stroie, am 
răzbit şi am ajuns acasă. Şi 
asta pentru că am învățat să 
ascultăm imediat chemarea. 
N-am să uit asta toată viața. E 
o lecție pe care ar trebui să o 
înveţi și tu, băiete, zise blând 
Moş Daniel. Locotenentul tău 
este mama. Ea te cheamă că 
să îţi dea lucruri bune, să te înveţe, să te crească și să te apere. Chemarea ei este cea pe 
care ar trebui s—o asculti cel mai degrabă pe lumea asta. 

Codruţ rămase pe gânduri. Erau unele cuvinte şi lucruri din povestire pe care nu 
le înțelegea, dar știa prea bine ce voia să-i spună acest bătrân înalt și demn, cu barba albă 
şi ochii blânzi. 

— Vreau să învăţ să ascult, spuse băieţelul încet. 
— Am putea începe chiar acum. Ce-ai zice să n-o mai lăsăm pe mama ta să 
aştepte și să vedem ce bunătăţi ne-a pregătit. Şi ca să fie totul cu se cuvine, cred că ar 
trebui să-i duci o cerere de iertare. 


Codruţ sări în picioare. Uitase cu totul de masă şi de chemarea mamei. 
— Să mergem, zise el cu mult curaj, trăgându-l de mână pe Moş Daniel. 


Mama şi Mircea îi așteptau în prag, impresionați de povestirea la care tocmai 
trăseseră cu urechea, uitând de foame. 

— Te rog, mămico, iartă—mă că nu te-am ascultat, spuse Codruţ cu pocăință în 
glas şi în inimă. Vreau să te ascult de acum înainte. Şi voi veni ori de câte ori mă chemi. 

Iertarea mamei cobori asupra lui printr-un sărut. O îmbrățişare caldă, de bun 
venit, primi și Moş Daniel. Apoi, intrară cu toţii în bucătăria care obosise așteptând cu 
masa plină. Cu siguranţă că urmau mai multe aventuri, mai multe învățături și mai multă 
bucurie cât timp bătrânul cu barba albă și poveştile lui aveau să poposească în căminul 
lor. 


PI PIE 
Am primit în dar un curcubeu 


Era o zi încinsă de soare, dar și de joacă pe imașul de lângă Streia. Copiii 
umpleau aerul de praf și de țipete în timp ce mamele îşi vedeau de treburi prin case și 
prin curți, aruncând din când în când o privire peste garduri pentru a-și veghea puii. La 
un moment dat, cearta izbucni ca un foc între cei mai mici. Nu se ştie exact cine a 
început-o, dar ajunseseră toți să tipe şi se împingeau unii pe ceilalți. În clipa în care, cu 
jucăriile la piept şi cu lacrimi mari în ochi, se pregăteau să-şi ducă necazul acasă, apăru 
din senin lângă ei Moș Pavel, cel care era ca un bunic pentru toți copiii din împrejurimi. 

— Bună ziua, copii! Care-i baiul? Aţi rupt jocul deja? 

— Da”, ce! răspunse cu năduf unul mic și pistruiat. Dacă nu vrea Codrin să-mi 
dea și mie mașinuţa albastră! 

— Cum! sări ca ars băieţelul cu pricina. Că el nici nu a vrut să împartă cu mine 
turta dulce pe care a adus—o de acasă. Şi i-a zis lui Petrică să nu-mi dea morişca lui. 

— Şi ce dacă! se repezi Petrică. El a împins-—o pe soră-mea, Miruna. 

— Păi dacă n-a vrut să mă lase şi pe mine să mă uit la păpuşa ei... 

— E păpuşa mea! se apără Miruna cu un glas subțire, gata să izbucnească în 
plâns. Şi nici Silvia nu mă lasă să mă uit la păpuşa ei. 

— Păi e păpuşa mea, răsună glasul Silviei ca un ecou. 

Aici vacarmul deveni de nesuportat pentru Moş Pavel. Nimeni nu mai putea 
descâlci problema celor mici. 

— Gata! hotărî el. Nimeni nu se mai plânge. Haideţi mai bine să ne așezăm cu 
toții aici, pe iarbă, fiindcă am să vă spun ceva. 

Copiii se îngrămădiră în jurul lui ca un mușuroi de furnici agitate. Știau ei că 
Moş Pavel are câte ceva să le descopere: un cântecel la muzicuţă, vreo vietate 
nemaivăzută pe care a găsit-o prin pădure, o poveste bătrână cât el... 

— Vă propun un târg, zise bătrânul. Dacă vă învoiţi, veți avea de câștigat cu toţii. 

— Un târg? se miră o voce pițigăiată de fetiţă. 

— Ssssst! o repezi un băiat. Lasă-l să ne spună. 

— Acesta e târgul: nu vă mai certaţi, alungaţi toate supărările, vă împăcatţi, 
împărțiți jucăriile cu voie bună și eu vă voi da fiecăruia câte un dar din tolba mea. Va 
învoiţi? 

Auzind de tolba lui Moș Pavel, toate privirile sclipiră ca nişte steluțe jucăușe 
coborâte din cer în ochişorii copiilor. Ştiau ei multe despre tolba aceea de care le vorbea 
bătrânul. Din ea apăreau, când te așteptai mai puţin, cele mai frumoase surprize: un 
fluieraș, un fluture, o bomboană sau un pumn de nuci. 

Prichindeii se întoarseră cu spatele să se sfătuiască. Se auziră câteva râsete 
înfundate, câteva îmbrânceli dar până la urmă curiozitatea învinse. 

— Ne învoim, anunţă hotărât Codrin, care era cel mai mare dintre ei. 

— Bine, zise Moș Pavel. Eu îmi voi găsi loc pe bolovanul de acolo, iar voi veţi 
veni fiecare pe rând să ne sfătuim. 

Joaca se încinse din nou sub soarele care le ardea creştetele. După doar puțină 
vreme, norii negri ai problemelor se adunară din nou deasupra grupului de copii. 

— Dă-mi şi mie mașinuţa ta, se rugă plângăcios un puști de vreo patru ani. 

— Nu se poate. Acum mă joc eu cu ea, zise un băiat zburlit, cu o creastă de păr 
roșcat care îl făcea să semene cu un cocoș din curtea bunicii. 

— Dar ne-am învoit cu Moș Pavel, își continuă pledoaria băieţelul cel dintâi, pe 
care îl chema Dragoș. 

— Ai dreptate, se învoi băiatul cu creastă de cocoș, privind spre Moş Pavel și-i 
înmână jucăria. Ne vom juca pe rând: tu cinci minute, apoi eu cinci minute. 

— Bine, zise cel mic bucuros. 

Între timp, Moș Pavel se sfătuia în taină cu o fetiță blondă, ale cărei codițe 
împletite săreau în sus ori de câte ori chicotea de bucurie. Era clar că aveau ceva foarte 
frumos de împărțit. Când Eliza și codiţele ei blonde se întoarseră în grupul de copii, toate 
fetitele se adunară să admire o păpuşă de porumb, cu păr de mătase roșcată, ochi din 
seminţe de floarea soarelui şi guriță de petală roșie. Era o minunăţie. 

- Te rog, lasă—mă și pe mine să o mângâi, se rugă o fetiță cu ochii negri ca două 
boabe de coacăze. 

— Nici nu încape vorbă! Eşti prea mică și o să o strici. 

— Hm! își drese glasul Moș Pavel. 

Eliza îl privi încurcată şi, amintindu-și de promisiunea pe care o făcuse, zise: 
— Bine! Te poți juca şi tu puţin. 


Voia bună reveni în grupul de fetiţe, iar păpuşa Elizei se plimbă în brațele 
tuturor. Între timp, Petrică cel certăreț era tot numai zâmbet în fața lui Moș Pavel. În mod 
clar îl aştepta o surpriză tare frumoasă. Într-adevăr, după câteva minute, un zâmbet mare 
cât ambii obraji îi acoperea faţa băiatului în timp ce se îndrepta spre prietenii săi. 

— la uitaţi—vă ce am primit, se lăudă el, ridicând sus un fluieraş mic de lemn, 
cioplit de mâinile îndemânatice ale lui Moş Pavel. Tuuuu, tuuuu! 

Imediat, copiii se adunară în jurul lui și își trecură degetele peste minunea pe 
care tocmai i—o dăruise bătrânul. Când următorul băiat veni cu un şuier din pană de 
gâscă, toti copiii ar fi vrut câte unul la fel. 

— Mai bine faceţi o orchestră, îi îndemnă Moș Pavel în timp ce făcea o coroniță 
de flori pentru Claudia, o prințesă de cinci ani cu păr castaniu și ochi căprui, catifelaţi. 

— O orchestră? Cum adică? își strigară veseli curiozitatea cu toţii. 

— Uite așa: unul cântă la fluier, altul bate toba pe un trunchi de copac, alţii bat 
din palme şi cântă, iar eu voi cânta la frunză. 

— Cum aşa, la frunză? 

Moș Pavel nu mai 
aşteptă să fie rugat. Căută o 
frunză tare, o prinse între 
mâini Şi începu să cânte un 
cântecel vesel. Toţi copiii 
începură să bată din palme, 
iar Petrică încercă să-l imite 
la fluieraş. Era cam fals 
cântecelul, dar aşa, plin de 
veselie, suna îngereşte. Pe 
măsură ce toți copiii erau 
prinși în orchestra ad-hoc, 
Moș Pavel se îndepărtă spre 
bolovanul lui pentru a 
meșteri alte surprize. Pe 
rând, din tolba cea ponosită 
și bătrână aproape cât el, se 
iviră un arc, un cățeluş 
sculptat în lemn moale, un 
fluture de pene, vreo trei 
mingi de castane, încă două 
păpuşele de porumb, o 
curelușă din paie de grâu şi 
multe alte daruri minunate. 
Toate au fost primite cu cea 
mai mare bucurie de către 
copii ȘI apoi — mai ușor sau 
mai greu — împărțite cu 
ceilalţi. Învoiala era învoială. 
Deși înainte de a veni Moș 
Pavel le era greu să se 
înțeleagă și să fie darnici, după câtva timp petrecut cu minunăţiile lui, au descoperit că 
era mult mai frumos să împartă toate jocurile. Veselia se aciuase între ei și nu-i lăsa să 
plece acasă. Totuşi, în timp ce ultimul băieţel se sfătuia cu Moş Pavel, niște nori negri se 
lăsară peste câmpie și peste sat, amenințând cu glas de tunet. 

— E vremea să mergeţi acasă, dacă nu vreţi să vă prindă ploaia, îi sfătui bătrânul 
pe toti. 

Copiii se risipiră printre casele care țineau norii proptiți în hornuri. Parcă erau 
frunze colorate bătute de vânturile toamnei. Purtau veselia cu ei și îşi arătau cu mândrie 
darurile primite. 

— Uite, mamă ce am primit de la Moş Pavel, se auzea aproape în fiecare curte 
măturată de vânt și de primii stropi de ploaie. 

— Măi, da” tare vă mai alintă! Să-i dea Dumnezeu sănătate, răspundea vocea 
obosită a câte unei mame. 

Doar el, cel din urmă băiat, nu primise niciun dar. Se îndreptă cu pași repezi spre 
casă. Mama îl aştepta în prag cu un prosop ca să-i șteargă ploaia de pe păr şi de pe ochii 
jucăuși. În timp ce furtuna se dezlănţuia cu toată puterea arşiţei de mai devreme, el, cel 
din urmă băiețel, se urcă pe pervazul 
ferestrei şi își lipi năsucul de geam. 
Cât a durat căderea de apă, a privit 
nerăbdător cum fiecare strop de ploaie 
mângâie acoperișurile, frunzele, 
gardurile şi apoi adapă praful însetat 
al drumului. La fel de repede cum a 
venit, furtuna fugi în depărtare cu 
negreala ei. În urmă, se arătă întâi 
timidă, şi apoi din ce în ce mai aprinsă 
și mai veselă, o eșarfă arcuită de 
culori, cu tălpile în două zări, acolo pe 
unde treceau leneş Neagra și un râu 
căruia nu-i știa numele. 

— Mamă, strigă el cu glasul 
acoperit de emoție şi cu nasul 
nedezlipit de fereastră, toți copiii au 
primit azi daruri de la Moş Pavel. 

Mama se apropie de el şi-i 
așeză un sărut pe pleata moale şi arsă 
de soare. 

- Ce om minunat e Moș 
Pavel! Întotdeauna a ştiut să bucure 
copiii. Ai primit și tu ceva de la el? 

- Da, zise băieţelul cu ochii 
legați de priveliștea de dincolo de 
fereastră, de parcă ar fi fost un Noe, 
redescoperind o promisiune. Am 
primit în dar un curcubeu. 

Sebi deschise ochii şi văzu deasupra sa faţa unei doamne îmbrăcate în verde. 
„Cu siguranţă că visez încă”, gândi el și închise ochii la loc. După câteva secunde, când 
se aventură din nou să privească, fata doamnei necunoscute era tot acolo. 

- Mă auzi? întrebă ea. 

Sebi dădu din cap că da. 

— Poţi să vorbeşti? 

— Cine eşti? prinse curaj băieţelul să întrebe. 

— Mă numesc Ana şi sunt asistentă medicală. 

— Sunt la spital? se sperie Sebi. 


PI RIES 
- Nu încă. Eşti în ambulanţă. Ai suferit un accident de mașină. Îţi aminteşti? 
Imediat, Sebi își aduse aminte tot ceea ce se întâmplase de dimineață. Micul 

dejun, îmbrățişarea mamei înainte de plecare, sosirea microbuzului de la grădiniţă, 

călătoria prin oraş şi... accidentul. Da, fusese un zgomot mare, o bufnitură și țipete. Apoi 
totul se făcuse întuneric, iar Sebi se trezise abia acum, în ambulanță. 
— A fost un accident mare, spuse el și lacrimile începură să-i curgă pe obraji. 


Vreau la mama. 
— O să vină cu siguranță imediat ce va fi anunțată. Dar va trebui să ne ajuţi ȘI tu. 


Vrei? 

Sebi încuviință. 

— Mai întâi spune-mi dacă te doare ceva. 

— Umărul. 

— Ai o vânătaie şi o contuzie acolo, dar nu cred că e nimic rupt. Altceva te 
doare? 


— Nu. 

— Poţi să-ți mişti mâinile? 

Sebi ridică braţele. 

— Dar picioarele? 

Băieţelul îndoi genunchii. 

— Bravo! Eşti un băiețel tare curajos. Nu încerca încă să te ridici. Vom ajunge 
imediat la spital și acolo medicii te vor verifica pentru a se asigura că ești bine şi nu ai 
alte răni. După aceea te vei putea ridica. E bine că nu te doare nimic în afară de umăr. 

— Nu mă doare nimic altceva. 

— Acum, poți să-mi spui cum te numești? 

— Sebi. 

— Îţi ştii numele întreg? 

— Sebastian Condrea. 

— Bravo! Și cum o cheamă pe mama ta? 

— Emilia Condrea. 

— Stai să—mi notez. Şi pe tatăl tău? 

— Lavinius Condrea. 

— Și unde stai? 

— Pe strada lon Budai Deleanu, numărul 12. 

— Ce băiat mare ești! Ţi-ai amintit repede toate astea. Câţi ani ai? 

— Şase ani Și două luni. 

— O să căutăm numărul de telefon de la adresa aceasta şi o să îi anunţăm pe 
părinţii tăi cât mai repede. 

— Ştiţi, începu timid Sebi, eu știu pe de rost numărul de telefon al mamei. L-am 
învățat când am început să merg la grădiniță, anul trecut. 

— Serios? Grozav! Poţi să mi-l spui? 

— 0748906876. 

Asistenta formă numărul şi Sebi o auzi vorbind cu mama sa: 

- Alo! Doamna Miruna Alexandrescu? Mă numesc Ana Pintilie. Sunt asistentă 
medicală la stația de ambulanță. Aţi primit un telefon de la poliţie? Nu? Nu vă speriați 
doamnă. Aveţi un băieţel pe nume Sebi? A avut un accident de mașină. Da, e în viaţă şi 
cred că e destul de bine. Nu are nicio rană majoră observabilă. Acum intrăm pe poarta 
spitalului de copii. Va fi la secţia de urgente. Da, vă așteptăm. 

— Vine mama? întrebă Sebi îngrijorat în timp ce lacrimile îi ţâșniră iarăși 
nesupuse pe obraji. 

— Vine, puiule. Nu te îngrijora. A spus că va veni imediat. Uite! Am ajuns. Nu te 
mișca. O să te scoatem imediat din maşină. 

În timp ce doi infirmieri îl scoteau pe Sebi din mașină pe o targă mare, asistenta 
Ana Pintilie îi informa repede pe medicii de la urgență despre starea sa. Deşi a fost foarte 
atent, băieţelul nu a înțeles mare lucru. I se părea că medicii vorbesc în altă limbă. 

După ce a fost adus la camera de urgenţă, Sebi a trebuit să răspundă iar la o serie 
de întrebări și apoi a fost dus într-o sală mare în care l-au așezat pe un pat mișcător, care 
a intrat într-un tub mare în care se auzeau zgomote. Medicii, foarte atenţi și grijulii, i-au 
explicat că acel tub mare se numește computer tomograf și îi va face fotografii la creier, 
pentru a vedea dacă nu este lovit acolo. 

— Dar nu mă doare capul! a protestat Sebi. 

Totuşi n-a avut încotro. A trebuit să stea cuminte cât timp a durat toată 
investigația. Apoi, după ce l-au asigurat că totul este bine, medicii l-au lăsat cu o 
doamnă asistentă foarte drăguță, despre care a aflat că o chema doamna Sabina. 

— Vino cu mine, îi spuse ea. O să te duc într-un salon liniștit, unde îi vei putea 
aştepta pe părinții tăi. 

— Vine mama? întrebă încă neliniștit Sebi. 

— Sigur că vine, îl asigură doamna Sabina. Poliţiştii care au sosit de la locul 
accidentului ţi—au găsit rucsacul și au telefonat încă o dată mamei tale. Ea și tatăl tău 
sunt pe drum deja dar, din cauza aglomerației, o să mai dureze puțin până ajung. 

Pe hol era mare înghesuială. Din camerele pe lângă care treceau se auzeau 
plânsete de copii şi voci alertate. 

— A fost un accident foarte grav, îi explică doamna Sabina. Un autobuz plin a 
lovit microbuzul în care erai tu și alte trei mașini. Mulţi copii care mergeau la școală sau 
la grădiniţă au fost răniți serios. Tu ai scăpat ca prin minune. Poliţiştii care te-au scos din 
maşină spun că nu le venea să creadă că eşti în viaţă. 

Cuvântul „minune” îi atrase atenţia lui Sebi. Mama îi povestise uneori despre 
minuni dar nu i se întâmplase niciodată să trăiască el însuşi una. Oare faptul că scăpase 
cu bine din acest accident teribil era tot o minune? Îi veni să zâmbească. Se simţea de 
parcă primise un dar extraordinar şi chiar așa era. 

După ce doamna Sabina ieși din salon, Sebi rămase liniștit pentru câteva clipe 
privind tavanul de parcă ar fi vrut să descopere cerul de dincolo de el. Apoi, simțindu-se 
cuprins de nerăbdare, se ridică și începu să cerceteze tot ceea ce putea găsi împrejur. 

Salonul era alb, luminos și gol. Se uită cu atenţie la paturi, cotrobăi prin sertarele goale 
ale noptierei de lângă el, apoi ieși pe hol. Se părea că nimeni n-avea timp să-l observe 
pe băiatul mic, cu ochii căprui care se plimba încet pe coridoare. Cu toţii alergau încoace 
și încolo încercând să-i ajute pe cei răniți. La un moment dat, o uşă se deschise chiar în 
timp ca Sebi trecea prin faţa ei și două doamne în halat alb — medici sau asistente — ieșiră 
grăbite, în timp ce dinăuntru răzbăteau strigătele unui băiat. 

— Oare ce—o fi atât de important înăuntru? se întrebă Sebi și, pentru că nimeni nu 
părea să-l observe, se strecură pe ușa întredeschisă. 

Camera în care tocmai intrase era mai mică decât salonul lui, iar în mijloc se afla 
un pat înalt pe care se zbătea un băiat de vreo doisprezece ani. 

— Auuuu! Lăsaţi-mă în pace! striga el cât îl țineau puterile. Nu vreaaaaaau! 

— Stai liniştit! Trebuie să ne laşi să te ajutăm, încerca să-l convingă o doamnă în 
halat alb. Îţi promit că o să fie bine. 

Dar băiatul părea să nu audă ce i se spunea și continua să tipe. Lui Sebi i se făcu 
milă de el și se apropie timid de pat. Chiar atunci, doamna care se lupta cu bolnavul îl 
observă pe intrus: 

— Tu nu ar trebui să fii aici. Ce s-a întâmplat cu tine? Te simţi rău? întrebă ea 
preocupată dar severă. 

Sebi dădu din cap că nu. 

— Atunci trebuie să mergi imediat în salonul tău, îi porunci ea şi mai serioasă. 

Dar Sebi nu s-ar fi dat dus de acolo. Ceva îl ținea aproape de băiatul care se 
chinuia în faţa sa. 

— Aş vrea să mai stau doar un minut, spuse el încet. 

Se apropie mai mult şi începu să-i mângâie încet pe un picior şi să-i cânte un 
cântecel cu care mama îi alina adesea durerea când se întâmpla să cadă și să-şi julească 
genunchii sau când îl durea burtica. 

— Cum îl cheamă? întrebă Sebi cu un pic mai mult curaj. 

— Lorin, îi răspunse asistenta. 

— Lorin, îmi pare rău că ai fost rănit. Îi şopti el. Te doare rău? 

Surprinzător, Lorin se întoarse spre el și îl privi printre lacrimi, spunându-i „da” 
din priviri. Asistenta îi privi mirată pe cei doi băieți care reușiseră să se înțeleagă unul pe 
celălalt în toată agitația care domnea la secția de urgență. Când ușa se deschise și în ea 
apărură doi bărbaţi îmbrăcaţi în verde, asistenta le spuse: 

— Nu mai este nevoie să interveniţi. Acest băiețel a reușit ceea ce noi ne 
chinuiam de mai bine de două zeci de minute. 

Apoi ea se întoarse din nou spre Sebi: 

— Acum chiar trebuie să te întorci în salonul tău. Îl vom pregăti pe Lorin pentru 
operaţie. Este rănit grav și ne grăbim să-l ajutăm. 

— Ce e aceea operaţie? se interesă Sebi. 

Nimeni nu mai avu timp să-i răspundă. Mai târziu avea să afle de la părinţii săi 
ca o operaţie este un mijloc complicat prin care medicii îi tratează pe oamenii Care au o 

rană în interiorul corpului. Atunci, pacientul (adică persoana bolnavă) este adormit și 
apoi medicii taie pielea cu un cuţit subțire, numit bisturiu, și repară problema dinăuntru. 
Apoi cos cu atenţie totul la loc și, peste ceva vreme, pielea se lipeşte foarte bine. O 


operaţie e foarte complicată și numai medici care au învăţat mult pot s—o facă. Pare greu 
și dureros, dar, de cele mai multe ori, este singurul mod de a salva un om. 


Sebi mai rătăci un timp pe culoar și apoi nimeri într-un salon în care nu era 
decât o fetiță, culcată pe patul de la fereastră, care plângea încet. Sebi se apropie de ea și 
o salută. Fetiţa nu răspunse şi Sebi observă că avea niște bandaje pe față. 

— Pe mine mă cheamă Sebi. Pe tine cum te cheamă? întrebă el mai departe. 

— Nu pot să văd, spuse fetița printre suspine. 

Sebi se urcă în pat alături de ea şi o luă de mână. 

— Nu-i nimic, o să stau eu cu tine. 

— Mulţumesc, spuse fetița un pic mai liniștită. Te rog să—mi spui ce se întâmplă. 
Mi-e atât de frică. Unde suntem? 

— Suntem într-un salon de la spitalul de copii, începu Sebi. Eu am ajuns aici 
pentru că am avut un accident de maşină. 

— Un accident? A fost grav? întrebă fetita preocupată uitând să mai plângă. 

— Da, aşa mi-a spus doamna Sabina, asistenta. 


— O ştii pe doamna Sabina? E foarte drăguță, spuse fetița, al cărei nume era 


Bianca. Vorbeşte mereu calm și frumos. 
Şi Sebi era de acord cu aceasta. 
— Din cauza accidentului e așa agitaţie și se aud multe glasuri? întrebă Bianca. 


Povestește-—mi, te rog. 
Şi Sebi îi povesti tot ce știa despre accident, despre ambulanţă și despre Lorin. 


Aşa îi găsi doamna Sabina, care îl căuta disperată pe băieţel. 
— Aici erai? Te caut de un sfert de oră. Au venit părinţii tăi să te ia acasă. 
— A stat cu mine și mi-a povestit, îi luă apărarea Bianca. Nu a făcut nimic rău. E 


un băiat cuminte. 
— Știu că e un băiat cuminte. De altfel, cred că e un băiat cu o inimă mare și cu 


un talent special. 
— Cum adică? întrebă Bianca foarte curioasă. 
— A reușit să te facă pe tine să zâmbeşti și să uiţi de plâns. Asta e chiar o minune. 


Bianca zâmbi. 
— N-aș vrea să plece, spuse ea. 
— Voi reveni foarte des să te văd, o asigură Sebi. 
— Promiţi? 
— Promit! 
Și Sebi s-a ţinut de promisiune. Cât timp Bianca a stat în spital, el a vizitat-o 


împreună cu părinții o dată la două zile. Aceste vizite au fost începutul unei frumoase 
prietenii. Mai târziu, după mulți ani de studiu la şcoală și la facultate, Sebi a revenit la 
spitalul pentru copii, dar nu ca bolnav, ci, ca medic — un medic foarte bun și iubit de toți 
pacienţii, pe care cei care îl cunoşteau îl numeau „doctorul-minune”. Și aceasta pentru 
că întotdeauna găsea cele mai bune metode pentru a vindeca pacienţii dar şi cele mai 
atente cuvinte pentru a-i alina. 

Tibi era în expediţie la bunici şi se simţea de parcă ar fi fost oaspete în Tara 
Prichindeilor. Sora lui cu cinci ani mai mică, cei patru veri (toţi mai mici de şase ani) și 
alți copii de-o șchioapă de prin vecini nu făceau decât să-l sâcâie din zori și până-n 
seară. Nu putea să iasă în curte sau pe strada Petrești, unde locuiau bunici, fără să fie 
urmat de un cârd de puşti care-i cereau să se joace cu ei, să le dea tot ceea ce avea în 
mâini sau în buzunare, să le admire jocurile și năzbâtiile. 


— Joacă-te cu noi! Era refrenul care se auzea de fiecare dată când își găsea vreun 
colțişor de livadă în care să citească sau să se joace cu maşinile lui preferate. 
— Mai jucaţi-vă și singuri! Le răspundea Tibi posac. 

— Hai cu noi că ne plictisim, îi răspundeau ei. 

— Cum vă plictisiţi? Că eu sunt unul singur dar voi sunteți mulți. 

— Da, dar tu ştii multe jocuri. 

— Păi şi voi aveţi multe jucării. 

— De unde multe! Se dezvinovăţeau cei mici. Câteva maşinuţe stricate și două- 
trei mingi, o păpuşă fără cap, un joc descompletat... 

Dezbaterile durau la nesfârşit. Într-un final, Tibi ajungea în vreo curte plină de 
Jucării împrăștiate și încerca să-i convingă pe ceilalți copii să se Joace singuri. Sau, când 
nu avea nici un chef de așa ceva, le dădea tot felul de sarcini stupide doar ca să-i țină 
ocupati: 

— Duceți-vă și aduceți—mi trei pietre mici și lunguieţe. Cine o găseşte pe cea mai 
lungă, câștigă. Sau: Faceţi un trenuleț şi mergeţi până la capătul străzii şi înapoi. Şi să 
opriți în staţie la fiecare poartă. 

Copiii găseau amuzante toate aceste porunci și le ascultau chicotind. Totuși, ele 
nu-i dădeau lui Tibi decât puţine momente de răgaz, fiindcă prichindeii se întorceau mai 
hotărâți să-l tragă înspre locurile lor de joacă. Povestea asta se repeta în fiecare zi până 
când, aflat în curtea vecinilor de peste drum, o idee strălucită i se agăţă printre gânduri și 
nu-i dădu pace. Parcă s-ar fi găsit pe un câmp de bătaie unde îşi aveau tabăra Marius şi 
George, doi frați gemeni și sora lor mai mică, Iuliana, o prinţesă şotioasă de patru ani, cu 
părul arămiu și ochi strălucitori. La fiecare pas se împiedica de câte o roată sau o portieră 
de maşinuţă, un dulăpaş pentru păpuși, un pistol cu apă spart sau vreun animal de pluş 
fără picioare. Privind la tot dezastrul acela, își aminti de nenumăratele lecţii ale mamei 
care se chinuia să-l înveţe să fie ordonat și să-și păstreze frumos jucăriile. Oare de câte 
ori nu se prefăcuse surd la toate promisiunile și amenințările doar pentru a vedea ce se 
găseşte în interiorul unei jucării noi? 

Se aplecă și culese de jos o bucată din ceea ce fusese cândva un tractoraş cu 
remorcă. 

— Ce s-a întâmplat cu ăsta? întrebă Tibi. 

— Ei, o nimica toată, răspunse repede Marius. A avut un accident de circulație. 

— Care accident! se repezi răstit George. Marius mi l-a trântit de pietroiul de la 
poartă fiindcă nu voiam să i-l dau lui să se joace. 

— Și acum sunteţi chit. Nu vă mai puteţi juca niciunul cu el. E mai bine așa? 

— Nu, recunoscură cei doi mormăind cuvântul. 

— Şi cu ăsta ce e? își continuă Tibi interogatoriul luând în mână capul a ceea ce 
fusese odată un ursule de pluș. 

— Marius şi George au jucat fotbal cu el, se repezi Iuliana să răspundă. 

— Asta după ce tu și cu Alina i-aţi făcut operaţie cu foarfeca din bucătărie, 
completară cei doi raportul năzbâtiilor. 

Tibi privi trist în jur. Până cu puţin timp în urmă, așa arăta orice curte în care se 
juca el. Acum, însă, toate resturile aruncate prin podul bunicilor sau în sacii de gunoi, 
începură să-l doară. Privind harababura din jur nu putea scăpa de gândul că ar putea face 

ceva de folos, ceva care să schimbe situația şi să răscumpere toate jucăriile pe care le 
stricase de-a lungul celor 12 ani ai săi. 

— Am o idee! le spuse el copiilor adunaţi la joacă. Astăzi vom face ceva grozav. 

— Ce idee? se aprinseră cu toții de entuziasm. 

— Vă povestesc imediat. Până atunci, Marius şi George, voi căutaţi o roabă sau 
un cărucior. lar tu, Iuliana, cheamă-i pe toţi în capătul străzii. 

În câteva minute, o armată gălăgioasă de copii mărșăluia spre capătul străzii. 
Tibi se grăbi spre casa bunicilor, unde o găsi pe Anastasia, surioara sa, în mijlocul unei 
petreceri de păpuși. 

— Am nevoie de ajutorul tău, îi spuse el fără nici o explicaţie și surioara lui își 
părăsi imediat prietenele tăcute. 

Tibi o prinse de mână şi se grăbiră spre magazia de lemne. Acolo se sfătuiră 
pentru câteva minute și apoi Tibi se îndreptă spre garajul bunicului, în timp ce Anastasia 
alergă spre marginea drumului. 

— Atenţie, începu ea să strige când ajunse la grupul de copii, toată lumea atenţie 
la mine! Tibi ne-a cerut să aducem toate jucăriile stricate în curte la noi. O să jucăm un 
Joc nou. 

— Ce fel de joc? se interesară unii mai Curioși. 

— E secret, zâmbi Anastasia şiret. Veţi afla atunci când le veţi aduce. 

În scurtă vreme, înspre curtea bunicilor lui Tibi începu să curgă cu tot felul de 
jucării, gunoaie și nimicuri. Copiii le aduceau în braţe, în cutii sau în roaba pe care o 
împrumutaseră Marius și George și le aruncau peste mormanul care creştea văzând cu 


ochii în fata magazie. Între timp, Tibi aduse din casă o placă subțire de carton pe care 
scrisese cu litere mari de tipar: ATELIERUL DE JUCĂRII. 

— Începând de astăzi, aici este Atelierul de Jucării, anunţă el serios. Aici vom 
repara jucăriile vechi şi vom face altele noi împreună. Apoi le vom împărți cinstit sau le 
vom dărui sau le vom vinde împreună. 

— Şi cum vom face jucării adevărate din stricăciunile astea? întrebă luliana 
neîncrezătoare. 

— Mai întâi le vom alege, spuse Tibi. Rotile acolo, alte părţi de mașini dincoace, 
păpușile şi jucăriile de pluș aici iar mai încolo cuburile și formele de toate felurile. Eu 
voi aduce câteva lăzi în care să le punem. 

Toată grupa se porni la lucru și peste foarte puţin timp, toate jucăriile erau 
așezate în cutii, pe categorii. Pe urmă, se împărțiră în echipe, fiecare după preferinţe. 
Echipa mecanicilor căuta piese care se puteau potrivi împreună pentru a forma o maşină, 
echipa spălătonilor curăța toate jucăriile murdare într-un lighean mare cu apă, echipa 
păpușarilor aduna părțile păpușilor și le lipea sau cosea împreună, echipa croitorilor 
făcea haine pentru păpuşi sau săculeți pentru jucării, în timp ce echipa tâmplarilor 
construia căsuțe și garaje din toate piesele care puteau fi refolosite. Era o adevărată 
fabrică în care micii muncitori se străduiau din greu să construiască ceva frumos din 
fiecare bucată pe care o stricaseră. 

În zilele următoare, molipsiţi de curajul copiilor, părinţii și bunicii se alăturară 
Atelierului de Jucării pentru a ajuta la treburile mai grele și aduseră tot felul de materiale 
de care era nevoie: pânză, și dantelă, lipici, cuie, şuruburi și altele. În curând, pe rafturile 
Atelierului de Jucării se înşiruiau cuminţi mai bine de treizeci de creaţii. Niciuna dintre 
ele nu era ceea ce fusese odată, dar fiecare era tare frumoasă în felul ei. Copiii le admirau 
în fiecare seară înainte de a pleca spre casele lor și de fiecare dată când aveau ocazia. 
Lucrau câte două ore în fiecare zi dar aceste două ore schimbaseră faţa întregii străzi. 
Curțile erau curate, jocurile erau mai cuminţi iar copiii mai grijulii. Ori de câte ori se 
întâmpla câte un accident cu vreuna dintre jucării, cu toţii se repezeau să o repare şi, dacă 
nu era posibil, o duceau degrabă la atelier. Chiar și Marius și George, care dețineau 
recordul la jucării sparte, se purtau acum cu grijă cu tot ceea ce aveau. Dacă se întâmpla 
să izbească vreo maşinuţă, spuneau: 

— Ai grijă! Doar ştii ce greu se repară o jucărie. 

Sfârşitul vacanței îi găsi pe toți pregătind cu bucurie un Târg al Jucăriilor. A fost 
unul dintre cele mai renumite evenimente petrecute pe strada Petrești pe care și l-au 
amintit cu toții multă vreme. Povestea Atelierului de Jucării s-ar fi trecut, probabil, odată 
cu trecerea vremii dacă, peste mai mulți ani, n-ar fi apărut la muzeul din localitate, un 
tablou care-i purta numele şi care înfățișa un grup de copii meşterind în fața vechii 
magazii de lemne. Autorul tabloului era un pictor foarte talentat care, pe vremea când 


fusese copil, adunase toţi copiii vecinilor sub panoul pe care scrisese cu litere de tipar: 
ATELIERUL DE JUCARII. 


Casa bunicilor a fost plină de poveşti 


Oricine știe că cele mai frumoase povești se spun și se află în serile friguroase de 
iarnă, când oamenii se adună la gura sobei, în fata șemineului sau, pur și simplu în jurul 
unei mese, la o cană de băutură caldă. La cei șase ani ai săi, Horia învățase deja această 
lecție așa că, ori de câte ori se ivea o astfel de ocazie, lăsa orice joc și urmărea cu 
încântare poveștile celor mari. Într-o seară cernută cu ninsoare liniștită, după ce toți îşi 
terminaseră lucrul prin curte — cei mari la curățat curtea iar cei mici la construit cazemate 
și oameni de zăpadă — focul din şemineu îi strânse aproape, la o cană de ceai sau de 
lapte, după gust. 

— Ce bine să te revăd, bătrâne prieten, glumi bunicul Sandu, mângâind marginea 
caldă, sculptată frumos a șemineului. 

— Cu cine vorbeşti, bunicule? îl stârni Horia la vorbă. Că nu avem nici un 
musafir în seara asta. 

Bunicul zâmbi ştrengar către nepot. 

— Uite, mai depănam o amintire cu prietenul meu, Domnul Şemineu. 

— Ce prieten mai ai, bunicule! îl ironiză Melania, sora mai mare a lui Horia. ÎI 
cam vizitezi în fiecare zi. Dar el pe tine... nu prea. 

— E un prieten foarte drag, răspunse bunicul aproape serios. Dacă ar putea vorbi, 
v-ar povesti o mulțime de întâmplări pe care le-am trăit chiar aici. Ştie despre mine mai 
multe decât toți prietenii mei. 

— Mai multe şi decât bunica? se trezi Horia întrebând cu voce tare. 

— Ei, asta nu! Bunica ta e specială. Ea ştie cele mai multe. 

Bunica îi trimise un zâmbet drag din partea opusă a sufrageriei. 

— Dar, continuă bunicul, în casa asta am trăit multe dintre cele mai importante și 
mai frumoase întâmplări din viaţa mea. 

— Care a fost cea mai frumoasă dintre ele? întrebă Melania. 

— Nu știu dacă aş putea alege una anume. Sunt multe amintiri care și acum îmi 
încălzesc inima. Îmi amintesc de ziua în care ne-am mutat aici. Totul în jur era în 
paragină, curtea era acoperită de bălării, gardul se dărâmase în partea dinspre deal și 
dintre toate camerele, doar una era locuibilă. Arăta îngrozitor dar pentru noi era un 
adevărat palat. Mai ţii minte, Marie? 

— Da, preluă bunica firul amintirilor. Nu erau nici măcar geamuri la ferestre cu 
spărtură mare în zid. Dar pereţii erau acoperiţi cu tapet de mătase iar şemineul era la 
locul lui, rămășițe din vremea când această casă era reședința cochetă a unei mari familii. 
Între timp, fusese vândută de atâtea ori și ultimii proprietari luaseră tot ceea ce se putea, 
chiar şi podeaua. 

— Dar eram atât de fericiţi să avem casa noastră încât nu ne păsa de toate astea, 
continuă bunicul. Îţi mai amintești? 

Nepoţilor li se părea că povestea era un fel de lume care îi cuprindea pe bunici şi 
în care ei, cei mici, priveau printr-un binoclu îngust. Părinţii ascultau pentru a nu ştiu 
câta oară povestea, dar nu erau nicidecum plictisiti. 

- Da, priveam în fiecare dimineaţă la spărtura din zid şi vedeam în ea o terasă 
frumoasă, cu trandafiri agăţători şi tufe de liliac, îşi aminti bunica de visele pe care le 
aveau pe atunci. 

— Păi chiar așa și este. Se miră inocent Horia. 

Sufrageria răsună de râsetele tuturor. 

— Aşa e pentru că bunicul tău a transformat un vis în realitate, îi explică bunica. 
Ce surpriză a fost! M-a trimis pentru două săptămâni la mama mea pe când Călin avea 
doar un an ȘI, atunci când ne-am întors, terasa era gata. Muncise în fiecare zi, după ce se 
întorcea de la serviciu până noaptea târziu ca sa o termine. A fost unul dintre cele mai 
frumoase daruri pe care le-am primit. 

— În anul următor, am plantat tufele de liliac şi Călin le-a pus în pământ cu 
mânuţa lui. Și tot atunci am sădit 
pomii din livadă. Toţi au acum 
peste 30 de ani. 

— Aşa sunt de bătrâni? se 
miră din nou Horia. 

— Nici pe departe la fel 
de bătrâni ca noi, răspunse 
visător bunicul Sandu. Şi nici pe 
departe la fel de bătrâni ca 
stejarul de lângă foișor care a 
căzut peste casă la furtuna din 
1973. A dărâmat cu totul peretele 
din spate al bucătăriei şi o bucată 
din acoperiş. 

— Şi ca să se răzbune pe 
el, bunicul tău a angajat un 
tâmplar care l-a folosit pentru a 
construi ușa dinspre grădină. Tot 
el ne-a construit și scările 
interioare și balustrada de la 
balcon. 

— Si pe urmă a venit în 
vizită maestrul Mandea. Interveni 
şi tatăl în povestea bunicilor. 

- Un om minunat! 
completă bunica. Era prieten din 
copilărie cu Sandu şi a venit într- 


o vară la noi pentru că era tare bolnav. Avea nevoie de aer curat și de liniște iar 
apartamentul lui din capitală tocmai asta nu-i putea oferi. Stăteau de vorbă până seara 
târziu pe terasă și, într-o noapte, când a urcat scările, s-a înţepat în balustrada de lemn 
neşlefuit pe care nu avusesem nici timp și nici bani să o înlocuim. A doua zi dimineaţă l- 
am găsit măsurând scările. A plecat fără să ne explice prea multe și pe la prânz s-a întors 
cu o maşină încărcată cu lemn de cireș. Era o avere pe vremea aceea și ne-am grăbit să-i 
spunem că nu ni-l puteam permite. Îmi amintesc ca azi cum și-a zburlit barba spre noi 
spunând scurt: „Acesta va fi darul meu pentru voi!” În aceeași zi s-a apucat de lucru și a 
muncit din greu timp de o lună. A ieșit o lucrare superbă, ultima pe care a realizat-o 
vreodată. De fiecare dată când mă sprijin de ea, parcă îl văd pe Mandea în genunchi pe 
scări, aplecat deasupra ei. Toţi musafirii care ne-au trecut vreodată pragul au admirat-—o. 

Horia își aruncă privirile spre balustrada cu forme rotunjite, ornată cu struguri şi 
frunze din lemn de cireș. Se întrebase întotdeauna cum de au găsit bunicii statuia de 
lemn care înfățișa cei doi copii îmbrățişaţi și cum de au reuşit s-o pună pe balustradă, 
acolo unde scările formau un cot. Acum, fiindcă aflase că întreaga balustradă fusese 
sculptată de un mare artist chiar aici, în casa bunicilor, statuia lui dragă căpătă și mai 
multă valoare. 

Se făcuse târziu și bunicii porniră spre dormitor de mână, sprijinindu-se unul pe 
celălalt, așa cum le era obiceiul. Horia le ură „Noapte bună!” şi privi cu drag în urma lor. 
Pe urmă, admiră încă o dată șemineul, uşa de la intrare, terasa şi balustrada scărilor care 
duceau la etaj. 

— Casa bunicilor a fost plină de povești, gândi el. De asta e atât de frumoasă. 


Casa părinţilor e plină de probleme 


A mai trecut un an peste întreaga familie Codrescu şi casa bunicilor a îmbătrânit 
şi mai mult. E mai bătrână decât bătrâneţea lor. Din ce în ce mai des, Horia își surprinde 
părinţii aşezaţi la sfat pe banca din grădină sau pe canapeaua din sufragerie. 


— Iarăşi s-a ars becul din hol. Cu siguranţă trebuie refăcută instalaţia electrică, 
constată tatăl trist. 

— Şi uşa de la debaraua din holul de sus s-a prăbuşit azi dimineaţă. Trebuie 
înlocuită. continuă mama lista defecțiunilor. 

Până și Melania a devenit nemulțumită. 

— Ușa de la camera mea nu se mai închide deloc. Nu pot sta cu un scaun în ea 
până îmbătrânesc. Trebuie reparată. 

Ascultându-i, Horia se gândește: „Casa părinţilor e plină de probleme. De ce nu 
le rezolvă oare?”. 

Totuşi, febra renovării a fost declanșată de mama care, în timp ce spăla vasele, 
s-a trezit inundată fără veste de o țeavă spartă la bucătărie. 

— Nu se mai poate! A declarat ea. Trebuie să începem reparaţiile! 

De atunci, toată casa e dată peste cap. Mobila e strânsă în mijlocul camerelor și 
acoperită cu folii, ușile sunt scoase din balamale, covoarele stau clădite cuminţi în pod. 
Camerele copiilor sunt primele la schimbare. Melania se declară încântată de schimbări, 
pe când Horia e nehotărât. Îi plăcea mult camera lui veche pentru că acolo copilărise ȘI 
tata. Până şi patul era același în care 
dormise tata. Dar îi place şi mirosul de 
var proaspăt, mocheta nouă cu străzi 
pentru mașinuțe şi lustra montată 
deasupra patului. În plus, are o mulțime 
de lucruri de învăţat de la echipa de 
muncitori. Până acum a crezut că nu e 
mare lucru să renovezi o casă, dar nu e 
chiar aşa. E nevoie de multă pricepere. 
Chiar și să văruieşti pereţii nu e o treabă 
ușoară. A încercat şi el puţin pe hol, dar 
nu i-a ieșit. Nenea Claudiu, zugravul, a 
trebuit să refacă tot ceea ce a stricat el. 

Cel mai încântat este de domnul 
electrician. Îl urmăreşte cu atenţie cum 
reface circuitele, montează prize, lămpi, 
un panou electric nou. Are o mulțime de 
întrebări: 

- La ce folosește butonul ăsta? 
De ce sunt trei fire și nu două? Unde 
duc firele astea? 

Domnul Popescu, electricianul, 
are o răbdare de fier și răspunde rar 
tuturor întrebărilor băiatului în timp ce 
mâinile sale lucrează cu precizie. O 
singură dată a fost nevoit să refacă o 
porțiune din reţea pentru ca să suporte o 


sarcină mai mare decât calculase iniţial. 

Odată cu ideile părinţilor, vechea casă a bunicilor trece, treptat, în secolul XXI. 
Ferestrele scorojite sunt înlocuite cu altele, de termopan. Tata le verifică lucrătura, 
bunica le privește ușor dezamăgită iar Melania declară că în sfârșit au și ei niște geamuri 
normale. Ușile scârțâitoare au făcut loc unor surate albe, lucioase și complet tăcute. 

Bucătăria este de nerecunoscut. După multe insistențe și negocieri, bunica s-a dat bătută 
şi a renunțat la soba care a fost înlocuită de un aragaz modern, cu plită electrică. 
Rafturile noi, verde deschis și gresia de aceeaşi culoare, alături de perdeluţele pe care au 
răsărit maci roșii transformă bucătăria într-o prelungire a grădinii. Cu toţii își găsesc de 
lucru prin vecinătate doar ca să o admire. Lucru surprinzător, Melania si Horia se 
ciondănesc pentru că fiecare vrea să spele vasele doar ca să stea în plus în bucătărie. 


Și cele două camere de baie sunt de nerecunoscut. De fiecare dată când intră pe 
ușă, lui Horia i se pare că pleacă într-o excursie la mare, acolo unde totul este azuriu. 

— Era și timpul, zice tata cu năduf, gândindu-se la cele două inundaţii cu care s— 
a luptat numai în ultimul an din cauza ţevilor sparte. 

Mai sunt două echipe ce lucrează la casa familiei Codrescu. Una este alcătuită 
din doi băieţi tineri ce montează cablurile de conexiune la Internet şi antena de recepţie a 
televiziunii prin satelit. Horia îi urmărește peste tot și abia așteaptă să urmărească un 
documentar despre balene, pe care i-a promis de multă vreme că îl vor urmări împreună. 
Cea de a doua echipă este fascinația Melaniei. Un domn în vârstă şi o tânără sunt 
restauratori de la muzeul de Artă, care s-au oferit să ajute balustrada de la scara 
interioară şi şemineul din sufragerie să arate ca noi, fără a pierde nimic din frumuseţe şi 
valoare. E o muncă de migală să cureti și să repari o operă de artă dar după o săptămână, 
balustrada și șemineul arată de parcă ieri ar fi ieşit de sub mâinile artiștilor. Melania este 
atât de încântată încât s-a decis să devină restaurator de opere de artă. 

După ce și ultimul muncitor a părăsit casa, Horia trece din cameră în cameră, 
admirând toate schimbările. Sunt unele camere care au suferit asemenea transformări, 
încât are senzaţia că a nimerit din greșeală în altă casă. Doar în biroul bunicului timpul 
pare să se fi oprit în loc. Pereţii acoperiți de biblioteca imensă, fotoliile mari tapisate cu 
catifea mov şi masa sculptată sunt atât de grele de amintiri încât nu pot fi mutate. 
Bunicul a fost un mare scriitor şi fiecare colţ al biroului are o poveste. E ca un sanctuar 
în care Horia păşeşte întotdeauna cu sfială și admiraţie. 

În rest, lucrurile noi şi cele vechi stau alăturate cuminţi și par să se împace bine. 

— Au bun gust părinții, decide Melania și el e de acord. 

Casa arată mai bine ca niciodată. Are tot felul de instalații moderne dar e tot casa 
lui dragă, cu şemineul bătrân şi balustrada sculptată de un mare artist. În inima lui, așa va 
rămâne mereu. 


Casa copiilor va fi plină de vise 


Casa familiei Codrescu e întotdeauna plină de viaţă. Chiar și atunci când nu au 
invitaţi, camerele răsună de muzică sau voie bună. După marea renovare, oaspeţii s-au 
ținut lanţ. Au venit chiar şi un reporter şi un fotograf care au realizat un articol pentru o 
revistă. Ce mândru s-a simţit atunci Horia! Nu e puţin lucru să-ți vezi casa pe coperta 
unei reviste. A luat un exemplar cu el la şcoală şi l-a arătat colegilor. Mai mult chiar, i-a 
invitat să vină să admire casa în realitate, aşa că mama s-a trezit pregătind o mică 
petrecere în grădină pentru 20 de școlari gălăgioși. E mai ceva decât un examen. 


După ce au inspectat camerele, colegii s-au strâns sub nucul cel bătrân, 
ademeniţi de carafa cu limonadă și tarta cu prune. 

— Ce frumoasă e casa ta, începe Ana, o fetiță nu prea flămândă. Cred că e grozav 
să locuiești aici. 

— E frumoasă, n-ai ce zice, comentează și Mihnea, colegul de bancă al lui Horia. 


Dar îi lipsește ceva. 
— Cum adică îi lipseşte ceva? se arată revoltați alți doi colegi. E foarte bună așa 


cum este. 

— Ei, intervine Horia împăciuitor. Îi lipsesc chiar foarte multe. Când voi fi mare, 
o voi renova după placul meu. Atunci va fi o casă cu adevărat grozavă. 

— Ce ai de gând să faci? se interesară cu toţii. 

— În primul rând îmi voi schimba pereții dormitorului cu monitoare mari pe care 
le voi folosi ca să joc jocuri, să văd filme dar, mai ales, ca să proiectez imagini din 

pădure. In felul ăsta mă voi simţi mereu ca și cum aş fi într-o tabără chiar și atunci când 


nu pot pleca de acasă. 

La o asemenea idee, toţi 
colegii rămaseră cu gura căscată. 

— Pe urmă, voi monta un 
tobogan la fereastra camerei mele, 
ca să pot cobori direct în grădină în 
caz de urgență sau atunci când am 
chef de o plimbare. 

— Asta e o idee genială, se 
grăbi să comenteze Mihnea, căruia 
îi plăceau nespus parcurile și 
Jocurile de joacă pentru copii. 

— Şi asta nu e tot! Continuă 
cu avânt Horia. Voi monta un lift 
mic pentru alimente direct din 
spatele frigiderului până la camera 
mea, astfel încât să pot mânca 
oricând înghețată sau orice altă 
gustare. 

— Și cine îți va trimite 
mâncare cu liftul oncând ai chef? 
se miră una dintre colege. 

— Am de gând să angajez 
un bucătar, un cofetar şi un patiser 
ca mama să nu mai fie nevoită să 
petreacă așa de mult timp la 
bucătărie. În plus, dacă bucătarul 
va găti felurile de mâncare pentru 
prânz şi cină, cofetarul și patiserul 
vor avea timp să-mi gătească mai 
multe feluri de plăcinte şi prăjituri 
în fiecare zi. 

Ascultându-l pe Horia, nu 
era greu de ghicit cât de mult îi 
plăceau dulciurile. 

— Mai am şi alte planuri: 
Voi înlocui toată mobila din 
dormitoare și sufragerie cu alta din 

cauciuc. Așa nu vor mai exista accidente atunci când mă voi juca prinselea sau leapşa 
prin casă sau când mă grăbesc undeva. Vor fi doar jucări imense pe care putem mânca şi 
dormi. 

Toţi copiii încercară să-şi imagineze cum ar arăta o casă mobilată doar cu jucării 
și zâmbiră, semn că tuturor le surâdea ideea. 

— Staţi că partea cea mai bună acum vine, îi trezi Horia din visare. Pe acoperiș, 
deasupra sufrageriei voi construi un heliport. 

— Le ce ti-ar trebui așa ceva? se miră Ana. 

— Cum la ce? Auzi întrebare! pufni Horia ușor disprețuitor. Unde altundeva voi 
ateriza cu elicopterul meu? 

— Da, aprobă entuziast Mihnea. Elicopterul este cea mai bună variantă. 

Melania, care ascultase întreaga conversaţie pe fereastra deschisă a bucătăriei nu 
se mai putu abtine și izbucni în râs. „Un heliport! Asta e prea de tot!” gândi ea. „Eu voi 
ajunge mare înaintea lui și cu siguranţă că nu voi permite mobilă de cauciuc în casa asta. 
Dar la pereţii acoperiţi cu monitoare mă mai gândesc. E o ideea grozavă să vezi pădurea 
de jur împrejur când te trezești dimineaţa, chiar dacă e doar o imagine.” Chiar atunci 
mama intră în bucătărie. 

— Pari pierdută, Melania! La ce te gândeai? 

— Mă gândeam cum va deveni casa aceasta peste mai multă vreme, când Horia și 
cu mine vom fi mari. 

— Şi cum va fi? 

— Horia are planuri mari. Vrea un heliport și mobilă de cauciuc. 

Mama și fiica izbucniră în hohote de râs. Apoi, Melania continuă. 

— Şi eu aş vrea să schimb unele lucruri. De exemplu, aş face o sală de sport la 
subsol și un atelier de pictură în pod, la mansardă. 

— Sunt planuri foarte frumoase, Melania, încuviință mama. Într-o zi, casa aceasta 
va fi a ta şi a lui Horia și va trebui să vă puneţi amprenta asupra ei. 

— Presimt că vom avea mult de negociat pe tema asta, oftă Melania îndreptându-— 
se spre camera ei. 

Urcând scara de lemn, mângâie balustrada sculptată atât de frumos. 

— Aceasta va rămâne cu siguranță aici, îi spuse ea mamei. 

- Da, răspunse gânditoare mama. Pe balustrada aceasta e întipărită istoria 
familiei noastre. Și încă mai avem multe de scris. 

O felie de plăcintă cu mere şi un pian 


Ema era puţin obosită și tristă, gândindu-se la vecini săi care se zbenguiau în 
micul spaţiu amenajat pentru joacă în spatele blocului în care locuia. Oftă şi își scutură 
capul, ca şi cum ar fi vrut să scape de zgomotul copiilor care se jucau chiar sub geamul 
dormitorului ei, la câteva etaje dedesubt. Apoi se aşeză încet în faţa pianului, pe taburetul 
frumos tapisat cu o catifea verde şi începu să repete exerciţiile pe care domnişoara 
profesoară Lavinia i le scrisese pe caiet. Dar degetele nu prea voiau să o asculte şi parcă 
se împiedicau pe claviatură, încurcând-o și obligând-—o să o ia de la capăt. 

În uşa camerei se opri pentru o clipă tata, care îi urmări chinul degetelor pe 
clape, simțindu-l și pe cel sufletesc. 

— Iti merge bine? întrebă el, lăsând jos pachetul pe care se pregătea să-l ducă la 
ușă. 


— Nu-mi merge deloc, se plânse Ema, oprindu-şi mâinile şi așezându-le cuminţi 
în poală. Pur şi simplu nu-mi iese. 
Tatăl o învălui cu un zâmbet cald şi se aşeză lângă ea, pe un colţ al scaunului. 

— Hai să încercăm împreună, o îndemnă el. 

Reluară exerciţiul și, cu ajutorul instrucțiunilor tatălui, Ema reuşi să-l ducă până 
la capăt. De îndată ce cântă ultima notă, se ridică de parcă un arc invizibil o împingea cu 
putere în sus. 

— Unde te grăbeşti așa? o întrebă tata aparent mirat. 

— Gata! Am cântat bine, nu-i aşa? 

— Ai cântat bine, într-adevăr, dar dacă vrei să cânți minunat, va trebui să mai 
repeți, până când vei învăţa toate părțile dificile. 

— De câte ori trebuie să mai repet? întrebă Ema dezamăgită, aşezându-se din nou 
pe scaun cu un oftat. 

— Nu ştiu, îi răspunse tatăl. Depinde cât de mult te vei concentra, cât de bine vei 
reuşi să cânți. 

Ema reluă piesa fără încântare, încercând să nu audă strigătele copiilor de afară 
care izbeau geamul. De data aceasta reuși să termine tot exercițiul cu doar două greșeli. 

— Încă o dată? întrebă ea nesigură. 

— Încă o dată, îi răspunse tatăl ca un ecou. 

Se încordă din toată ființa, dar reluă piesa și reuși să o cânte fără greșeli. 

— Am reușit! se bucură ea gata să sară de la locul ei pe fereastră, direct în spațiul 
de joacă. 

— Ai reuşit! fu de acord tatăl, sărbătorindu-i isprava cu un sărut pe creştet. Acum 
mai cântăm o dată? 

— De ce? întrebă Ema nerăbdătoare şi descumpănită. 

— De amuzament! îi răspunse tatăl jucăuș. Hai, încearcă! 

Ema reluă piesa iar tatăl i se alătură, cântând vaniaţiuni ale melodiei. Suna atât de 
minunat încât mama își părăsi lucrul de la birou și veni să-i privească pe cei doi. 

— Asta da joacă, glumi ea. 

Într-adevăr, Ema se simțea de parcă ar fi fost la joacă. Nu se mai chinuia să 
cânte ci, mai degrabă, muzica ieșea din degetele ei, împletindu-se cu cea a tatălui. I se 
părea că pianul era un spaţiu imens de joacă pe care cele 10 dolofane ale ei se întreceau 
cu altele 10 — maestre mult mai experimentate dar și mult mai jucăușe. Când melodia se 
sfârși, 1 se păru doar un vis din care abia se trezise. Mama se apropie și îi cuprinse pe 
amândoi într-o îmbrăţişare. 

— Splendid! spuse ea sărutându-i. 

— Acum pot merge la joacă? întrebă Ema cuprinsă din nou de nerăbdare. 

— Da, acum poţi merge! încuviinţă tatăl. 

Ema nu mai aşteptă un al doilea îndemn ci se grăbi să se alăture jocului de afară 
care deja obosise copiii ieşiţi de dis de dimineaţă. Acum, că îi reușise aşa de frumos, nu- 
1 părea rău după timpul petrecut în casă, exersând la pian. Totuşi, a doua zi, când copiii 
îşi încingeau deja jocurile iar ea se așeza la pian pentru ora de exerciţii, se simți la fel de 
tristă ca în ajun. 

- De ce trebuie să muncesc când toţi ceilalţi se joacă? murmură ea. 

Întrebarea ar fi rămas fără răspuns dacă tatăl n-ar fi fost prin preajmă. Se apropie 
de ea şi se așeză pe o jumătate din taburet, ca în atâtea alte rânduri. 

— E o întrebare bună, spuse el. Dar răspunsul este foarte ușor. De fapt, îl vei găsi 
singură dacă vei răspunde la următoarea întrebare: Dacă ar trebui să alegi între a mânca o 
feliuță mică de plăcintă cu mere acum, sau o plăcintă întreagă peste o oră, ce ai prefera? 

Ema ezită. Închise ochii şi înghiți încet. Îi plăcea enorm plăcinta cu mere și parcă 
simţea deja gustul dulce şi aromat al unei felii din această delicatesă. Da, i-ar fi plăcut să 
mănânce o felie de plăcintă. Dar tata 
spusese că ar fi o felie mică. Nu i-ar 
ajunge să se sature. Dar o plăcintă 
întreagă ar fi mult mai bună. 

— Cred că aș putea aştepta o 
oră pentru o plăcintă întreagă, zise ea 
timid. 

— Ai ales bine, îi spuse tatăl 
mângâindu-i părul de culoarea 
alunei. Așa e și cu lecţiile de pian. 
Dacă alegi să renunţi la ora de 
exercițiu și să mergi la joacă acum, te 
vei bucura de o Joacă bună, desigur. 
Dar dacă alegi să-ţi petreci o oră 
exersând, peste ceva vreme vei putea 
cânta atât de frumos, încât bucuria ta 
va fi mult mai mare decât cea pe care 
ai avea—o jucându-te o oră în plus. E 
ca și cum ai mânca o plăcintă întreagă 
și nu doar o feliuță mică. Ba mai mult 
chiar, adăugă tatăl, e ca şi cum ai 
primi o masă încărcată cu tot felul de 
bunătăți: plăcinte, torturi, sucuri de 
fructe, tarte cu căpşuni, budinci cu 

gândul unui asemenea ospăt. 
Da, se merită să renunți la o felie de plăcintă pentru aşa ceva. 

— Ce ospăț de bucurii! exclamă râzând. 

— Da, şi acesta e doar începutul. Când vei fi tristă şi vei dori să-ți liniștești inima, 
te vei așeza în faţa pianului și vei cânta cam aşa, zise tatăl și porni să cânte o arie 
liniștitoare. 

Ema închise ochii visând la un leagăn din livada bunicilor în care se legăna 
adesea în zilele călduroase de vară, încercând să prindă cireșele de pe ramuri. 

— lar când nu vei mai putea de bucurie, şi nu vei ști cum să o lași să se reverse 
din sufletul tau, vei putea cânta aşa. Și tatăl începu să cânte o piesă veselă. Notele se 
revărsau ca stropii sărind peste curcubeul unei cascade. 

— Mintea ta va crește și va deveni mai frumoasă datorită muzicii pe care o vei 
învăţa. Mâinile şi degetele îţi vor deveni mai pricepute iar inima îţi va fi mai blândă. Vei 
putea cânta la concerte sau recitaluri și le vei oferi şi altora din bucuria ta. 

Acum, cu ochii încă închiși, Ema se vedea în faţa unui pian strălucitor, cu o 
rochie de catifea, interpretând o sonată de Mozart pe care tatăl tocmai o desfășura ca un 
nor de note şi armonii ce umplea întreaga casă şi vecinătatea. Doamna Popescu, vecina 
de alături, ieși pe balcon și se așeză pe fotoliul pe care îl avea acolo special pentru a 
asculta concertele domnului Ulmeanu, tatăl Emei. Părea că întreaga lume era prinsă într- 
o plasă de armonii în care se legăna fără asprime și fără părere de rău. De îndată ce tatăl 
își încheie mini-concertul neprogramat, Ema se aşeză mai bine în faţa claviaturii şi 
spuse: 

— Sunt gata să-mi încep exerciţiile, tată. Vreau o plăcintă întreagă, nu doar o 
fehuţă. 

Și începu să lovească rar şi cu forță clapele, din ce în ce mai atentă, ca și cum ar 
fi încercat să îmblânzească o fiară necunoscută. În realitate, cea care se îmblânzea era 
doar nerăbdarea ei. 


Culmea Bradului Singuratic 


Pe măsură ce Pământul își întorcea faţa de la Soare aruncând o ultimă privire — 
un ultim mănunchi de raze la coada ochiului — forfota creștea în tabăra de pe platoul înalt 
de munte. Erau vreo cinci corturi aşezate în formă de U cu fața spre vale. Fiecare dintre 
ele adăpostea câte doi părinți şi 1, 2, sau chiar 3 copii în căutare de aventuri, iarbă deasă, 
stânci măreţe Și izvoare repezi de munte. 

Copiii aduceau lemne pentru foc și ajutau la aranjatul ultimelor bagaje, în timp 
ce mamele ordonau proviziile iar taţii verificau legăturile corturilor, foliile protectoare, și 
aranjau lemnele de foc. Păreau un furnicar vesel și pus pe glume. Focul aprins de doi 
dintre taţi îi strânse pe toți laolaltă. Aşezaţi în cerc, pe buşteni adunaţi din pădure, cu o 
cană de ceai cald în mâini, cei mici așteptau cu mare interes o poveste. Toate privirile se 
îndreptară spre Mara, mama lui Tudor și a lui Rareş, pe care o numiseră în funcția de 
„povestitor șef”. Aceasta se îndreptă de spate şi îi privi serios, oarecum solemn, cerând 
fără cuvinte liniștea şi atenţia tuturor. Ca nişte supuși în Împărăţia Poveştilor, cu toții 
încetară orice zgomot şi se proptiră într-o așteptare încordată. După câteva clipe 
încremenite, în care doar țârâitul dezacordat al greierilor şi foşnetul brazilor tulburau 
tăcerea, Mara începu să-şi dezvăluie povestirea: 

— În seara asta vă voi povesti despre Martin Șchiopul, eroul care a reușit să 
străbată Munţii Pirinei şi să ajungă acasă, deși era orb şi fără picioare. 

Fără grabă, Mara îşi despletea firul poveștii cu multă dibăcie în timp ce copiii şi 
adulţii adunați o urmăreau cu gurile şi minţile căscate. Îi prinsese pe toţi în lumea 
imaginară a unui erou urmărit de tâlhari care se târăște fiecare centimetru pentru a ajunge 
în siguranţă, la familia sa. Privind-o în lumina pâlpâitoare a focului, Ștefan, tatăl lui 
Tudor și a lui Rareş îşi spuse pentru a nu ştiu câta oară: „E minunată când povestește. Își 
merită pe deplin titlul de povestitor șef.” La finalul poveștii, cu toții rămaseră o clipă în 
plus prinși în uimirea aventurilor de necrezut ale lui Martin Șchiopul. Rareș fu primul 
care sparse globul de cristal al uimirii: 

— Incredibil! Cum a reuşit să găsească drumul fără să-l vadă! 

— Da, îi ținu isonul Petronela, o fetiță de cinci ani, care se întâmpla să fie și 
mezina grupului. Ce teribil trebuie să fi fost! 

— Ei, nu-i așa mare lucru, murmură de sub geaca în care se înfăşurase bine 
Bogdan, cel mai mare dintre copii. La cei 13 ani ai săi, era un băiat bine făcut, cu mâinile 
mari, osoase și cu fața lunguiaţă, în care se încadrau perfect doi ochi verzi, ca două pete 
de culoare ascunse sub părul brunet care îi acoperea aproape în întregime. 

— Cum nu-i mare lucru! sări ca ars Tudor, care simţea nevoia să apere uimirea 
fratelui mai mic, dar și frumuseţea povestirii mamei. 

— Nu vă ambalaţi încă motoarele, îi domoli Ştefan. E interesant de aflat și 
punctul de vedere al lui Bogdan. Ţi se pare ușor să-ţi găsești drumul spre casă fără să 
vezi şi fără să poţi merge? 

nemaipomenită. Nu e chiar atât de greu. 

Sponte eee paie e Pee amiteinta? 


— Vai, cum poţi să spui aşa ceva! se revoltă Petronela. Nu cred că aş putea face 
niciodată așa ceva. Și nici tu, sau Bogdan. 

— Ei, tu te minunezi de orice, îi răspunse ironic Marian, fratele său mai mare. Nu 
e chiar așa de extraordinar cum ţi se pare. 

— Serios? intră în ascuțișul discuţiei şi Lucian, un băiat de şase ani, slăbuţ și 
destul de scund, dar cu o privire hotărâtă ce izvora tulburător din ochii săi negri ca 
tăciunele. Eu cred că nici unul dintre voi n-ar putea să facă nici măcar un drum scurt cu 
ochii închiși, dară—mi-te așa o călătorie. 

— Ba am putea și încă cum! zâmbi Bogdan superior. 

— Da, adăugă şi Larisa. Am putea să mergem cu ochii închişi acolo unde voi n- 
ați reuşi nici cu ochii deschişi. 

— Stai puţin! îi opri Nicu, tatăl Larisei. Aici îmi miroase a o provocare 
interesantă. Se pare că aveţi două echipe: Bogdan, Larisa, Marian și ... Florin pe de o 
parte? 

Florin, un băiat tăcut, care nu participase la discuţie, dar care era de o vârstă cu 
Larisa, aprobă printr-o mișcare a capului, declarând astfel că era de partea celor trei. 

— Cealaltă echipă e formată de Rareș, Tudor, Petronela și Lucian. 

— Echipa Uriaşilor contra echipei Piticilor, glumi Marian încordat. 

— Perfect! Mâine vom testa ideile voastre, propuse Nicu. Vom pregăti pentru voi 
un traseu prin pădure pe care va trebui să-l parcurgeți fiecare după cum a ales. Echipa 
Uriaşilor va avea un handicap faţă de cea a Piticilor. 

— Cum adică un handicap? întrebă Lucian nedumerit. 

Uriaşii nu ratară ocazia de a face haz pe seama neştiinței celor mai mici din grup, 
cu toate că, în realitate, n-aveau nici o idee cu privire la ceea ce avea să însemne 
handicapul lor. Ștefan interveni cu un glas jucăuș, însoțit de un clipit cu înțeles către 
Nicu: 

— Va fi o surpriză. Veţi vedea mâine dimineaţă. 

Seara se încheie odată cu primul căscat al Petronelei, care le aminti tuturor cât de 
grele le erau pleoapele. În timp ce mamele împărțeau cu dreptate sacii de dormit și 
îmbrățișările de noapte bună, taţii se adunară mai strâns în jurul focului, la sfat. 

Primele raze ale diminetii îi găsiră împrăștiați prin pădure, muncind entuziast. 
Copiii se treziră aproape toți o dată şi se grăbiră la micul dejun. Mirosea tare bine și 
aveau o poftă pe măsură. Parcă uitaseră cu totul de provocarea din ajun. Doar Bogdan 
privea gânditor spre vale, molfăind fără chef o bucată de sendviș. Curând, trupa taţilor se 
întoarse mărșăluind ca un pluton de soldați gata să ia tabăra cu asalt. Se opriră în faţa 
focului şi Ștefan se întoarse spre Mara pentru a adresa o rugăminte tuturor doamnelor: 

— Binevoiesc prea-bunele domniţe să se îndure de cinci cavaleri obosiţi și 
flămânzi și să le ofere o coajă de pâine și un zâmbet drag ca să ne întremăm puterile 
pentru luptele ce vor urma? 

Mamele şi copiii pufniră în râs la așa o rugăminte. Cu siguranță că Ștefan își 
câștigase şi pâinea, dar și zâmbetul Marei. Apoi, taţii se așezară la masă, dovedindu-le 


169 


Q E L = 9 
copiilor ce înseamnă o foame de lup și schimbând priviri pline de înțeles între ei. Cei 
mici Îl priveau curioși, dar încă nu aveau curajul să-i întrebe ce avea să urmeze. Dar nu 
aveau mult de așteptat. După ce foamea tuturor fu astâmpărată, Nicu se urcă în picioare 
pe unul din bușteni și începu să strige: 

— Atenţie la mine toată trupa! După cum bine ţineţi minte, aseară am avut o 
provocare între două echipe: Uriaşii și Piticii. Uriaşii au declarat că se pot lipsi de unele 
simţuri ȘI alte puteri ale omului. 

— Când am spus noi așa ceva? se miră Marian. 

— Eu îmi amintesc de niște copii care au spus că ar putea merge cu ochii închiși 
acolo unde alții n-ar reuşi nici cu ochii deschişi. 

Așa era. Bogdan, Larisa, Marian și Florin, care se declaraseră singuri „Uriaşi.”. 
Nu mai puteau de înapoi. Așa că se hotărâră să fie curajoși. 

— Bine, declară Bogdan! Ce aţi plănuit? 

— E simplu, răspunse Nicu. Vedeţi eşarfa roșie care flutură pe bradul cel 
singuratic de pe culmea cealaltă? 

Toate privirile se întoarseră spre o culme nu prea înaltă și despădurită, în vârful 
căreia se afla un singur brad drept și înalt de care se zbătea agăţată o eșarfă ca o pată de 
sânge pe cerul azuriu. Oare cum de ajunsese acolo? Copiii îi priviră neîncrezători pe taţi. 
Cum or fi reușit să se caţere până în vârful unui așa copac imens? 

— Veţi descoperi atunci când veţi ajunge acolo, răspunse Ștefan întrebării lor 
nerostite. Şi acum să ne pregătim. Fiecare dintre voi veți primi un rucsac cu mâncare și 
apă şi veți porni spre bradul singuratic. Aveţi datoria să ajungeţi cu toţii acolo, ca o 
echipă şi să nu lăsaţi pe nimeni în urmă. Sunteţi pe cont propriu, așa că trebuie să vă 
bazaţi unul pe celălalt. 

În timp ce mamele copiilor le aduseră rucsacii gata pregătiți, Nicu se apropie de 
echipa Uriaşilor, ducând în mână câteva eșarfe şi alte obiecte mai mici. 

— Acum e vremea să vă pregătim şi pe voi. Bogdan va fi orbul vostru, spuse el în 
timp ce îi înfăşura un fular negru în jurul ochilor. 

Îl lipi cu bandă adezivă pe margini îi aşa fel încât nici o rază de lumină să nu 
pătrundă înăuntru. Dintr-o dată, lumea lui Bogdan se cufundă în întuneric — un întuneric 
aşa de negru încât îl speria. Dar nu voia să se arate slab, aşa că rămase liniștit şi tăcut, în 
timp ce Nicu îi pregătea pe ceilalți membri ai echipei. Larisa primi un sac cu care i se 
înfășură strâns un picior îndoit de la genunchi spre spate. Acum arăta ca o barză nevoită 
să stea într-un picior, dar nu avea nici pe departe grația păsării. Se dezechilibră și ar fi 
căzut cu siguranță dacă nu s-ar fi sprijinit de umărul lui Bogdan. Mai departe, Marian se 
pricopsi cu o bandă adezivă la gură, ceea ce îl împiedica să pronunțe orice cuvânt 
inteligibil. Era aproape mut. lar Florin primi drept „cadou” o pereche de dopuri pentru 
urechi, dublate de căști mari, care opreau bine sunetele dinafară. Până atunci, echipa 
Uniașilor părea într-un avantaj evident față de Pitici. Erau cu cel puţin patru ani mai mari 
decât ceilalți, mai înalți, mai voinici şi cu mai multe cunoștințe despre pădure. Acum, 
deși nimic nu se schimbase, echipa Piticilor simţea cum balanţa se echilibrase. Ei erau 

liberi să se mişte în voie, să observe tot ceea ce era în jur și se se îndrume unul pe 
celălalt. 

— Ei, acum să vă vedem, aruncară cei mici o săgeată spre prietenii și fraţii lor 
mai mari. 

Părinţii se retraseră înspre corturi şi le urară „Drum Bun!” celor două echipe. 
Dintr-o dată, copiii se simţiră nesiguri fără sprijinul celor mari şi în timp ce se 
îndepărtau, fiecare se lupta cu neliniștea că erau singuri în pădurea imensă, în care 
puteau exista pericole nevăzute după fiecare trunchi. Dar neliniștile se destrămară 
imediat când observară cum pe marginea pădurii, dincolo de primul rând de copaci, 
siluetele atât de cunoscute ale părinților se strecurau în tăcere, observatori atenţi, gata să 
intervină la primul semn de pericol. Această asigurare le inspiră curajul de care aveau 
nevoie pentru provocarea pe care intenționau să o doboare. Așa că echipa Piticilor se 
avântă înainte zglobie şi plină de încredere. Alergară spre valea care despărțea platoul pe 
care se afla tabăra de culmea cu bradul singuratic. Ajunşi la izvorul care se strecura 
printre pietrele din vale, se opriră obosiţi. Deja ar fi vrut să se întoarcă înapoi și să se 
odihnească pe saltelele comode, în umbra corturilor. 

— N-am făcut bine, observă Tudor, cel mai mare din echipa Piticilor. Ne-am 
obosit prea repede. Cred că ar trebui să facem un popas aici şi să ne stabilim un plan. 

Se așezară toți patru în cerc, apoi se culcară cu capetele pe rucsaci și se sfătuiră 
în şoaptă, ca nimeni să nu-i audă, nici măcar râul care bolborosea o poveste neștiută 
alături de ei. 

Între timp, echipa Uriașilor învăţa ce înseamnă cu adevărat cuvântul handicap. 
Ca orice sportiv pornit mai în urmă într-o cursă, ȘI ei se găseau încă de la început cu 
mult în urma celor mici. Bogdan ar fi fost în mod normal şeful expediției, dar acum, fără 
să vadă, simțea nevoia să fie condus, nu să conducă pe alții. 

După un scurt moment în care se amuzase sărind într-un picior, Larisa începu 
deja să se plângă: 

— Țineţi-mă și pe mine! Nu mă lăsaţi în urmă. Altfel nu mai merg deloc. 

— Nici să nu-ţi tracă prin cap! o apostrofă Bogdan. Tu ne-ai adus în situaţia asta, 
aşa că vei merge cu noi până la capăt. 

Cearta era deja pornită dar Florin, care nu auzea nimic însă vedea tensiunea 
dintre cei doi, spuse cu un curaj surprinzător, având în vedere că rareori îl auziseră 
scoțând două vorbe: 

— Acum Suntem împreună în echipă și trebuie să mergem împreună. Nu vă 
consumati energia inutil. Avem mult de muncă dacă vrem să ajungem acolo sus până 
diseară. 

Uimiţi de intervenţia aşa de hotărâtă a lui Florin, cei trei se supuseră imediat. 

- Vom merge împreună. Marian și Bogdan, voi o veţi susține pe Larisa iar eu îl 
voi îndruma pe Bogdan. Haideţi! 

Porniră încet, ca un grup de bolnavi pe holul alb al unui spital, împiedicându-se 
adesea și încercând să ocolească pe cât posibil dâmburile sau trunchiurile răsturnate. 
Când începură să coboare valea, Larisa spuse sfârşită: 

— Nu mai pot. Trebuie să ne oprim. 

Dar Florin nu o auzi și încercă să meargă mai departe, în timp ce toți ceilalți se 
opriseră brusc. În mod inevitabil urmă o smucitură în urma căreia se rostogoliră cu toţii 
la pământ. Erau cu adevărat frustrati şi şi-ar fi smuls de îndată legăturile care-i țineau 
dacă n-ar fi fost în joc onoarea lor. Să piardă în faţa unor ţânci?! Nici gând! Bogdan 
ridică pumnul în aer, amenințând o persoană invizibilă sau, poate, chiar pe el însuşi. În 
clipa următoare, de după culme apăru alergând Nicu, preocupat ca nu cumva vreunul 
dintre copii să fie rănit. Dar nu aveau decât câteva mici zgârieturi care nu necesitau 
îngrijire. In schimb, pe dinăuntru, mândria lor începuse deja să sângereze. Nicu se retrase 
la fel de repede precum venise iar Bogdan se ridică brusc și, cu un suflu nou în glas 
porunci: 

— Haideţi să mergem mai departe! Florine, tu ne conduci! 

Marian ar fi vrut să spună ceva, dar nu putea, lucru care îl înfuria de-a dreptul. 
El era cel mai vorbăreţ din grup și poate că ar fi putut linişti apele cu vreo glumă bună 
dar așa, cu gura prinsă bine, nu-și putea spune poante decât lui însuși. lar asta nu era 
deloc amuzant. Dar acum avea o idee cu adevărat bună dar nu știa cum să le-o transmită 
celorlalți. Bogdan nu-l putea vedea, Larisa nu l-ar fi putut ajuta. Mai rămânea Florin. 
Încercă să-i arate prin semne un bătrân aplecat, mergând încet, sprijinit în baston. 

— Vrei să spui că avem nevoie de nişte bâte în care să ne sprijinim? Bună idee, fu 
de acord Florin. 

Îi lăsară pe Larisa şi Bogdan împreună, în timp ce căutau nişte ramuri groase și 
potrivite ca să-i sprijine. Bogdan avea în buzunar un briceag și ar fi fost cel mai potrivit 
pentru a le curăța, dar, cum nu vedea nimic, risca să-și curăţe și degetele aşa că fu nevoit 
să i-l împrumute lui Marian. Timpul trecea din ce în ce mai repede şi ei nu reușiseră nici 
măcar să ajungă până la pârâul din vale. Înarmaţi cu bâtele confecționate stângaci de 
Marian, cei patru Uriași coborâră panta încet dar mult mai sigur, până când se aflară în 
fața primului obstacol cu adevărat greu: pârâul de munte rece ca gheaţa şi repede ca o 
şopârlă transparentă. Dacă ar fi fost într-o excursie obişnuită, în toată puterea lor, ar fi 
sărit din piatră în piatră și într-o clipeală s-ar fi aflat fericiți pe malul celălalt. Dar acum 
pârâuaşul le părea un zid imens. 

— Aţi putea să mă duceţi în braţe, propuse Larisa. 

— Nu se poate, se opuse Bogdan. Am cădea cu toţii în apă. 

Florin n—o auzise și privea gânditor în depărtare. Marian se chinuia să găsească o 
soluţie, dar nu-i venea decât o singură idee: s—o lase pe Larisa acolo și să pornească mai 
departe eliberați de greutate şi de plânsetele ei supărătoare. Dar astfel ar fi pierdut 
întrecerea şi nici asta nu-și prea dorea. Petronela le-ar fi povestit mândră tuturor 
prietenilor de acasă cum fratele ei mai mare a pierdut o întrecere în fața unor țânci. 

— Ar fi bine dacă am avea un pod, gândi Florin cu voce tare. 

— Excelentă idee, fu de acord 
Bogdan. Avem nevoie de un buștean 
pe care sa-l prăvălim peste pârâu. 

Marian se ridică şi scrută 
zona până departe. Din nefericire, nu 
era nici un buștean prin apropiere iar 
pădurea se afla departe, pe coastele 
din spatele taberei. Ce era de făcut? 
Privi împrejur și observă câteva pietre 
mai mari în depărtare. Fără să se mai 
obosească să explice, îl trase pe Florin 
după el și îi arătă că voia să care 
împreună pietrele acelea mari. Găsiră 
un loc în care existau deja câteva 
pietre mai apropiate și completară 
spaţiile lipsă. Apoi Marian trecu de 
partea cealaltă iar Florin o prinse pe 
Larisa de sub brațe, susținând-—o din 
spate, în timp ce Marian își întinse 
mâinile și o trase încet spre celălalt 
mal. Apoi, Florin îl conduse pe 
Bogdan, explicându-i la fiecare pas 
unde trebuia să pună piciorul pentru a 
nimeri pietrele cele mari. Totul 
mergea bine până când, sub talpa 
nesigură a lui Bogdan, una dintre 
pietre se înclină puternic într-o parte 
și în secunda următoare ambii băieți 
zăceau în albia tare şi rece a pârâului, 
A | dia m Cu părul şi hainele îmbibate de apă. 
o EN AU MM hh, G 7, 7 Din fericire ziua era însorită ȘI nu se 
vedea nici o urmă pufoasă pe cer. Aşa 
că, după ce îşi stoarseră furioși 
tricourile ude, băieții hotărâră că nu 
au ajuns până acolo pentru a 
abandona. După câte înduraseră nu 
aveau altă soluție decât să meargă 
înainte. Își înghițiră lacrimile care 
stăteau să le rupă zăgazurile ochilor şi 
se avântară spre culme. 

Drumul era anevoios și mult 

mai abrupt decât părea din depărtare. Ar fi fost nevoie să urce ținându-se cu mâinile de 
firele de iarbă, dar Larisa nu era în stare să-i urmeze astfel. Porniră încet, în şir indian pe 
un traseu în zig-zag, cucerind pas cu pas, săritură cu săritură culmea care părea un munte 
din ce în ce mai mare şi mai dușman. Se luptau cu fiecare petec de iarbă şi se îndârjeau 
cu fiecare căzătură. Nu-și mai spuneau nimic ci doar se ţineau unul de celălalt 
strângând-şi mâinile. 

De câteva ori Ileana, mama Larisei fusese gata să intervină, să-i dezlege de 
handicapul pe care singuri şi-l aleseseră. Dar cu fiecare pas, cei patru Uriași deveniseră 
mai încrâncenați şi nu voiau nici un ajutor. 

Încet, ca un răsărit târziu, culmea bradului singuratic li se deschise înainte. 
Aşezaţi comod la umbra generoasă a bătrânului arbore, Piticii din echipă priveau norii şi 
inventau tot felul de obiecte şi animale cu care ar putea semăna. După ce se sfătuiseră 
lângă pârâu, urcaseră în şir indian culmea, oprindu-se ori de câte ori era nevoie și 
ținându-se de mână atunci când malul era prea abrupt. Ca să se încurajeze își cântaseră 
tot felul de cântece vesele, așa încât atunci când atinseseră bradul singuratic erau 
încântați de isprava lor. Echipa Uriaşilor venea mai degrabă ca un nor posomorât, 
împleticindu-se la fiecare pas şi gata să se prăbușească. În urma lor se adunară părinții ce 
fuseseră observatori grijulii ai întregii aventuri și-i eliberară din strânsoarea care-i 
chinuise tot drumul. Bogdan își acoperi ochii cu mâna, lăsând doar o rază să-i străbată 
printre degete. Nu-i venea să creadă cât de mult îi lipsise această prietenă dragă. Se 
simțea de parcă cineva îl aruncase într-o lume întunecată tocmai în străfundurile 
pământului de unde cu sforţări imense ieşise din nou la viaţă biruitor. Larisa își masa 
piciorul amortit, în timp ce Marian fredona încet un cântecel, fericit să-și recapete glasul 
şi, odată cu el, buna dispoziţie. Doar Florin îşi tăcea liniștit bucuria, ascultând cu atenţie 
sunetele atât de dragi ale pădurii. 

— Ei, cum vi se pare acum? Întrebă Mara fără o adresă precisă. 

— Cumplit! răspunse Larisa fără nici o urmă din îngâmfarea din seara precedentă. 

— E îngrozitor fără vedere. Cred că niciodată până acum n-am realizat cât e de 
importantă, adăugă și Bogdan. 

— lar mie glasul mi s-a părut un dat, ceva deloc spectaculos, continuă Marian. 

— Și eu am realizat cât de important este să-i auzi şi să-i asculți pe ceilalți, 
îndrăzni și Florin să-şi spună lecţia învățată. 

Pentru el, care avea reputaţia unui visător pierdut în lumea lui, aceasta era o 
mare descoperire. 

— V-aţi descurcat de minune cu toţii, concluzionă Ștefan. Piticii au reușit să 
traverseze valea în timp record, au evitat accidentele şi au ajuns la țintă în siguranță. De 
trei ori ura pentru Echipa Piticilor. 

— Ura! Ura! Ura! răsună valea în ecouri. 

— lar voi, Uriașilor, deși ați pierdut întrecerea, ați câștigat enorm astăzi. Aţi 
învins prin hotărârea de a nu renunța oricât a fost de greu. Aveţi toată admiraţia mea. 

Seara, când focul îi adună iarăși pe toți în jurul său, povestitorul șef începu să 
depene din nou povestea lui Martin Șchiopul şi aventurile sale incredibile. De astă dată 
povestirea avea un iz dureros de familiar şi toţi o savurau ca pe un gust bine cunoscut pe 


care îl știau din timpul urcușului cel greu spre culmea bradului singuratic. Ca o mărturie 
a celor întâmplate, eșarfa roşie încă flutura în vârful bradului, brăzdând sângeriu colțul ei 


de cer. 

